text: 1ပိၵ်ႉသမ်ႉ ဝႃႈ၊တၢင်း ဢၼ် ဢုပ်ႇ ဝၢဝ်း လွင်ႈ တူဝ်ၸဝ်ႈၵဝ်ႇ ဢမ်ႇ မီး ဢၵျူဝ်း သေၵေႃႈ၊ၵဝ်ၶႃႈ တၵ်း ဢုပ်ႇ ဝၢဝ်း ၵႂႃႇ ထႅင်ႈ လွင်ႈ ၼိမိၵ်ႈ တင်း ပျႃႇတိၵ်ႈ ၸဝ်ႈၽြႃး ၼၼ်ႉ ဢေႃႈ။- 2ၵဝ်ၶႃႈ ႁု ဝႃႈ၊ၵူၼ်း ၸဝ်ႈ ၶရိၸ်ႈ၊ၵေႃႉ ၼိုင်ႈ၊မိူဝ်ႈ ပူၼ်ႉမႃး သိပ်း သီႇ ပီ ၼၼ်ႉ၊မၼ်း လႆႈ ၶၢမ်ႇ ဢုမ်ႈ ၶိုၼ်ႈ ၵႂႃႇ မိူင်း ၽႃႉၵၢင်ႁၢဝ် တီႈ သၢမ် ပုၼ်ႉ ၼၼ်ႉ ဢေႃႈ။ (လွင်ႈတၢင်း ၼႆႉ ၶိုၼ်ႈ ၵႂႃႇ တင်း တူဝ် ႁိုဝ်။ ဝိၺိၺ်ႇ ၵူၺ်း ႁိုဝ် ၵဝ် ဢမ်ႇ ၸၢင်ႈ လၢတ်ႈ။ ၽြႃးပဵၼ်ၸဝ်ႈ ၵူၺ်း ႁု ဢေႃႈ။-) 3ၵဝ်ၶႃႈ သမ်ႉ လၢတ်ႈ ထႅင်ႈ ၸမ်ႉ၊ၵဝ်ၶႃႈ ႁု ဝႃႈ၊ၵူၼ်း ၵေႃႉ ၼၼ်ႉ လႆႈ ၶၢမ်ႇ ဢုမ်ႈ ၶိုၼ်ႈ ၵႂႃႇ ၵႃႈၼိူဝ် မိူင်း ၶျၢမ်းသႃႇ တီႈ သုင် သုတ်း ပုၼ်ႉ ဢေႃႈ။ (လွင်ႈ ၼႆႉ ၸမ်ႉ၊မၼ်း လႆႈ ၶိုၼ်ႈ ၵႂႃႇ တင်း တူဝ် ႁိုဝ်။ ဝိၺိၺ်ႇ ၵူၺ်း ႁိုဝ်၊ၵဝ်ၶႃႈ ဢမ်ႇ ၸၢင်ႈ လၢတ်ႈ။ ၽြႃးပဵၼ်ၸဝ်ႈ ၵူၺ်း ႁု ဢေႃႈ။-) 4ၵႃႈတီႈ ၼၼ်ႈ မၼ်း လႆႈ ငိၼ်း မဵဝ်း ဢၼ် ဢမ်ႇ ၸၢင်ႈ လၢတ်ႈ ပဵၼ် ၵႂၢမ်း ၵူၼ်း၊မဵဝ်း ဢၼ် ၽြႃးပဵၼ်ၸဝ်ႈ ဢမ်ႇ ပၼ် လၢတ်ႈ ၼၼ်ႉ ဢေႃႈ။- 5ပိူဝ်ႈ ၼႆ လႄႈ ၵဝ်ၶႃႈ တေ ဢုပ်ႇ ဝၢဝ်း လွင်ႈ ၵေႃႉ ၼၼ်ႉ ဢေႃႈ။ ၵူၺ်းၵႃႈ၊ၵဝ်ၶႃႈ တေ ဢမ်ႇ ဢုပ်ႇ ဝၢဝ်း လွင်ႈ တူဝ်ၸဝ်ႈၵဝ်ႇ၊လိူဝ် သေ လွင်ႈတၢင်း ဢၼ် ၼႄ ဝႃႈ၊ၵဝ်ၶႃႈ ႁႅင်း လဵၵ်ႉ ႁႅင်း ၵေႇ ၼၼ်ႉ ၵူၺ်း ဢေႃႈ။- 6ပေႃး ၵဝ်ၶႃႈ လႆႈ ဢုပ်ႇ ဝၢဝ်း လွင်ႈ တူဝ်ၸဝ်ႈၵဝ်ႇ ၸိုင်၊ၵဝ် တၵ်း ပဵၼ် ၵူၼ်းယွင်ႇ ၵူၼ်း မႃႈ ဢမ်ႇၸႂ်ႈ၊ၵွပ်ႈပိူဝ်ႈ ၵဝ်ၶႃႈ ၸၢင်ႈ လၢတ်ႈ ၵႂၢမ်း သဵတ်ႈၸႃႇ ၼၼ်ႉ ဢေႃႈ။ ၵူၺ်းၵႃႈ၊ၵဝ်ၶႃႈ ဢမ်ႇ ဢုပ်ႇ ဝၢဝ်း ယဝ်ႉ။ ၵဝ်ၶႃႈ ဢမ်ႇ ၶႂ်ႈႁႂ်ႈ ပိူၼ်ႈ ထၢင်ႇယႂ်ႇ ၵဝ်ၶႃႈ လိူဝ် သေ ဢၼ် ၶဝ် လႆႈ ငိၼ်း လႆႈ ႁၼ် ဢၼ် ၵဝ်ၶႃႈ လၢတ်ႈ ၵဝ် ႁဵတ်း ၼၼ်ႉ ဢေႃႈ။ 7ၼင်ႇ ႁိုဝ် ၵဝ်ၶႃႈ တၵ်း ဢမ်ႇ မီး ၸႂ်ၽႅၼ်သုင် ၵွပ်ႈပိူဝ်ႈ ပျႃႇတိၵ်ႈ ဢၼ် ယႂ်ႇ ဢၼ် ၼမ် ၼၼ်ႉ ၸိုင်၊ၽြႃးပဵၼ်ၸဝ်ႈ ႁႂ်ႈ ၵဝ်ၶႃႈ လႆႈ ၶၢမ်ႇ ၸဵပ်း မိူၼ်ၼင်ႇ ၼၢမ် သဵပ်ႇ ၼိူဝ်ႉ၊ဢိၵ်ႇတင်း မိူၼ်ၼင်ႇ တပႄး ၸႃႇတၢၼ်ႇ၊ဢဝ် တႃမိုဝ်း ထုပ်ႉ ၵဝ်ၶႃႈ၊ၼင်ႇ ႁိုဝ် ၵဝ် တၵ်း ဢမ်ႇ မီး ႁူဝ်ၸႂ်ၽႅၼ်သုင် ၼၼ်ႉ ဢေႃႈ။- 8ၼင်ႇ ႁိုဝ် ၼၢမ် ၼၼ်ႉ တၵ်း လုတ်း ဢွၵ်ႇ သေ ၵဝ်ၶႃႈ ၵႂႃႇ ၼၼ်ႉ၊ၵဝ်ၶႃႈ သူးတွင်း တီႈ ၸဝ်ႈၽြႃး သၢမ် ပွၵ်ႈ ယဝ်ႉ ဢေႃႈ။- 9မၼ်းၸဝ်ႈ ၶိုၼ်း လၢတ်ႈ တီႈ ၵဝ်ၶႃႈ လႄႈ ဝႃႈ၊ "မုၼ် ၵျေးၸူး ၵဝ်ၶႃႈ ပေႃးၵုမ်ႇ ပုၼ်ႈ မႂ်း ဢေႃႈ။ လွင်ႈ မၼ်း ၸမ်ႉ၊မိူဝ်ႈ ဢၼ် မႂ်း ႁႅင်းဢူၼ်ႈ ၼၼ်ႉ၊တၼ်းၶူဝ်း ၵဝ်ၶႃႈ ႁႅင်း ယႂ်ႇ ၼႃႇ ဢေႃႈ။" ဝႃႈ ၼင်ႇ ၼႆ ဢေႃႈ။ ပိူဝ်ႈ ၼႆ လႄႈ၊ၵဝ်ၶႃႈ ၸူမ်းသိူဝ်း ၼႂ်း လွင်ႈတၢင်း ဢၼ် တၵ်း လႆႈ ဢုပ်ႇ ဝၢဝ်း လူၺ်ႈ လွင်ႈတၢင်း ဢၼ် ၵဝ်ၶႃႈ ႁႅင်း လဵၵ်ႉ ႁႅင်း ၵေႇ ၼၼ်ႉ၊ၼင်ႇ ႁိုဝ် တၼ်းၶူဝ်း ၸဝ်ႈ ၶရိၸ်ႈ၊တၵ်း ႁူမ်ႇ ၼိူဝ် ၵဝ်ၶႃႈ ဢေႃႈ။- 10ၵဝ်ၶႃႈ ပျေႇၸႂ် ၼႂ်း လွင်ႈတၢင်း ဢၼ် ၵဝ်ၶႃႈ ႁႅင်း လဵၵ်ႉ ႁႅင်း ၵေႇ၊ၼႂ်း လွင်ႈတၢင်း ဢၼ် ပိူၼ်ႈ သႄႉသွမ်း ၵဝ်ၶႃႈ၊ၼႂ်း လွင်ႈတၢင်း ဢၼ် လႆႈ ၶၢမ်ႇ တၢင်း ယၢပ်ႇၽိုတ်ႇ၊ၼႂ်း လွင်ႈတၢင်း ဢၼ် ပိူၼ်ႈ ၼိၵ်ႈၸၢၵ်ႈ ငႅၼ်းသႄး ၵဝ်ၶႃႈ၊ဢိၵ်ႇတင်း ၼႂ်း လွင်ႈတၢင်း ဢၼ် ၵဝ်ၶႃႈ ၺႃး တၢင်း ဢၼ် ယၢပ်ႇၸႂ် ၵိၼ်းၸႂ် ပုၼ်ႈတႃႇ ၸဝ်ႈ ၶရိၸ်ႈ၊ၸိူဝ်း ၼၼ်ႉ ဢေႃႈ။ ၵွပ်ႈ လွင်ႈ ၼင်ႇ ႁိုဝ် လႄႈ ဝႃႈ ၸမ်ႉ၊မိူဝ်ႈ ဢၼ် ၵဝ်ၶႃႈ ႁႅင်း လဵၵ်ႉ ႁႅင်း ၵေႇ ၼၼ်ႉ၊ၽြႃးပဵၼ်ၸဝ်ႈ ပၼ် ဢဵၼ် ပၼ်ႁႅင်း ၵဝ် ဢေႃႈ။ 11ၵဝ်ၶႃႈ လၢတ်ႈ ၵႂၢမ်း မိူၼ် ၵူၼ်းငိူဝ်ႈ ယဝ်ႉ ဢေႃႈ။ သူ ၸၢင်ႈ ႁဵတ်း ႁႂ်ႈ ၵဝ်ၶႃႈ ပဵၼ် ၼင်ႇ ၼၼ် ဢေႃႈ။ လွင်ႈ မၼ်း ၸမ်ႉ၊သူ ထုၵ်ႇလီ ယွင်ႈယေႃး ၵဝ်ၶႃႈ ဢေႃႈ။ ၵဝ်ၶႃႈ ၼႆႉ၊ပိၵ်ႉသမ်ႉ ပဵၼ် ၵေႃႉ ဢၼ် ဢမ်ႇ ပွင်ႇလွင်ႈ ၵႃႈသင် သေၵေႃႈ၊ၵဝ်ၶႃႈ ဢမ်ႇ တူၵ်း တႅမ်ႇ သေ၊ "တမၢၼ်ႇၸဝ်ႈ ဢၼ် မျၢတ်ႈ" ၸိူဝ်း ၼၼ်ႉ ဢေႃႈ။- 12လွင်ႈတၢင်း ဢၼ် ၶၢမ်ႇသၢၵ်ႈသေႇ ဝႃႈ၊ၵဝ်ၶႃႈ ပဵၼ် တမၢၼ်ႇၸဝ်ႈ ၼၼ်ႉ၊ထၢင်ႇသႃး ယူႇ ၼႂ်း တၢင်း ဢၼ် ၵဝ်ၶႃႈ ၸႂ် ယၢဝ်း ယိူၼ်ႉၶၢမ်ႇ သေလႄႈ ပွင် ႁဵတ်းၵၢၼ် ၵႂႃႇ ၵႃႈၼႂ်း သူ ၼၼ်ႉ ၵူၺ်းဢမ်ႇၵႃး၊ယင်း မီး ၼိမိၵ်ႈ လၢၵ်ႈၶၼႃႇ ဢၼ် လီဢၢမ်း တင်းလၢႆ ထႅင်ႈ လူးၵွၼ်ႇ ဢေႃႈ။- 13ၵဝ်ၶႃႈ လႆႈ ႁဵတ်း ႁႂ်ႈ သူ တူၵ်း တႅမ်ႇ သေ ၸိူဝ်းၸဝ်ႈ တၢင်ႇတီႈ ၸိူဝ်ႉ ၼင်ႇ ႁိုဝ်။ ၼွၵ်ႈ သေ လွင်ႈ ဢၼ် ၵဝ်ၶႃႈ ဢမ်ႇ ယွၼ်း သူ ႁႂ်ႈလႆႈ ၸွႆႈၵမ်ႉ ၸွႆႈထႅမ် ၵဝ်ၶႃႈ ၼၼ်ႉ။ ၵွပ်ႈပိူဝ်ႈ ၵဝ်ၶႃႈ လႆႈ ႁဵတ်း ၸိူဝ်ႉ ၼင်ႇ ၼႆ လႄႈ ၶႅၼ်းတေႃႈ ပွႆႇလွတ်ႈ ဢပျတ်ႈ ၵဝ်ၶႃႈ သေၵမ်း။ 14ပွၵ်ႈ ၼႆႉ၊ပဵၼ် ပွၵ်ႈ တီႈ သၢမ် ဢၼ် ၵဝ်ၶႃႈ ဢၢင်ႈ မႃး လႄႇ တီႈ သူ ၼၼ်ႉ ဢေႃႈ။ ၵဝ်ၶႃႈ ဢမ်ႇ ၶႂ်ႈ ယွၼ်း ဢဝ် ၵႃႈသင် တီႈ သူ။ ၵဝ်ၶႃႈ ဢမ်ႇ ၶႂ်ႈလႆႈ ၶွင် သူ၊ၵဝ်ၶႃႈ ၶႂ်ႈလႆႈ တူဝ် သူ ၵူၺ်း ဢေႃႈ။ လွင်ႈ မၼ်း ၸမ်ႉ၊လုၵ်ႈလၢင်း လဵင်ႉလူ ပေႃႈ မႄႈ ဢမ်ႇၸႂ်ႈ။ ပေႃႈ မႄႈ လဵင်ႉလူ လုၵ်ႈလၢင်း ဢေႃႈ။- 15ပိၵ်ႉသမ်ႉ တၢင်းႁၵ်ႉ ၵဝ်ၶႃႈ ယႂ်ႇမႃး ၵႃႈၼိူဝ် သူ သေၵေႃႈ၊တၢင်းႁၵ်ႉ သူ သုတ်ႉယွမ်း ၵႃႈၼိူဝ် ၵဝ်ၶႃႈ ၵႂႃႇ လႄႈ ၵဝ်ၶႃႈ ယင်း တေ ၸူမ်းၸူမ်းသိူဝ်းသိူဝ်း ဢဝ် ၶွင် ၵဝ်ၶႃႈ ၶၢမ်ႇ သဵင်ႈ ပၼ်၊ဢိၵ်ႇတင်း ၶၢမ်ႇ ဢၢပ်ႈ တူဝ် ၵဝ်ၶႃႈ သဵင်ႈ ၵႂႃႇ ပုၼ်ႈ ဢၵျူဝ်း ၸႂ်ဝိၺိၺ်ႇ သူ ဢေႃႈ။ 16ၵူၺ်းၵႃႈ၊လွင်ႈ ဢၼ် ဝႃႈ၊ၵဝ်ၶႃႈ ဢမ်ႇ ႁႂ်ႈ သူ လႆႈ ယၢပ်ႇၸႂ် ၵွပ်ႈ ၵဝ်ၶႃႈ ၼၼ်ႉ သူ ၽွမ်ႉၸႂ် တင်း ၵဝ်ၶႃႈ ယူႇ သေၵေႃႈ၊ၵမ်ႈၽွင်ႈ ၸၢင်ႈ တၵ်း လၢတ်ႈ ဝႃႈ၊ၵဝ်ၶႃႈ ဢဝ် တင်း ပရိယႄႇ သေ ပႅတ်ႉ ၵိၼ် လႅၼ် ၵိၼ် သူ ဢေႃႈ။- 17ၸွင်ႇ ၵဝ်ၶႃႈ ပွႆႇၸႂ်ႉ သေၵေႃႉသေၵူၼ်း ၵႂႃႇ လႄႈ ပႅတ်ႉလႅၼ် ဢဝ် ဢၵျူဝ်း တီႈ သူ ႁိုဝ်း။- 18ၵဝ်ၶႃႈ လႆႈ ယွၼ်း ႁႂ်ႈ သြႃႇ တိတု၊တင်း ၼွင်ႉ ႁဝ်း တၢင်ႇၵေႃႉ ၸွမ်း မၼ်း ၵႂႃႇ ဢေႃႈ။ ၸွင်ႇ သြႃႇ တိတု၊ပႅတ်ႉလႅၼ် ဢဝ် ဢၵျူဝ်း တီႈ သူ ႁိုဝ်း။ မၼ်း တင်း ၵဝ်ၶႃႈ ၼႆႉ၊မီး ၸႂ်ဝိၺိၺ်ႇ သဵၼ်ႈ လဵဝ် ၵၼ် လႄႈ ၵမ်ၵျၢင်ႉ မိူၼ် ၵၼ် ဢမ်ႇၸႂ်ႈ ႁိုဝ်း။ 19ၼႂ်း လွင်ႈတၢင်း ဢၼ် ႁဝ်း လၢတ်ႈ မႃး တင်းသဵင်ႈတင်းလူင် ၼႆႉ သူ သမ်ႉ ထၢင်ႇ ဝႃႈ၊ႁဝ်း လၢတ်ႈ ၵႂၢမ်း ၶႄ တူဝ်ၸဝ်ႈၵဝ်ႇ ၵႃႈတီႈ ၽၢႆႇၼႃႈ သူ ဝႃႈၼႆ ႁိုဝ်း။ မၼ်း ဢမ်ႇၸႂ်ႈ ၸိူဝ်ႉ ၼင်ႇ ၼၼ် ဢေႃႈ။ ပီႈၼွင်ႉ ဢၼ် ႁဝ်း ႁၵ်ႉ ၶဝ်႟။ ႁဝ်း လၢတ်ႈ ဝႃႈ ၼႂ်း ၸဝ်ႈ ၶရိၸ်ႈ၊သိုဝ်ႈ ၼႃႈ တႂ်ႈတႃ ၽြႃးပဵၼ်ၸဝ်ႈ ႁႂ်ႈလႆႈ ပွင်ႁဵတ်း ဢၵျူဝ်း ၸႂ်ဝိၺိၺ်ႇ သူ ၵူၺ်း ဢေႃႈ။- 20မိူဝ်ႈ ဢၼ် ၵဝ်ၶႃႈ ႁွတ်ႈ ၵႂႃႇ တီႈ သူ ၼၼ်ႉ၊ၵဝ်ၶႃႈ ၵူဝ် ဝႃႈ၊ဢၼ် တၵ်း ထူပ်း ႁၼ် သူ ၼၼ်ႉ၊တေ ဢမ်ႇ ပဵၼ် ၸွမ်း ၵႃႈ ၼင်ႇ ဢၼ် သူ ထုၵ်ႇလီ ပဵၼ် ၼၼ်ႉ လႄႈ သူ ၵေႃႈ တၵ်း လႆႈ ထူပ်း ႁၼ် ၵဝ်ၶႃႈ ဢမ်ႇ ပဵၼ် ၸွမ်း ၵႃႈ ၼင်ႇ ဢၼ် သူ ၶႂ်ႈႁႂ်ႈ ၵဝ်ၶႃႈ ပဵၼ် ၼၼ်ႉ ဢေႃႈ။ ၵဝ်ၶႃႈ ၵူဝ် ဝႃႈ၊တေ လႆႈ ထူပ်း ႁၼ် လွင်ႈတၢင်း ဢၼ် ၽိတ်း ၵၼ်၊လွင်ႈတၢင်း ဢၼ် ၶွႆ ၵၼ်၊လွင်ႈတၢင်း ဢၼ် ၶႂ်ႈၸႃႉ ၸႂ်လမ် တေႃႇ ၵၼ်၊လွင်ႈတၢင်း ဢၼ် ၶႆႈၸႂ် ဢၵျူဝ်း ပုၼ်ႈ တူဝ်ၸဝ်ႈၵဝ်ႇ၊လွင်ႈတၢင်း ဢၼ် ယႃႉသရေႇ ၵၼ်၊လွင်ႈတၢင်း ဢၼ် ၶႃႉၸိုဝ်ႈ ၶၢႆသဵင် ၵၼ်၊လွင်ႈတၢင်း ဢၼ် ႁူဝ်ၸႂ်ၽႅၼ်သုင်၊ဢိၵ်ႇတင်း လွင်ႈတၢင်း ဢၼ် ဢမ်ႇ ၽွမ်ႉၸႂ် ၵၼ် ၸိူဝ်း ၼၼ်ႉ ဢေႃႈ။- 21ၵဝ်ၶႃႈ ၵူဝ် ဝႃႈ၊မိူဝ်ႈ ဢၼ် ၵဝ် ႁွတ်ႈ ၵႂႃႇ တီႈ သူ ထႅင်ႈ တၢင်ႇ ပွၵ်ႈ ၼၼ်ႉ၊ၽြႃးပဵၼ်ၸဝ်ႈ ၵဝ်ၶႃႈ တၵ်း ႁႂ်ႈ ၵဝ်ၶႃႈ လႆႈ ဢူၵ်း လႆႈ ဢူၵ်း ဢၢႆ ၽၢႆႇၼႃႈ သူ လႄႈ လႆႈ ႁွင်ႉႁႆႈ ၵွပ်ႈပိူဝ်ႈ ၵူၼ်း တင်းလၢႆ၊လႆႈ ၽိတ်းပိူင်ႈ ဝႆႉ လႄႈ ယင်း ဢမ်ႇ ၶုၵ်းၸႂ်လႆႈ မႆႈၸႂ် တၢင်းၽိတ်း လႄႈ ပိၼ်ႇၸႂ် ၶဝ် သေ ၵႃႈတီႈ တၢင်းၵမ် တၢင်းၵျၢင်ႉ ဢၼ် ၵူဝ်ႈၵိူၵ်ႇ၊တၢင်း ဢၼ် ႁဵတ်း မေႇထုင်ႇ ဢၼ် ဢမ်ႇတြႃး၊ဢိၵ်ႇတင်း တၢင်း ဢၼ် မီး ၸႂ် ၵိလေႇသႃႇ ပူၼ်ႉလိူဝ် ၸိူဝ်း ၼၼ်ႉ ဢေႃႈ။


c: text/html

text: 1ၶုၼ် ထေႃးၽိလု၊တီႈၶႃႈ႟။ ၵႃႈၼႂ်း ၽိုၼ်လိၵ်ႈ ဢၼ် ၵဝ်ၶႃႈ တႅမ်ႈ ဢွၼ်တၢင်း ၼၼ်ႉ၊ၵဝ်ၶႃႈ တႅမ်ႈ လွင်ႈ ၵူႈၸိူဝ်ႉၵူႈမဵဝ်း ဢၼ် ၸဝ်ႈ ယေႇသု၊တႄႇၸႃႉ ႁဵတ်း လႄႈ သင်ႇ သွၼ်ပၼ်၊- 2တေႃႇထိုင်ႁွတ်ႈ မိုဝ်ႉ ဝၼ်း ဢၼ် မၼ်းၸဝ်ႈ ၶိုၼ်ႈ ၵႂႃႇ ၵႃႈၼိူဝ် မိူင်းၵၢင်ႁၢဝ် ပုၼ်ႉ ၼၼ်ႉ ယဝ်ႉ ၶႃႈ ဢေႃႈ။ ၸူဝ်ႈ ဢၼ် မၼ်းၸဝ်ႈ ဢမ်ႇ ပႆႇ ၶိုၼ်ႈ ၵႂႃႇ ၵႃႈၼိူဝ် ၼၼ်ႉ ၸိုင်၊မၼ်းၸဝ်ႈ ဢဝ် တင်း တၼ်းၶူဝ်း ဝိၺိၺ်ႇ မူတ်းၸၢင်ႇ ၸဝ်ႈ သင်ႇ လၢတ်ႈ ဝႆႉ၊တီႈ တမၢၼ်ႇၸဝ်ႈ ၸိူဝ်း ဢၼ် မၼ်းၸဝ်ႈ လိူၵ်ႈၵဵပ်း ဢဝ် ဝႆႉ ၼၼ်ႉ ဢေႃႈ။- 3ဝၢႆးသေ မၼ်းၸဝ်ႈ ၶၢမ်ႇတၢႆ လႄႈ လုၵ်ႉ ၶိုၼ်းလိပ်း ယဝ်ႉ၊သီႇ သိပ်း ဝၼ်း တဵမ်တဵမ်၊မၼ်းၸဝ်ႈ ၼႄပျႃး တူဝ်ၸဝ်ႈၵဝ်ႇ တီႈ ၶဝ်၊ႁေႃးလၢတ်ႈ တြႃး မိူင်းၽြႃးပဵၼ်ၸဝ်ႈ သေလႄႈ ၼႄပျႃး သၢၵ်ႈသေႇ ဢၼ် ဢမ်ႇ တွပ်ႇ ဢမ်ႇ ထဵင် လႆႈ ၼၼ်ႉ ၼမ်ၼႃႇ၊လွင်ႈ ဢၼ် မၼ်းၸဝ်ႈ ဢသၢၵ်ႈလိပ်း ၼၼ်ႉ ဢေႃႈ။- 4ယၢမ်း မိူဝ်ႈ ဢၼ် ၶဝ် ၸုတုမ် ၵၼ် ယူႇ ၼၼ်ႉ ၸိုင်၊မၼ်းၸဝ်ႈ သင်ႇ လၢတ်ႈ ဝႆႉ တီႈ ၶဝ် လႄႈ ဝႃႈ ၸမ်ႉ၊ "ယႃႇပေ ႁိပ်ႈၼႅတ်ႈ ဢွၵ်ႇ သေ ၵႃႈၼႂ်း ဝဵင်း ယေႇရုသလႅမ်ႇ၊ၵႂႃႇ။ ပႂ်ႉထႃႈ သူး ဢၼ် ၵဝ် လၢတ်ႈ တီႈ သူ လူၺ်ႈ လွင်ႈ သူး ပေႃႈၸဝ်ႈ ၵဝ် ဝႆႉၵတိ ၼၼ်ႉ ယူႇ တႃႉ။- 5သြႃႇ ယူဝ်းႁၢၼ်ႇ၊ပၼ် မၢင်ႇၵလႃႇ ပပ်ႉတိၸမ်ႇ ၼႂ်း ၼမ်ႉ ဢေႃႈ။ သူ ၸမ်ႉ၊ဢမ်ႇ ပေႃး ႁိုင် ပေႃး ၼၢၼ်း တၵ်း လႆႈ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ၊ၼႂ်း ဝိၺိၺ်ႇ မူတ်းၸၢင်ႇ ၸဝ်ႈ ဢေႃႈ။ မီး မႃး ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 6ယၢမ်း မိူဝ်ႈ ဢၼ် တပႄးၸဝ်ႈ တင်းလၢႆ၊ၸုတုမ် ယူႇ ၵႃႈတီႈ ၸဝ်ႈ ယေႇသု၊ၸိုင်၊ၶဝ် လဝ်ႈထၢမ် မၼ်းၸဝ်ႈ လႄႈ ဝႃႈ၊ "ၸဝ်ႈႁဝ်း။ တေႃႈလဵဝ် ၼႆႉ၊ၸဝ်ႈ ႁဝ်း တေ ဢဝ် မိူင်း ၶိုၼ်း ပၼ် တီႈ ၵူၼ်း မဵဝ်း ဢိသရေး၊ၶႃႈ ႁိုဝ်း၊" ဝႃႈ ၼင်ႇ ၼႆ လႄႈ။ 7မၼ်းၸဝ်ႈ ၵေႃႈ လၢတ်ႈ တီႈ ၶဝ် လႄႈ ဝႃႈ၊ "ၶိင်ႇၵႃႇလႃႉ တၢင်း ဢၼ် ပေႃႈၸဝ်ႈ ဢဝ် တင်း ဢၶႂၢင်ႉ ဢႃႇၼႃႇ တူဝ်ၸဝ်ႈၵဝ်ႇ ၶိုင် ပွင် ဝႆႉ ၼၼ်ႉ၊သူ ဢမ်ႇ မီး ဢၶႂၢင်ႉ ဢၼ် တၵ်း လႆႈ ႁု။- 8ၼႂ်းဝႃႈၼၼ် သေၵေႃႈ၊ယၢမ်း မိူဝ်ႈ ဢၼ် ဝိၺိၺ်ႇ မူတ်းၸၢင်ႇ ၸဝ်ႈ၊လူင်း မႃး ၵႃႈၼိူဝ် သူ ၼၼ်ႉ ၸိုင်၊သူ တၵ်း လႆႈ ၶၢမ်ႇ ဢဝ် ႁႅင်း တၼ်းၶူဝ်း လႄႈ ပဵၼ် သၢၵ်ႈသေႇ ၵဝ် ၸႃႉၸဵမ် ၵႃႈၼႂ်း ဝဵင်း ယေႇရုသလႅမ်ႇ၊ၵႃႈၼႂ်း မိူင်း ယုတႃႉ၊ဢိၵ်ႇတင်း မိူင်း သမႃႇရိ ၵူႈတီႈၵူႈလႅၼ်၊တေႃႇထိုင်ႁွတ်ႈ တီႈသုတ်း လိၼ်မိူင်း ပုၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။- 9ဝၢႆးသေ လၢတ်ႈ ဝႃႈ ၸိူဝ်ႉ ၼင်ႇ ၼႆ ယဝ်ႉ ၼၼ်ႉ၊ယၢမ်း မိူဝ်ႈ ဢၼ် ၶဝ် ယင်း တိုၵ်ႉ ယႅၵ်ႉ တူၺ်း မၼ်းၸဝ်ႈ ယူႇ ၸိုင်၊မၼ်းၸဝ်ႈ လႆႈ ၶၢမ်ႇ တၢင်း ဢၼ် ဢုမ်ႈ ယွင်ႈ ၶိုၼ်ႈ ၵႂႃႇ ၵႃႈၼိူဝ် မိူင်းၵၢင်ႁၢဝ် ပုၼ်ႉ သေလႄႈ မွၵ်ႇၵုမ်ႈ လပ်ႉ တႃ ၶဝ် ၵႂႃႇ သေ ဢေႃႈ။ 10ၶဝ် ယင်း တိုၵ်ႉ မုင်ႈ တူၺ်း ၵၢင်ႁၢဝ် တီႈ ဢၼ် မၼ်းၸဝ်ႈ ၶိုၼ်ႈ ၵႂႃႇ ယူႇ လႄႈ မိူဝ်ႈ ၼၼ်ႉ၊ၵူၼ်း သွင် ၵေႃႉ ၼုင်ႈ ၶူဝ်း ဢၼ် ၽိူၵ်ႇၶၢဝ် ၽုတ်း မႃး ၸုၵ်း ႁိမ်း ၶဝ် သေယဝ်ႉ၊- 11လၢတ်ႈ တီႈ ၶဝ် လႄႈ ဝႃႈ၊ "ၵူၼ်း ၵႃႇလိလႄး၊ၶဝ်႟။ ႁဵတ်းသင် လႄႈ သူ ၸုၵ်း ယူႇ သေလႄႈ ႁႅၼ် တူၺ်း ၵၢင်ႁၢဝ် ယူႇ ၼင်ႇ ႁိုဝ်။ ၸဝ်ႈ ယေႇသု၊ဢၼ် ၶၢမ်ႇ တၢင်း ဢၼ် ယွင်ႈ ၶိုၼ်ႈ ၵႂႃႇ ၵႃႈၼိူဝ် ပုၼ်ႉ ၼၼ်ႉ၊ၸိူဝ်ႉ ၼင်ႇ ဢၼ် သူ လႆႈ ႁၼ် မၼ်းၸဝ်ႈ ၶိုၼ်ႈ ၽႃႉ ၵႂႃႇ ၼၼ်ႉ၊တၵ်း သမ်ႉ ၶိုၼ်း လူင်း မႃး ၸိူဝ်ႉ ၼင်ႇ ၼၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 12လိုၼ်းၼၼ်ႉ၊တမၢၼ်ႇၸဝ်ႈ တင်းလၢႆ လုၵ်ႉ သေ ၵႃႈတီႈ လွႆ သၢၼ်ႇလုၼ်ႇ၊မိူဝ်း ၵႂႃႇ ၵႃႈတီႈ ဝဵင်း ယေႇရုသလႅမ်ႇ ဢၼ် ယၢၼ် ၵႆ ၵၼ် လၵ်း ၼိုင်ႈ ၸမ် ၸမ် ၼၼ်ႉ ဢေႃႈ။- 13ၶဝ် ၶဝ်ႈ ဝဵင်း ၵႂႃႇ လႄႈ ၶိုၼ်ႈ ၵႂႃႇၸူး ၵႃႈတီႈ ႁိူၼ်း ႁၢၼ်ႉ ၼိူဝ် တီႈ ဢၼ် ၶဝ် ယူႇသဝ်း ၼၼ်ႉ ဢေႃႈ။ ၶဝ် ၸိူဝ်း ၼၼ်ႉ၊ပဵၼ် ပေႇတရု၊ယူဝ်းႁၢၼ်ႇ၊ယႃႇၵုပ်ႈ၊ဢၼ်ႇတရေႇ၊ၽိလိပ်ႉပု၊ထူဝ်းမႃႉ၊ပႃႇထေႃးလမႄး၊မတ်ႈထႄႇ၊ယႃႇၵုပ်ႈ၊လုၵ်ႈၸၢႆး ဢႃႇလၽေး၊သိမုၼ်ႇ ၸေႇလုတ်ႉ၊ဢိၵ်ႇတင်း ယုတႃႉ၊လုၵ်ႈၸၢႆး ယႃႇၵုပ်ႈ ဢေႃႈ။- 14ၶဝ် ၸိူဝ်း ၼႆႉ၊ၵႆႉ ၸုတုမ် ၵၼ် သူးတွင်း လႄႈ ႁဵတ်း ပထၼႃႇ လူၺ်ႈ ၵၼ် တင်း မႄႈယိင်း တင်းလၢႆ ဢိၵ်ႇတင်း မႃႇရိ၊မႄႈၸဝ်ႈ ယေႇသု၊တင်း ၼွင်ႉၸၢႆး ၸဝ်ႈ ၸိူဝ်း ၼၼ်ႉ ယူႇ ဢေႃႈ။ 15လိုၼ်းၼၼ်ႉ၊ဢမ်ႇ ႁိုင် ဢမ်ႇ ၼၢၼ်း တပႄးၸဝ်ႈ ဢၼ် မီး ပၢၵ်ႇ ပၢႆ သၢဝ်း ၵေႃႉ ၸမ် ၸမ်၊ႁဵတ်း ပၢင်ၵုမ် သေလႄႈ တီႈ ၼၼ်ႈ ပေႇတရု၊လုၵ်ႉၸုၵ်း လႄႈ လၢတ်ႈ ဝႃႈ၊- 16"ပီႈၼွင်ႉ ၶဝ်႟။ တၢင်း ဢၼ် ဝိၺိၺ်ႇ မူတ်းၸၢင်ႇ ၸဝ်ႈ ဢဝ် တင်း သူပ်း တႃႇဝိတ်ႈ၊ႁေႃး ဝႆႉ ၵႂၢမ်း ပျႃႇတိၵ်ႈ ၵႃႈၼႂ်း ၵျၢမ်းလိၵ်ႈ လွင်ႈ ယုတႃႉ၊ၵေႃႉ ဢၼ် ဢွၼ် ႁူဝ် ၼႄ တၢင်း တီႈ ၶဝ် ၸိူဝ်း ဢၼ် တိဢဝ် ၸဝ်ႈ ယေႇသု၊ၼၼ်ႉ ၸိုင်၊ပျေႉၸုမ်ႇ ယဝ်ႉ ဢေႃႈ။- 17ယုတႃႉ၊ၼႆႉ၊ၶဝ်ႈပႃး ၼႂ်း မူႇ ၸုမ်း ႁဝ်း လႄႈ လိူၵ်ႈၵဵပ်း ဝႆႉ၊ႁႂ်ႈ ႁဵတ်းၵၢၼ် ၸဝ်ႈ ႁူမ်ႈ ၵၼ် တင်း ႁဝ်း ယဝ်ႉ။ 18"(ငိုၼ်း ဢၼ် မၼ်း ႁဵတ်း ဢမ်ႇတြႃး လႄႈ လႆႈ မႃး ၼၼ်ႉ၊သိုဝ်ႉ ဢဝ် လိၼ် လွၵ်း ၼိုင်ႈ ယဝ်ႉ လႄႈ တီႈ ဢၼ် မၼ်း လႆႈ လူမ်ႉ ပၵ်းၶိတ်း တၢႆ ယဝ်ႉ။ တွင်ႉ မၼ်း တႅၵ်ႇ လႄႈ သႆႈ မၼ်း ႁႄႈ ႁၢႆး ၵႂႃႇ ယဝ်ႉ။- 19ၵူၼ်း ဝဵင်း ယေႇရုသလႅမ်ႇ၊တင်းသဵင်ႈတင်းလူင် ငိၼ်း လွင်ႈတၢင်း ၼၼ်ႉ လႄႈ ၶဝ် ဢဝ် တင်း ၵႂၢမ်း ၽႃႇသႃႇ ၶဝ် ႁွင်ႉ ႁဵၵ်ႈ တီႈ လိၼ် ၼၼ်ႉ လႄႈ ဝႃႈ၊ဢၵေးလႃႉတမႃႉ၊ဢၼ် ပွင်ႇဝႃႈ လွၵ်းလိၼ် လိူတ်ႈ၊ဝႃႈ ၼင်ႇ ၼႆ ၼၼ်ႉ ယဝ်ႉ။) 20"ၸွမ်းၼင်ႇ ၵျၢမ်းလိၵ်ႈ သႃႇလၢမ်ႇ တႅမ်ႈ ဝႆႉ လႄႈ ဝႃႈ၊ 'ႁႂ်ႈ ႁိူၼ်း မၼ်း ႁၢမ်း လႄႈ ယႃႇပေ ႁႂ်ႈ ၵူၼ်း ယူႇ သေၵေႃႉသေၵူၼ်း၊' ဝႃႈ ၼင်ႇ ၼႆ၊သမ်ႉ တႅမ်ႈ ဝႆႉ ထႅင်ႈ လႄႈ ဝႃႈ၊ 'ႁႂ်ႈ ပိူၼ်ႈ တၢင်ႇၵေႃႉ လႆႈ သိုပ်ႇ ဢဝ် ၼႃႈၵၢၼ် မၼ်း တႃႉ၊' ဝႃႈ ၼင်ႇ ၼႆ မီး ဝႆႉ ယဝ်ႉ။ 21"ပိူဝ်ႈ ၼႆ လႄႈ သေၵေႃႉၵေႃႉ ထုၵ်ႇလီ ၶဝ်ႈပႃး ၸွမ်း ႁဝ်း၊မႃး ႁႂ်ႈလႆႈ ၶၢမ်ႇသၢၵ်ႈသေႇ လွင်ႈ ၸဝ်ႈႁဝ်း ယေႇသု၊လုၵ်ႉ ၶိုၼ်းလိပ်း ၼၼ်ႉ ဢေႃႈ။ မၼ်း ၼၼ်ႉ၊တၵ်း လႆႈ ပဵၼ် ၵေႃႉ ဢၼ် ၶဝ်ႈပႃး ႁူမ်ႈ လူၺ်ႈ ၵၼ် တင်း ႁဝ်း မႃး၊ၸႃႉၸဵမ် ၶိင်ႇၵႃႇလႃႉ ဢၼ် ၸဝ်ႈ ယေႇသု၊ၵႂႃႇ မႃး ၶဝ်ႈ ဢွၵ်ႇ လူၺ်ႈ ၵၼ် တင်း ႁဝ်း၊- 22ၸႃႉၸဵမ် မိူဝ်ႈ ၶိင်ႇ ဢၼ် သြႃႇ ယူဝ်းႁၢၼ်ႇ၊ပၼ် မၢင်ႇၵလႃႇ ပပ်ႉတိၸမ်ႇ တေႃႇထိုင်ႁွတ်ႈ ဝၼ်း ဢၼ် ၸဝ်ႈ ယေႇသု၊ၽၢတ်ႇ ယၢၼ် ၵၼ် တင်း ႁဝ်း လႄႈ လႆႈ ၶၢမ်ႇ တၢင်း ဢၼ် ဢဝ် ၶိုၼ်ႈ ၵႂႃႇ ၵႃႈၼိူဝ် ၵၢင်ႁၢဝ်၊သိုဝ်ႈ ၼႃႈ တႂ်ႈတႃ ႁဝ်း ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 23မိူဝ်ႈ ၼၼ်ႉ၊ၶဝ် ဢွၼ်ၵၼ် ႁွင်ႉ ဢွၵ်ႇ ၸိုဝ်ႈ ၵူၼ်း သွင် ၵေႃႉ၊ၵေႃႉ ၼိုင်ႈ ပဵၼ် ယူဝ်းသႅပ်ႈ၊ဢၼ် ႁွင်ႉဝႃႈ၊ပႃႇသပႃႉ၊ (ယုသတု၊ၵေႃႈ ႁွင်ႉ) ၼၼ်ႉ၊ဢိၵ်ႇတင်း မတ်ႈထိ၊ပုၼ်ႈတႃႇ တေ လိူၵ်ႈ ဢဝ် ၵေႃႉ ၼိုင်ႈ ဢေႃႈ။- 24ၵမ်း ၼၼ်ႉ၊ၶဝ် သူးတွင်း လႄႈ ဝႃႈ၊ "ၸဝ်ႈၽြႃး တီႈၶႃႈ။ ၸဝ်ႈႁဝ်း ႁုၸႅင်ႈ တၢင်းၵျၢမ်ႇတၢင်းပွင် ၵူၼ်း ၵူႈ ၵေႃႉ ၶႃႈ ဢေႃႈ။ ပိူဝ်ႈ ၼႆ လႄႈ ၶႅၼ်းတေႃႈ ၼႄပျႃး ၼႂ်း သွင် ၵေႃႉ ၼႆႉ၊ၸဝ်ႈႁဝ်း လိူၵ်ႈၵဵပ်း ဢဝ် ၵေႃႉလႂ်၊- 25ႁႂ်ႈ သိုပ်ႇ ပွင်ႁဵတ်း ၼႃႈၵၢၼ် ဢရႃႇ ထမ်ႇမႃႉ သြႃႇ၊ဢိၵ်ႇတင်း ဢရႃႇ တမၢၼ်ႇၸဝ်ႈ၊တႅၼ်း တီႈ ယုတႃႉ၊ၵေႃႉ ဢၼ် ၽၢတ်ႇ ဢွၵ်ႇ ၵႂႃႇ ယူႇ ၵႃႈတီႈ ဢၼ် မၼ်း ထုၵ်ႇလီ ယူႇ ၼၼ်ႉ သေၵမ်း တီႈၶႃႈ၊" ဝႃႈ ၼင်ႇ ၼႆ သေယဝ်ႉ၊- 26ၶဝ် တူၵ်းၸႃႇၵွၵ်ႈ လႄႈ ၼႃႈၵၢၼ် ၼၼ်ႉ တူၵ်း တီႈ မတ်ႈထိ၊သေယဝ်ႉ၊မၼ်း လႆႈ ၶဝ်ႈပႃး ႁူမ်ႈ လူၺ်ႈ ၵၼ် တင်း၊မူႇ ၸုမ်း တမၢၼ်ႇၸဝ်ႈ သိပ်း ဢဵတ်း ပႃး ၼၼ်ႉ ဢေႃႈ။

robotstxt: allowed

filter: keep


text: 1မီး ဝၼ်း ၼိုင်ႈ ၸဝ်ႈ ယေႇသု၊ၸုၵ်း ယူႇ ၵႃႈၼိူဝ် ၽင်ႇ ၼွင် ၵိၼ်ႇၼီႇၸရိတ်ႈ၊လႄႈ၊ၵူၼ်း ၼမ်ၼႃႇ ၽိုတ်ႉ ဢီး ၸူး တီႈ မၼ်းၸဝ်ႈ ႁႂ်ႈလႆႈ ထွမ်ႇဢဝ် ၼုၵ်ႈၵပၢတ်ႈ တြႃး ၽြႃးပဵၼ်ၸဝ်ႈ ဢေႃႈ။- 2မၼ်းၸဝ်ႈ ႁၼ် ႁိူဝ်း သွင် လမ်း သိူၵ်ႈ ယူႇ တီႈ ၽင်ႇ ၼွင် ဝႆႉ လႄႈ ၵူၼ်းလႃႈၼမ်ႉ တင်းလၢႆ သုၵ်ႈ သၢႆႇ ၶႄ ၶဝ် ယူႇ ၵႃႈ ၼွၵ်ႈ ႁိူဝ်း ဢေႃႈ။- 3ၼႂ်း ႁိူဝ်း ၸိူဝ်း ၼၼ်ႉ မၼ်းၸဝ်ႈ ၶဝ်ႈ ၵႃႈၼႂ်း ႁိူဝ်း လမ်း ၼိုင်ႈ ဢၼ် ပဵၼ် ႁိူဝ်း သိမုၼ်ႇ၊သေယဝ်ႉ၊ယွၼ်း ႁႂ်ႈ မၼ်း ၽၢႆး ႁိူဝ်း ဢွၵ်ႇ ၵႂႃႇ ဢိတ်းဢွၼ်ႇ ၼိုင်ႈ ယဝ်ႉ ၸင်ႇ၊ၼင်ႈ ၵႃႈၼႂ်း ႁိူဝ်း ၼၼ်ႉ သေလႄႈ သင်ႇ သွၼ်ပၼ် ဢေႃးဝႃႇတႃႉ တီႈ ၵူၼ်း တင်းလၢႆ ၸိူဝ်း ၼၼ်ႉ ဢေႃႈ။ 4ဝၢႆးသေ မၼ်းၸဝ်ႈ ႁေႃးလၢတ်ႈ သုတ်း ယဝ်ႉ ၸိုင်၊မၼ်းၸဝ်ႈ လၢတ်ႈ တီႈ သိမုၼ်ႇ၊လႄႈ ဝႃႈ၊ "ၽၢႆး ၵႂႃႇ ၵႃႈတီႈ ဢၼ် ၼမ်ႉ လိုၵ်ႉ ပုၼ်ႉ တႃႉ။ ဢွၼ်ၵၼ် ဝၢၼ်ႇ ၶႄ သူ တူၵ်း ႁႂ်ႈလႆႈ ႁူမ်ႇ ပႃ တႃႉ၊" ဝႃႈ ၼင်ႇ ၼႆ လႄႈ။ 5သိမုၼ်ႇ၊ၶိုၼ်း လၢတ်ႈ လႄႈ ဝႃႈ၊ "ၸဝ်ႈ႟။ ႁဝ်းၶႃႈ ပေႃး လႆႈ ၶတ်းၸႂ် ၵျူဝ်းၸႃး တင်းၶိုၼ်း ယဝ်ႉ သေၵေႃႈ၊ဢမ်ႇ လႆႈ ပႃ သေ တူဝ် ၶႃႈ။ ၼႂ်းဝႃႈၼၼ် သေၵေႃႈ၊ပေႃး ၸဝ်ႈႁဝ်း မီး ဢမိင်ႉ ၸိုင်၊ၵဝ်ၶႃႈ တၵ်း ဝၢၼ်ႇ ၶႄ လူင်း ၵႂႃႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။- 6ၶဝ် ၵေႃႈ ဝၢၼ်ႇ တူၵ်း ၸိူဝ်ႉ ၼင်ႇ ၼၼ် လႄႈ ႁူမ်ႇ မႅၼ်ႈ ပႃ ၼမ်ၼႃႇ တေႃႇထိုင်ႁွတ်ႈ ၶႄ ၶဝ် ထၢၼ်ႈပေႃး ၸမ် တေ သိၵ်ႇ တေ ၶၢတ်ႇ ၵႂႃႇ ဢေႃႈ။- 7ပိူဝ်ႈ ၼႆ လႄႈ ၶဝ် ၸင်ႇ ၵႂၵ်း မိုဝ်း ႁွင်ႉ ဢဝ် ၵေႃႉသႄႈ ၶဝ် ဢၼ် ယူႇ ၵႃႈတီႈ ႁိူဝ်း တၢင်ႇ လမ်း ၼၼ်ႉ ႁႂ်ႈ မႃး ၸွႆႈ ၶဝ် ဢေႃႈ။ ၶဝ် ၵေႃႈ မႃး လႄႈ လႆႈ ပႃ ၼမ်ၼႃႇ တဵမ် ႁိူဝ်း တင်း သွင် လမ်း ထၢၼ်ႈပေႃး ၸမ် တၵ်း ၸူမ် ၵႂႃႇ ဢေႃႈ။- 8မိူဝ်ႈ ဢၼ် သိမုၼ်ႇ၊ႁၼ် လွင်ႈတၢင်း ၼၼ်ႉ ၸိုင်၊မၼ်း ၶုပ်ႉၶဝ်ႇ ၽၢႆႇၼႃႈ ၸဝ်ႈ ယေႇသု၊လႄႈ လဝ်ႈလၢတ်ႈ ဝႃႈ၊ "ၸဝ်ႈႁဝ်း တီႈၶႃႈ။ ပိူဝ်ႈ ဢၼ် ၵဝ်ၶႃႈ ပဵၼ် ၵေႃႉ ဢၼ် မီး ဢပျတ်ႈ ၼမ်ၼႃႇ လႄႈ ၶႅၼ်းတေႃႈ ဢွၵ်ႇ သေ ၵႃႈတီႈ ၵဝ်ၶႃႈ ၵႂႃႇ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 9ႁဵတ်း ႁိုဝ် လႄႈ လဝ်ႈလၢတ်ႈ ၸိူဝ်ႉ ၼင်ႇ ၼႆ ၼၼ်ႉ ၸမ်ႉ၊ပိူဝ်ႈ ဢၼ် ဝူၼ်ႉ တူၺ်း လွင်ႈ ဢၼ် လႆႈ ပႃ ၼမ်ၼႃႇ ထၼ်ႇ ၼၼ်ႉ လႄႈ မၼ်း တင်း ၵူၼ်း ဢၼ် မီး လူၺ်ႈ ၵၼ် တင်း မၼ်း၊- 10ဢိၵ်ႇတင်း ယႃႇၵုပ်ႈ၊ဢိၵ်ႇတင်း ယူဝ်းႁၢၼ်ႇ၊လုၵ်ႈၸၢႆး ၸေႇပေႇတႄး၊ဢၼ် ပဵၼ် ၵူၼ်း ႁူမ်ႈ ၵၢၼ် ၵၼ် တင်း မၼ်း ၸိူဝ်း ၼၼ်ႉ ဢၢမ်း ဢေႃး ၼႃႇ ဢေႃႈ။ ၸဝ်ႈ ယေႇသု၊ၵေႃႈ လၢတ်ႈ တီႈ သိမုၼ်ႇ၊လႄႈ ဝႃႈ၊ "ယႃႇပေ ၵူဝ်။ တႄႇ ဢဝ် မိူဝ်ႈလဵဝ် ၼႆႉ ၵႂႃႇ သူ တၵ်း ပဵၼ် ၵေႃႉ ဢၼ် တိဢဝ် ၵူၼ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 11ၶဝ် ၵေႃႈ ဢဝ် ႁိူဝ်း ၶဝ် ၸၼ် တၢင်ႇ ၵွင်း ဝႆႉ သေယဝ်ႉ၊ဝႆႉ ပႅတ်ႈ တင်းသဵင်ႈတင်းလူင် လႄႈ ၸွမ်း ၸဝ်ႈ ယေႇသု၊ၵႂႃႇ သေ ဢေႃႈ။ 12ၽဝ်ႇ ၼိုင်ႈ မိူဝ်ႈ ဢၼ် ၸဝ်ႈ ယေႇသု၊မီး ယူႇ ၵႃႈၼႂ်း ဝဵင်း ဝဵင်း ၼိုင်ႈ ၼၼ်ႉ ၵူၼ်း ၵေႃႉ ၼိုင်ႈ ဢၼ် ပဵၼ် တုတ်ႈ တင်း တူဝ် တင်း ၶိင်း မႃး လႄႈ မိူဝ်ႈ ဢၼ် ႁၼ် မၼ်းၸဝ်ႈ ၸိုင်၊ၶုပ်ႉမူပ်ႇ တွင်းပၢၼ်ႇ လႄႈ ဝႃႈ၊ "ၸဝ်ႈ႟။ ပေႃး ၸဝ်ႈႁဝ်း မီး ဢလူဝ်ႇ ၸိုင်၊ႁႂ်ႈ ၵဝ်ၶႃႈ မူတ်းသႂ် လႆႈ ယူႇ ၶႃႈ ဢေႃႈ၊" ဝႃႈ ၼင်ႇ ၼႆ လႄႈ၊- 13မၼ်းၸဝ်ႈ ၵေႃႈ ယိုၼ်း မိုဝ်း တိူဝ်ႉ သႂ်ႇ တီႈ မၼ်း လႄႈ လၢတ်ႈ ဝႃႈ၊ "ၵဝ် မီး ဢလူဝ်ႇ ယူႇ။ ႁႂ်ႈ မူတ်းသႂ် တႃႉ၊" ဝႃႈ ၼင်ႇ ၼႆ ဢေႃႈ။ တုတ်ႈ မၼ်း ၵေႃႈ ႁၢႆ ၵမ်းလဵဝ် ဢေႃႈ။- 14ၸဝ်ႈ ယေႇသု၊ၸင်ႇ ႁၢမ်ႈ မၼ်း လႄႈ ဝႃႈ၊ "မႂ်း ယႃႇပေ ၵႂႃႇ လၢတ်ႈ လွင်ႈ ၼႆႉ တီႈ ၽူႈလႂ် သေၵေႃႉသေၵူၼ်း။ ၵူၺ်း ၵႂႃႇ၊ၼႄ တူဝ် မႂ်း တီႈ ယဵၸ်ႈပရေႃးႁဵၵ်ႈ ႁႂ်ႈ မၼ်း ၸႅတ်ႈ သေး တူၺ်း မႂ်း သေယဝ်ႉ၊လွင်ႈ ဢၼ် မႂ်း မူတ်းသႂ် ၼႆႉ ၼင်ႇ ႁိုဝ် တၵ်း ပဵၼ် သၢၵ်ႈသေႇ တီႈ ၵူၼ်း တင်းလၢႆ ၸိုင်၊ႁဵတ်း တၢင်းလူႇ ၸွမ်း ၵႃႈ ၼင်ႇ ဢၼ် တြႃး မူဝ်းသေႇ၊ပိင်းၺၢပ်ႈ ဝႆႉ ၼၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ 15ၵူၺ်းၵႃႈ၊ၶၢဝ်ႇငၢဝ်း လွင်ႈ မၼ်းၸဝ်ႈ ယဵင်ႈၶႅၼ်း ၸွတ်ႇတူဝ်ႈ ၵႂႃႇ လႄႈ ၵူၼ်း ၼမ်ၼႃႇ ၸုတုမ် မႃး ႁႂ်ႈလႆႈ ထွမ်ႇဢဝ် တြႃး မၼ်းၸဝ်ႈ၊ဢိၵ်ႇတင်း ႁႂ်ႈ တၢင်းၶႆႈတၢင်းပဵၼ် ၸိုၼ်ႈ ႁၢႆ ဢေႃႈ။- 16ၼႂ်းဝႃႈၼၼ် သေၵေႃႈ မၼ်းၸဝ်ႈ ဢွၵ်ႇ ၵႂႃႇ တီႈ ဢၼ် ဢမ်ႇ မီး ၵူၼ်း ၼၼ်ႉ သေလႄႈ သူးတွင်း ဢေႃႈ။ 17မီး ဝၼ်း ၼိုင်ႈ၊မိူဝ်ႈ ဢၼ် ၸဝ်ႈ ယေႇသု၊ယင်း တိုၵ်ႉ သင်ႇ သွၼ်ပၼ် ယူႇ ၼၼ်ႉ ၵူၼ်း ၵိူင်း ၽႃႇရိသႄး၊ၶဝ်၊ဢိၵ်ႇတင်း သြႃႇ မေႃ ၵျၢမ်း ထမ်ႇမႃႉ ၵမ်ႈၽွင်ႈ ဢၼ် လုၵ်ႉ သေ ၵႃႈတီႈ ဝၢၼ်ႈ တီႈ ဝဵင်း မိူင်း ၵႃႇလိလႄး၊မိူင်း ယုတႃႉ၊ဢိၵ်ႇတင်း ဝဵင်း ယေႇရုသလႅမ်ႇ၊ၸိူဝ်း ၼၼ်ႉ မႃး ၼင်ႈ ယူႇ ၵႃႈတီႈ ၼၼ်ႈ ဢေႃႈ။ မုၼ်ၽုင်း တၼ်းၶူဝ်း ၽြႃးပဵၼ်ၸဝ်ႈ ၵေႃႈ တႄႇ ယူႇ ၼိူဝ် မၼ်းၸဝ်ႈ ပုၼ်ႈ ဢၼ် တၵ်း ႁဵတ်း ႁႂ်ႈ တၢင်းၶႆႈတၢင်းပဵၼ် ၸိုၼ်ႈ ႁၢႆ ဢေႃႈ။- 18မိူဝ်ႈ ၼၼ်ႉ၊ပိူၼ်ႈ ႁၢမ် ၵူၼ်းတၢႆၽၢၵ်ႇ ၵေႃႉ ၼိုင်ႈ ဢၼ် ၼွၼ်း ယူႇ ၵႃႈၼိူဝ် သၢတ်ႇ လႄႈ ၵျၢမ်ႇ ႁႃ တၢင်း ႁႂ်ႈလႆႈ ၽိုတ်ႉ ဢီး သေလႄႈ ၶဝ်ႈ ၵႂႃႇ ၵႃႈၼႂ်း ႁိူၼ်း ႁႂ်ႈလႆႈ ၶျႃးဝၢင်း ၵႃႈတီႈ ၽၢႆႇၼႃႈ ၸဝ်ႈ ယေႇသု၊ဢေႃႈ။- 19ပိူဝ်ႈ ဢၼ် ၵူၼ်း ၼမ်ၼႃႇ ဢႃးလႃး လႄႈ ၶဝ် ႁဵတ်း ၸိူဝ်ႉႁိုဝ် ၵေႃႈ ဢမ်ႇ ႁၼ် တၢင်း ဢၼ် တေ ဢဝ် မၼ်း ၶဝ်ႈ ၵႂႃႇ လႆႈ။ ၶဝ် ၸင်ႇ ႁၢမ် ၶိုၼ်ႈ ၵႂႃႇ ၼိူဝ် လင်ၶႃးႁိူၼ်း သေယဝ်ႉ၊ယႃႉ ၶႅပ်း ဢုတ်ႇ ဢၼ် မုင်း ဝႆႉ ၼၼ်ႉ သေလႄႈ ဢဝ် တူဝ် မၼ်း ဢၼ် ၼွၼ်း ယူႇ ၵႃႈၼိူဝ် သၢတ်ႇ ၼၼ်ႉ ယွၼ်ႇ လူင်း ၵႂႃႇ ၵႃႈၼိူဝ် ၵႄႈ ၵူၼ်း သိုဝ်ႈ ၽၢႆႇၼႃႈ မၼ်းၸဝ်ႈ ဢေႃႈ။- 20မိူဝ်ႈ ဢၼ် မၼ်းၸဝ်ႈ ႁုႁၼ် တၢင်းယုမ်ႇမၢတ်ႈ ၶဝ် ႁႅင်း ယႂ်ႇ ထၢၼ်ႇ ႁိုဝ် ၼၼ်ႉ လႄႈ လၢတ်ႈ တီႈ ၵေႃႉ ၼၼ်ႉ လႄႈ ဝႃႈ၊ "ၵေႃႉ႟။ ဢပျတ်ႈ မႂ်း ၸိုင်၊လႆႈ ၶၢမ်ႇ တၢင်း ဢၼ် ပွႆႇလွတ်ႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 21သြႃႇ မေႃ ၵျၢမ်း ထမ်ႇမႃႉ ၶဝ် တင်း ၵူၼ်း ၵိူင်း ၽႃႇရိသႄး၊ၸိူဝ်း ၼၼ်ႉ ၵေႃႈ ထၢင်ႇ ၼႂ်း ၸႂ် ဝႃႈ၊ "ၵူၼ်း ဢၼ် လၢတ်ႈ ပူၼ်ႉ လၢတ်ႈ လိူဝ် ၽြႃးပဵၼ်ၸဝ်ႈ ၼႆႉ ပဵၼ် ၽူႈလႂ်။ လိူဝ် သေ ၽြႃးပဵၼ်ၸဝ်ႈ ၵူၺ်း ၽူႈလႂ် ၸၢင်ႈ ပွႆႇလွတ်ႈ ဢပျတ်ႈ လႆႈ၊" ဝႃႈ ၼင်ႇ ၼႆ ဢေႃႈ။- 22ၸဝ်ႈ ယေႇသု၊ႁု လွင်ႈ ဢၼ် ၶဝ် ထၢင်ႇ ထိူမ် ၼႂ်း ၸႂ် ၶဝ် ၸိူဝ်ႉ ၼင်ႇ ၼၼ် လႄႈ မၼ်းၸဝ်ႈ လၢတ်ႈ တီႈ ၶဝ် လႄႈ ဝႃႈ၊ "သူ ထၢင်ႇ ၸိူဝ်ႉ ၼင်ႇ ႁိုဝ်။- 23ၵႂၢမ်း ဢၼ် ဝႃႈ၊ 'ဢပျတ်ႈ မႂ်း ၸိုင် လႆႈ ၶၢမ်ႇ တၢင်း ဢၼ် ပွႆႇလွတ်ႈ ယဝ်ႉ၊' သမ်ႉ တင်း ၵႂၢမ်း ဢၼ် ဝႃႈ၊ 'လုၵ်ႉ လႄႈ ပႆ ၵႂႃႇ တႃႉ၊' ဝႃႈ ၼင်ႇ ၼႆ ၼႂ်း သွင် ၶေႃႈ ၼႆႉ သူ ထၢင်ႇ ၶေႃႈ လႂ် ယဵင်ႈၶႅၼ်း လၢတ်ႈ ငၢႆႈ။- 24ၵဝ် တၵ်း ၼႄပျႃး တီႈ သူ လွင်ႈ ဢၼ် လုၵ်ႈၵူၼ်း၊မီး ဢႃႇၼႃႇ တၼ်းၶူဝ်း ၼႂ်း လေႃး ၵႃႉ ၼႆႉ ပုၼ်ႈ ဢၼ် ပွႆႇလွတ်ႈ ဢပျတ်ႈ လႆႈ ၼၼ်ႉ ဢေႃႈ၊" ဝႃႈ ၼင်ႇ ၼႆ သေယဝ်ႉ၊လၢတ်ႈ တီႈ ၵူၼ်းတၢႆၽၢၵ်ႇ ၼၼ်ႉ လႄႈ ဝႃႈ၊ "ၵဝ် ဝႃႈ တီႈ မႂ်း ၸမ်ႉ၊လုၵ်ႉ သေလႄႈ ဢဝ် သၢတ်ႇ တီႈ ၼွၼ်း မႂ်း ပွၵ်ႈ မိူဝ်း ႁိူၼ်း ၵႂႃႇ တႃႉ၊" ဝႃႈ ၼင်ႇ ၼႆ ဢေႃႈ။- 25ၵေႃႉ ၼၼ်ႉ ၵေႃႈ လုၵ်ႉ ၵမ်းလဵဝ် သေ ၵႃႈတီႈ ၽၢႆႇၼႃႈ ၶဝ် လႄႈ ၵဵၼ် သၢတ်ႇ တီႈ ၼွၼ်း မၼ်း ယဝ်ႉ ၸင်ႇ၊ယွင်ႈယေႃး ၽြႃးပဵၼ်ၸဝ်ႈ ယူႇ သေလႄႈ မိူဝ်း ႁိူၼ်း ၵႂႃႇ သေ ဢေႃႈ။- 26ၶဝ် ၸိူဝ်း ၼၼ်ႉ တင်းသဵင်ႈတင်းလူင် ဢၢမ်း ၼႃႇ လူင်လၢင် လႄႈ ယွင်ႈယေႃး ၽြႃးပဵၼ်ၸဝ်ႈ သေလႄႈ လၢတ်ႈ ဝႃႈ၊ "ဝၼ်း မိူဝ်ႈၼႆႉ ႁဝ်း လႆႈ ႁၼ် တၢင်း ဢၼ် လီဢၢမ်း ၼႃႇ ယဝ်ႉ၊" ဝႃႈ ၼင်ႇ ၼႆ ဢေႃႈ။ 27လိုၼ်း ၼၼ်ႉ၊ၸဝ်ႈ ယေႇသု၊ဢွၵ်ႇ ၵႂႃႇ လႄႈ ႁၼ် ၵူၼ်းၵဵပ်းၶွၼ်ႇ ၵေႃႉ ၼိုင်ႈ ဢၼ် လႆႈ ၸိုဝ်ႈ လေႇဝိ၊ၼၼ်ႉ၊ၼင်ႈ ယူႇ ၵႃႈၼႂ်း လုမ်း မၼ်း ဢေႃႈ။ မၼ်းၸဝ်ႈ လၢတ်ႈ တီႈ မၼ်း လႄႈ ဝႃႈ၊ "ၸွမ်း ၵဝ် မႃး တႃႉ၊" ဝႃႈ ၼင်ႇ ၼႆ လႄႈ၊- 28လေႇဝိ၊ၵေႃႈ လုၵ်ႉ လႄႈ ပႅတ်ႈ ဝႆႉ ၵႃႈမီး တင်းသဵင်ႈတင်းလူင် သေယဝ်ႉ၊ၸွမ်း မၼ်းၸဝ်ႈ ၵႂႃႇ သေ ဢေႃႈ။ 29မိူဝ်ႈ ၼၼ်ႉ၊လေႇဝိ၊ႁႅၼ်း ပွႆး ၶၢမ်ႇၶႅၵ်ႇ ဢၼ် ၵိုၼ်း ၼႃႇ ၵႃႈၼႂ်း ႁိူၼ်း မၼ်း ပုၼ်ႈ မၼ်းၸဝ်ႈ လႄႈ၊ၵူၼ်းၵဵပ်းၶွၼ်ႇ ၼမ်ၼႃႇ၊ဢိၵ်ႇတင်း ပိူၼ်ႈ တၢင်ႇၵေႃႉ ၸိူဝ်း ၼၼ်ႉ ၵေႃႈ ပႃး ၼႂ်း ပၢင်ပွႆး ဢေႃႈ။- 30ၵူၼ်း ၵိူင်း ၽႃႇရိသႄး၊ၶဝ် တင်း သြႃႇ မေႃ ၵျၢမ်း ထမ်ႇမႃႉ ၸိူဝ်း ဢၼ် ပဵၼ် ၵိူင်း လဵဝ် ၵၼ် တင်း ၶဝ် ၼၼ်ႉ၊သႄႉသွမ်း တၢင်ႇ ဢပျတ်ႈ တီႈ တပႄးၸဝ်ႈ တင်းလၢႆ လႄႈ ဝႃႈ၊ "ႁဵတ်းသင် လႄႈ သူ ၵိၼ် လူၺ်ႈ ၵၼ် တင်း ၵူၼ်းၵဵပ်းၶွၼ်ႇ တင်းလၢႆ၊ဢိၵ်ႇတင်း ၵူၼ်းႁၢႆႉ တင်းလၢႆ ၼၼ်ႉ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။- 31ၸဝ်ႈ ယေႇသု၊ၶိုၼ်း တွပ်ႇ လႄႈ လၢတ်ႈ ဝႃႈ၊ "ၶဝ် ၸိူဝ်း ဢၼ် ယူႇ လီ ၼၼ်ႉ ဢမ်ႇ လူဝ်ႇ သြႃႇ မေႃယႃ။ ၵူၼ်းၶႆႈၵူၼ်းပဵၼ် ၵူၺ်း လူဝ်ႇ သြႃႇ မေႃယႃ ဢေႃႈ။- 32ၵဝ် မႃး ႁႂ်ႈလႆႈ ႁွင်ႉ ဢဝ် ၵူၼ်း သိုဝ်ႈတေႃႇ ဢမ်ႇၸႂ်ႈ။ ၵဝ် မႃး ႁႂ်ႈလႆႈ ႁွင်ႉ ဢဝ် ၵူၼ်း ဢၼ် မီး ဢပျတ်ႈ တင်းလၢႆ ႁႂ်ႈ ၶဝ် ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် ၶဝ် ဢေႃႈ၊" ဝႃႈ ၼင်ႇ ၼႆ ဢေႃႈ။ 33ၵူၼ်း ၵမ်ႈၽွင်ႈ လၢတ်ႈ တီႈ ၸဝ်ႈ ယေႇသု၊လႄႈ ဝႃႈ၊ "တပႄး သြႃႇ ယူဝ်းႁၢၼ်ႇ၊ၵႆႉ ၵမ်သိၼ် ဢမ်ႇ ၵိၼ် တၢင်းၵိၼ် လႄႈ သူးတွင်း ဢေႃႈ။ ၵူၼ်း ၵိူင်း ၽႃႇရိသႄး၊ၶဝ် ၵေႃႈ၊ၵႆႉ ႁဵတ်း မိူၼ် ၸိူဝ်ႉ ၼင်ႇ ၼၼ် ဢေႃႈ။ ၵူၺ်းၵႃႈ၊တပႄး ၸဝ်ႈႁဝ်း ၸိုင်၊ၵိၼ် ယူႇ သူတ်ႉ ယူႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 34မၼ်းၸဝ်ႈ ၶိုၼ်း တွပ်ႇ လႄႈ လၢတ်ႈ ဝႃႈ၊ "ၶႅၵ်ႇ ၸိူဝ်း ဢၼ် မီး ယူႇ ၼႂ်း ပွႆး သွင်ႇ မၢင်ႇၵလႃႇ ၼႂ်း မိူဝ်ႈ ဢၼ် လုၵ်ႈၶူၺ် မႂ်ႇ ယင်း မီး ယူႇ လူၺ်ႈ ၵၼ် တင်း ၶဝ် ၼၼ်ႉ၊သူ ထၢင်ႇ ဝႃႈ၊တေ ပွႆႇ ႁႂ်ႈ ၶႅၵ်ႇ ဢိုပ်း ဝႆႉ လႆႈ ႁိုဝ်း။- 35ၵူၺ်းၵႃႈ၊ၶိင်ႇ ဢၼ် တေ လႆႈ ဢဝ် လုၵ်ႈၶူၺ် မႂ်ႇ ၽၢတ်ႇ ဢွၵ်ႇ သေ ၶဝ် ၵႂႃႇ ၼၼ်ႉ တၵ်း ႁွတ်ႈမႃး လႄႈ ၶိင်ႇ မိူဝ်ႈ ၼၼ်ႉ ၵူၺ်း ၶဝ် တၵ်း ဢမ်ႇ ၵိၼ် တၢင်းၵိၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 36မၼ်းၸဝ်ႈ သမ်ႉ လၢတ်ႈ ၵႂၢမ်း ဢုပမႃႇ ထႅင်ႈ လႄႈ ဝႃႈ၊ "ၽူႈလႂ် သေဢမ်ႇဝႃႈ၊မၼ်း ဢမ်ႇ ၸၢင်ႈ သိၵ်ႇ ဢဝ် ၽႃႈ ၽႅၼ်ႇ ဢၼ် မႂ်ႇ မႃး ၽုင် ၵုပ်း တီႈ သိူဝ်ႈၵဝ်ႇ။ ပေႃး မၼ်း ႁဵတ်း ၸိူဝ်ႉ ၼင်ႇ ၼၼ် ၸိုင်၊မၼ်း တၵ်း သိၵ်ႇ သိူဝ်ႈမႂ်ႇ ယွၵ်း ၶၢတ်ႇ ပႅတ်ႈ လၢႆ လၢႆ သေလႄႈ၊ၽႅၼ်ႇ မႂ်ႇ ၼၼ်ႉ ၵေႃႈ တၵ်း ဢမ်ႇ လႅပ်ႈ ၵၼ် တင်း သိူဝ်ႈၵဝ်ႇ ၼၼ်ႉ။- 37ပိူင်လဵဝ် ၵၼ် ၽူႈလႂ် ဢမ်ႇ ဢဝ် ၼမ်ႉမၢၵ်ႇၸပိတ်ႉ ဢၼ် မႂ်ႇ သႂ်ႇ ၼႂ်း ထူင်ၼင် ၵဝ်ႇ။ ပေႃး သႂ်ႇ ၸိုင်၊ၼမ်ႉမၢၵ်ႇၸပိတ်ႉ ၼၼ်ႉ တၵ်း ႁဵတ်း ႁႂ်ႈ ထူင်ၼင် ၵဝ်ႇ တႅၵ်ႇ သေယဝ်ႉ၊ၼမ်ႉမၢၵ်ႇၸပိတ်ႉ တၵ်း ႁူဝ်ႈ ပႅတ်ႈ လၢႆ လၢႆ လႄႈ ထူင်ၼင် ၵေႃႈ တၵ်း တႅၵ်ႇ လုလႅဝ် ဢေႃႈ။- 38ၼမ်ႉမၢၵ်ႇၸပိတ်ႉ ဢၼ် မႂ်ႇ ၸိုင်၊တၵ်း လႆႈ သႂ်ႇ ၼႂ်း ထူင်ၼင် ဢၼ် မႂ်ႇ ဢေႃႈ။- 39ပေႃး ၵိၼ် ၼမ်ႉမၢၵ်ႇၸပိတ်ႉ ဢၼ် ၵဝ်ႇ ယဝ်ႉ ၸိုင်၊ၽူႈလႂ် ဢမ်ႇ ၶႂ်ႈ ၵိၼ် ၼမ်ႉမၢၵ်ႇၸပိတ်ႉ ဢၼ် မႂ်ႇ ယဝ်ႉ။ မၼ်း ၸၢင်ႈ လၢတ်ႈ ဝႃႈ၊ 'ၼမ်ႉမၢၵ်ႇၸပိတ်ႉ ၵဝ်ႇ ယဵင်ႈၶႅၼ်း ဝၢၼ်၊' ဝႃႈ ၼင်ႇ ၼႆ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။


text: 1လွင်ႈတၢင်း ဢၼ် သူ ၼင်ႇ ၵၼ် တိုၵ်းတေႃး ၵၼ်၊ၽိတ်း မေႃး ၵၼ် ၼၼ်ႉ ပဵၼ် မႃး ၵွပ်ႈ လွင်ႈ သင်။ ပဵၼ် မႃး ၵွပ်ႈပိူဝ်ႈ ၸႂ် ၵိလေႇသႃႇ ဢၼ် ၶႂ်ႈလႆႈ ၸေးၸိမ်ႇ ၵႃႇမၵုင်ႇ၊ဢၼ် တိုၵ်းတေႃး ၵၼ် ယူႇ ၵႃႈၼႂ်း ဢၢင်ႇၵႃႇ တူဝ် သူ ၼၼ်ႉ ဢမ်ႇၸႂ်ႈ ႁိုဝ်း။- 2သူ မီး ၸႂ် ၶႂ်ႈလႆႈ သေၵေႃႈ၊သမ်ႉ ဢမ်ႇ လႆႈ။ သူ ၵေႃႈ ဢဝ် ဢသၢၵ်ႈ ၵူၼ်းတၢႆ ဢေႃႈ။ သူ လေႃးၽႃႉ ပူၼ်ႉလိူဝ် လႄႈ ဢမ်ႇ ပျေႉၸုမ်ႇ ၵႃႈ ၼင်ႇ ဢလူဝ်ႇ တူဝ်ၸဝ်ႈၵဝ်ႇ။ ပိူဝ်ႈ ၼႆ၊သူ ၽိတ်း ၵၼ် လႄႈ တိုၵ်းတေႃး ၵၼ် ဢေႃႈ။ သူ ဢမ်ႇ လႆႈ ၵွပ်ႈပိူဝ်ႈ သူ ဢမ်ႇ လဝ်ႈ ယွၼ်း တီႈ ၽြႃးပဵၼ်ၸဝ်ႈ ဢေႃႈ။- 3သူ လဝ်ႈ ယွၼ်း သူးတွင်း ၵေႃႈ ဢမ်ႇ လႆႈ ၵွပ်ႈပိူဝ်ႈ လၢႆး ဢၼ် သူ လဝ်ႈ ယွၼ်း သူးတွင်း ၼၼ်ႉ ၽိတ်းပိူင်ႈ ဝႆႉ၊ပိူဝ်ႈ ဝႃႈ၊သူ လဝ်ႈ ယွၼ်း သူးတွင်း ႁႂ်ႈလႆႈ မူၼ်ႈပျေႃႇ ၼႂ်း ၸေးၸိမ်ႇ ၵႃႇမၵုင်ႇ ၼၼ်ႉ ဢေႃႈ။- 4သူ ၸိူဝ်း ဢၼ် ဢမ်ႇ မီး သဵတ်ႈၸႃႇ ၶဝ်႟။ လွင်ႈတၢင်း ဢၼ် ႁဵတ်းၵေႃႉႁဵတ်းသႄႈ လူၺ်ႈ ၵၼ် တင်း လေႃးၵီႇ ၼၼ်ႉ၊ပဵၼ် တၢင်း ဢၼ် ၶတ်းၵၼ် တင်း ၽြႃးပဵၼ်ၸဝ်ႈ ဝႃႈၼႆ သူ ဢမ်ႇ ႁု ႁိုဝ်း။ ပိူဝ်ႈ ၼႆ လႄႈ ၽူႈလႂ် သေဢမ်ႇဝႃႈ၊ပေႃး ၶႂ်ႈ ႁဵတ်းၵေႃႉႁဵတ်းသႄႈ တင်း လေႃးၵီႇ ၸိုင်၊ၵေႃႉ ၼၼ်ႉ ပဵၼ် ရၢၼ်ႇသူႇ ၽြႃးပဵၼ်ၸဝ်ႈ ဝႃႈၼႆ၊- 5သူ ထၢင်ႇ ၵႂၢမ်း ဢၼ် တႅမ်ႈ ဝႆႉ ၵႃႈၼႂ်း ၵျၢမ်းလိၵ်ႈ ၼၼ်ႉ လၢတ်ႈ ဝႃႈ၊ "တၢင်း ဢၼ် ၽြႃးပဵၼ်ၸဝ်ႈ မႆႈၸႂ် ၵွပ်ႈ ဝိၺိၺ်ႇ ဢၼ် မၼ်းၸဝ်ႈ ႁႂ်ႈ တႄႇ ယူႇ ၼႂ်း ႁဝ်း၊" ဝႃႈ ၼင်ႇ ၼႆ ၼၼ်ႉ၊ပဵၼ် ဢၼ် လၢႆ လၢႆ ဢမ်ႇ ပွင်ႇလွင်ႈ ၵႃႈသင် ႁိုဝ်း။- 6ၵူၺ်းၵႃႈ၊မၼ်းၸဝ်ႈ ပၼ် ၵျေးၸူး ဢၼ် ယဵင်ႈၶႅၼ်း ၼမ်ၼႃႇ ဢေႃႈ။ ၵွပ်ႈပိူဝ်ႈ ၼႆ လႄႈ၊ၵႃႈၼႂ်း ၵျၢမ်းလိၵ်ႈ လၢတ်ႈ ဝႆႉ လႄႈ ဝႃႈ၊ "ၽြႃးပဵၼ်ၸဝ်ႈ ႁၢမ်ႈတၢပ်ႈ ႁႄႉၶႅၼ် ၶဝ် ၸိူဝ်း ဢၼ် ႁူဝ်ၸႂ်ၽႅၼ်သုင် ၼၼ်ႉ လႄႈ၊ပၼ် သု ၵျေးၸူး တီႈ ၶဝ် ၸိူဝ်း ဢၼ် ႁူဝ်ၸႂ် ၶျႃးတႅမ်ႇ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 7ပိူဝ်ႈ ၼႆ လႄႈ၊ဢဝ် တူဝ်ၸဝ်ႈၵဝ်ႇ ၵွမ်း ၼွမ်း ၸူး တီႈ ၽြႃးပဵၼ်ၸဝ်ႈ တႃႉ။ တိုၵ်းတေႃး မႃႇၼၢတ်ႈ တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊မၼ်း တၵ်း ဢွၵ်ႇ ပၢႆႈ သေ ၵႃႈတီႈ သူ ၵႂႃႇ ဢေႃႈ။- 8သုတ်ႉၸမ် တီႈ ၽြႃးပဵၼ်ၸဝ်ႈ တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊မၼ်းၸဝ်ႈ တၵ်း သုတ်ႉၸမ် တီႈ သူ ဢေႃႈ။ ၵူၼ်း ဢၼ် မီး ဢပျတ်ႈ ၶဝ်႟။ ႁႂ်ႈ မိုဝ်း သူ မူတ်းၸၢင်ႇ တႃႉ။ ၵူၼ်း ၸိူဝ်း ဢၼ် မီး ၸႂ် သွင် ငၢမ်ႈ ၶဝ်႟။ ႁဵတ်း ႁႂ်ႈ ႁူဝ်ၸႂ် သူ မူတ်းၸၢင်ႇ တႃႉ။- 9ႁႂ်ႈ မီး ၸႂ် ဢၼ် ဢမ်ႇ သႃႇ၊ၸႂ် ဢၼ် မႆႈ ၶီ လႄႈ ႁွင်ႉႁႆႈ တႃႉ။ ႁႂ်ႈ တၢင်း ဢၼ် မႂ်း ယုမ်ႉၶူဝ် ၼၼ်ႉ ပိၼ်ႇ ပဵၼ် တၢင်း ဢၼ် မႆႈၸႂ် ၶီၸႂ် တႃႉ။ ႁႂ်ႈ တၢင်း ဢၼ် မႂ်း မူၼ်ႈပျေႃႇ ၼၼ်ႉ၊ပိၼ်ႇ ပဵၼ် တၢင်း ဢၼ် ၸႂ်လဵၵ်ႉ ၸႂ်ဢွၼ်ႇ တႃႉ။- 10ႁႂ်ႈ တူဝ်ၸဝ်ႈၵဝ်ႇ ၶျႃးတႅမ်ႇ ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊မၼ်းၸဝ်ႈ တၵ်း ယုၵ်ႉယွင်ႈ သူ ဢေႃႈ။ 11ပီႈၼွင်ႉ ၶဝ်႟။ ယႃႇပေ သႄႉသွမ်း တီႈ ၵၼ်။ ၽူႈလႂ် သေဢမ်ႇဝႃႈ၊ၵေႃႉ ဢၼ် သႄႉသွမ်း ပီႈၼွင်ႉ မၼ်း၊ဢမ်ႇၼၼ် တၢင်ႇ ဢပျတ်ႈ တီႈ ပီႈၼွင်ႉ မၼ်း ၸိုင်၊ၵေႃႉ ၼၼ်ႉ ပဵၼ် ၵေႃႉ ဢၼ် လႆႈ သႄႉသွမ်း လႄႈ တၢင်ႇ ဢပျတ်ႈ တီႈ ပိင်းၺၢပ်ႈတြႃး ယဝ်ႉ ဢေႃႈ။ ပေႃး သူ ယင်း တၢင်ႇ ဢပျတ်ႈ တီႈ ပိင်းၺၢပ်ႈတြႃး ၸိုင်၊သူ ဢမ်ႇၸႂ်ႈ ၵေႃႉ ဢၼ် ထွမ်ႇဢဝ် ပိင်းၺၢပ်ႈတြႃး လႄႈ ပဵၼ် ၵေႃႉ ဢၼ် ၸီႇယၢင်ႇ ပိင်းၺၢပ်ႈတြႃး ဢေႃႈ။- 12ၽြႃးပဵၼ်ၸဝ်ႈ သူႇလဵဝ် ပႃးလဵဝ် ၵူၺ်း၊ပဵၼ် ၸဝ်ႈ ဢၼ် ပၼ် ပိင်းၺၢပ်ႈတြႃး၊ဢိၵ်ႇတင်း ၸဝ်ႈ ဢၼ် ၸီႇယၢင်ႇ တြႃး ဢေႃႈ။ မၼ်းၸဝ်ႈ သူႇလဵဝ် ပႃးလဵဝ် ၵူၺ်း၊တၢတ်ႈၼိူင်ႇ လႆႈ ႁႂ်ႈလႆႈ ၶျွတ်ႈ ဢဝ်၊ဢိၵ်ႇတင်း ယႃႉ ၽဵဝ်ႈ ပႅတ်ႈ ဢေႃႈ။ မႂ်း ထၢင်ႇ မႂ်း ပဵၼ် ၵူၼ်း ဢီႈသင်၊မႂ်း ႁတ်း တႅပ်းတတ်း တြႃး ၵေႃႉ ဢၼ် ၸၢပ်ႈသႅင်ႇ ၵၼ် တင်း မႂ်း ၼၼ်ႉ ႁိုဝ်း။ 13ထွမ်ႇ တူၺ်း လူး။ သူ ၸိူဝ်း ဢၼ် ၸၢင်ႈ လၢတ်ႈ ဝႃႈ၊ "မိူဝ်ႈၼႆႉ ဢမ်ႇၼၼ် မိူဝ်ႈၽုၵ်ႈ ႁဝ်း တေ ၵႂႃႇ ၵႃႈ ဝဵင်း ၼၼ်ႉ ဝဵင်း ၼႆႉ လႄႈ ယူႇ ၵႃႈတီႈ ၼၼ်ႈ ပီ ၼိုင်ႈ၊ၵႃႉၶၢႆ ႁႂ်ႈလႆႈ ၼမ်ႉမျၢတ်ႈ ၼမ် ၼမ် ဢေႃႈ၊" ဝႃႈ ၼင်ႇ ၼႆ ၼၼ်ႉ ၶဝ်႟။- 14ၼႂ်း ဝၼ်း မိူဝ်ႈၽုၵ်ႈ တၵ်း ပဵၼ် မႃး ၸိူဝ်ႉ ၼင်ႇ ႁိုဝ် သူ ယင်း ဢမ်ႇ ႁု။ ဢသၢၵ်ႈ သူ ၼၼ်ႉ ပဵၼ် ၸိူဝ်ႉ ၼင်ႇ ႁိုဝ်။ မၼ်း ပဵၼ် ၸိူဝ်ႉ ၼင်ႇ မွၵ်ႇၵုမ်ႈ ဢၼ် ပေႃႇ ပဵၼ် မႃး ၵမ်းဢွၼ်ႇၼိုင်ႈ ၵူၺ်း ၼၼ်ႉ လႄႈ သမ်ႉ ႁၢႆလၢႆ ၵႂႃႇ ၼၼ်ႉ ဢေႃႈ။- 15"ပေႃး ၽြႃးပဵၼ်ၸဝ်ႈ မီး ဢလူဝ်ႇ ၸိုင်၊ႁဝ်း တၵ်း ဢသၢၵ်ႈလိပ်း ယူႇ လႄႈ တၵ်း ႁဵတ်း ဢၼ် ၼႆႉ၊တၵ်း ႁဵတ်း ဢၼ် ၼၼ်ႉ ဢေႃႈ၊" ထုၵ်ႇလီ ၸိူဝ်ႉ ဝႃႈ ၼင်ႇ ၼႆ ဢေႃႈ။- 16ၵူၺ်းၵႃႈ၊တေႃႈလဵဝ် ၼႆႉ ႁူဝ်ၸႂ် သူ ၽႅၼ်သုင် လႄႈ ဢုပ်ႇ ဝၢဝ်း ဢေႃႈ။ တၢင်း ဢၼ် ဢုပ်ႇ ဝၢဝ်း ၼၼ်ႉ ပဵၼ် လွင်ႈ ဢၼ် ဢမ်ႇထုၵ်ႇ ဢမ်ႇလီ ဢေႃႈ။ 17ပိူဝ်ႈ ၼႆ လႄႈ ၵေႃႉ ဢၼ် ႁု ဝႃႈ၊လွင်ႈ ၼၼ်ႉ ပဵၼ် လွင်ႈ တၢင်းလီ လႄႈ သမ်ႉ ဢမ်ႇ ႁဵတ်း ၸိုင်၊ၵေႃႉ ၼၼ်ႉ မီး ဢပျတ်ႈ ဢေႃႈ။


text: 1ငဝ်ႈ ၵႂၢမ်း လူင် ဢၼ် ႁဝ်း လၢတ်ႈ ယူႇ တင်းသဵင်ႈတင်းလူင် ၼႆႉ ပဵၼ် လွင်ႈ ဢၼ် ဝႃႈ၊ႁဝ်း မီး ၶုၼ် ယဵၸ်ႈပရေႃးႁဵၵ်ႈ ၸိူဝ်ႉ ၼင်ႇ ၼႆ ဢၼ် ၼင်ႈ ယူႇ ၽၢႆႇၶႂႃ ပလၢင်ႇ ၸဝ်ႈ ဢၼ် မုၼ်ၽုင်း ဢႃႇၼုၽေႃႇ ယႂ်ႇ ၼႃႇ လူင်လၢင် ၵႃႈၼႂ်း မိူင်းၵၢင်ႁၢဝ် ပုၼ်ႉ ၼၼ်ႉ ယဝ်ႉ။- 2မၼ်းၸဝ်ႈ ၼၼ်ႉ ႁဵတ်းဝၢတ်ႈ ၽြႃး ၸိူဝ်ႉ ၼင်ႇ ၶုၼ် ယဵၸ်ႈပရေႃးႁဵၵ်ႈ၊ၵႃႈၼႂ်း ထႃႇၼႃႉ တီႈ မူတ်းၸၢင်ႇ သေပိူၼ်ႈ ဢၼ် ဝႃႈ၊သုမ်ႉထဵင် ၸဝ်ႈ ၸႅတ်ႈ ၸႅတ်ႈ ဢၼ် ဢမ်ႇၸႂ်ႈ ၵူၼ်း တႄႇႁဵတ်း လႄႈ ပဵၼ် ထႃႇဝရႃႉ ၽြႃး တႄႇႁဵတ်း ၼၼ်ႉ ဢေႃႈ။ 3ၶုၼ် ယဵၸ်ႈပရေႃးႁဵၵ်ႈ ပႃး လႂ် သေဢမ်ႇဝႃႈ၊လႆႈ ၶၢမ်ႇ တၢင်း ဢၼ် ၶၢၼ်း ဝႆႉ၊ႁႂ်ႈလႆႈ သၢၵ်ႈလူႇ ၶိူင်ႈ တၢင်းလူႇ တင်းလၢႆ၊ဢိၵ်ႇတင်း တၢင်းလူႇ တူဝ်သတ်း တင်းလၢႆ လႄႈ ၶုၼ် ယဵၸ်ႈပရေႃးႁဵၵ်ႈ ႁဝ်း ၼႆႉ ၵေႃႈ၊တၵ်း လႆႈ သၢၵ်ႈလူႇ သေ ၸိူဝ်ႉ သေ ပိူင် ဢေႃႈ။- 4ပိူဝ်ႈ ဝႃႈ ယဵၸ်ႈပရေႃးႁဵၵ်ႈ တင်းလၢႆ၊ဢၼ် ႁဵတ်း တၢင်းလူႇ ၸွမ်းၼင်ႇ ပိင်းၺၢပ်ႈတြႃး ၼၼ်ႉ မီး ယူႇ ဝႆႉ ယဝ်ႉ။ ပေႃး ဝႃႈ မၼ်းၸဝ်ႈ မီး ယူႇ တီႈ ၼိူဝ် လိၼ်မိူင်း ၼႆႉ သေၵေႃႈ၊မၼ်းၸဝ်ႈ တေ ဢမ်ႇ လူဝ်ႇ ပဵၼ် ယဵၸ်ႈပရေႃးႁဵၵ်ႈ ယဝ်ႉ ဢေႃႈ။- 5ၶဝ် ၼၼ်ႉ၊ယိူင်ႈ ၸွမ်း ပုင်ႇႁၢင်ႈ ၶိူင်ႈပိူင် ဢၼ် ပဵၼ် သၢႆငၢႆ ၶိူင်ႈ မူတ်းၸၢင်ႇ မိူင်းၵၢင်ႁၢဝ် ၸဝ်ႈ၊မိူၼ် ၸိူဝ်ႉ ၼင်ႇ မူဝ်းသေႇ၊ၼႂ်း မိူဝ်ႈ ဢၼ် မၼ်း ၸမ် တၵ်း တႄႇႁဵတ်း သုမ်ႉထဵင် ၸဝ်ႈ ၼၼ်ႉ၊ၽြႃးပဵၼ်ၸဝ်ႈ မီး ဢမိင်ႉ လႄႈ ဝႃႈ၊ "ၵႃႈ ၼင်ႇ ဢၼ် ၼႄပျႃး ၵႃႈတီႈ မႂ်း ၵႃႈၼိူဝ် လွႆ မႃး ယဝ်ႉ ၼၼ်ႉ ႁႂ်ႈလႆႈ တႄႇႁဵတ်း ၸွမ်းၼင်ႇ ပုင်ႇႁၢင်ႈ မၼ်း ၵူႈၸိူဝ်ႉၵူႈပိူင် ၸိုင်၊ႁဵတ်း သတိ တႃႉ၊" ဝႃႈ ၼင်ႇ ၼႆ ၼၼ်ႉ ဢေႃႈ။- 6ၵူၺ်းၵႃႈ၊တေႃႈလဵဝ် ၼႆႉ ၸမ်ႉ၊ၸဝ်ႈ ၶရိၸ်ႈ၊လႆႈ ႁပ်ႉ ဢဝ် ဝၢတ်ႈ ယဵၸ်ႈပရေႃးႁဵၵ်ႈ ဢၼ် ယဵင်ႈၶႅၼ်း ထွတ်ႈ မျၢတ်ႈ သေ ဝၢတ်ႈ ၵဝ်ႇ၊ပိူဝ်ႈ ဢၼ် မၼ်းၸဝ်ႈ လႆႈ ပဵၼ် ၸဝ်ႈ ဝူင်ႈၵၢင် ပတိၺိၺ်ႇ တြႃး၊ဢၼ် ယဵင်ႈၶႅၼ်း မျၢတ်ႈ သေ ၵဝ်ႇ ၵွပ်ႈပိူဝ်ႈ တႄႇ ယူႇ ၼႂ်း ၵတိ ၸဝ်ႈ တင်းလၢႆ၊ဢၼ် ယဵင်ႈၶႅၼ်း မျၢတ်ႈ သေ ၵဝ်ႇ ၼၼ်ႉ ဢေႃႈ။ 7လွင်ႈ မၼ်း ၸမ်ႉ၊ပတိၺိၺ်ႇ တြႃး ဢၼ် တီႈ ၼိုင်ႈ ၼၼ်ႉ၊ပေႃး ယင်း ဢမ်ႇ မီး တီႈ ၼႄး ၸိုင်၊ပတိၺိၺ်ႇ တြႃး ဢၼ် တီႈ သွင် ၼၼ်ႉ၊တၵ်း ဢမ်ႇ လူဝ်ႇ မီး ထႅင်ႈ ယဝ်ႉ ဢေႃႈ။- 8ၵွပ်ႈပိူဝ်ႈ ၼႆ လႄႈ၊ၸဝ်ႈၽြႃး ထူပ်း ႁၼ် တီႈ ၼႄး ၵူၼ်း မၼ်းၸဝ်ႈ တင်းလၢႆ၊မိူဝ်ႈ ဢၼ် မၼ်းၸဝ်ႈ လၢတ်ႈ လႄႈ ဝႃႈ၊ "ၸဝ်ႈၽြႃး မီး ဢမိင်ႉ ၸမ်ႉ၊မိုဝ်ႉ ဝၼ်း တင်းလၢႆ တၵ်း ႁွတ်ႈမႃး၊ ၼႂ်း မိူဝ်ႈ ဢၼ် ၵဝ် တၵ်း ၶိုၼ်း မႄးႁဵတ်း ပတိၺိၺ်ႇ တြႃး ဢၼ် မႂ်ႇ၊ လူၺ်ႈ ၵၼ် တင်း ၵူၼ်း မဵဝ်း ဢိသရေး၊ဢိၵ်ႇတင်း ၵူၼ်း မဵဝ်း ယုတႃႉ၊တင်းလၢႆ ဢေႃႈ။ 9ပတိၺိၺ်ႇ တြႃး ၼႆႉ၊တၵ်း တေ ဢမ်ႇ မိူၼ် ၵၼ် တင်း ပတိၺိၺ်ႇ တြႃး၊ ဢၼ် ၵဝ် ႁဵတ်း ဝႆႉ လူၺ်ႈ ၵၼ် တင်း ပူႇမွၼ်ႇ ၶဝ်၊ ၼႂ်း မိုဝ်ႉ ဝၼ်း ဢၼ် ၵဝ် တိုတ်ႉ ၸုင် ဢဝ် မိုဝ်း ၶဝ် သေလႄႈ၊ ဢွၼ် ၶဝ် ဢွၵ်ႇ သေ ၵႃႈတီႈ မိူင်း ဢေးၵျိပ်ႉ၊ မႃး ၼၼ်ႉ ဢေႃႈ။ ၶဝ် ဢမ်ႇ တႄႇ ယူႇ ၵႃႈၼႂ်း ပတိၺိၺ်ႇ တြႃး ဢၼ် ၵဝ် ပၼ် ၼၼ်ႉ ယဝ်ႉ။ ပိူဝ်ႈ ၼႆ လႄႈ ၵဝ် ၵေႃႈ ဢမ်ႇ လူ ဢမ်ႇ တူၺ်း ၶဝ် ယဝ်ႉ။ 10ၼႆႉ ၸမ်ႉ၊ပဵၼ် ပတိၺိၺ်ႇ တြႃး ဢၼ် ၵဝ် တၵ်း ႁဵတ်း ဝႆႉ လူၺ်ႈ ၵၼ် တင်း ၵူၼ်း မဵဝ်း ဢိသရေး၊ၶဝ်၊ ၼႂ်း မိုဝ်ႉ ဝၼ်း ဢၼ် တၵ်း မႃး ဢေႃႈ။ ဝႃႈၼႆ ၸဝ်ႈၽြႃး မီး ဢမိင်ႉ ဢေႃႈ။ ၵဝ် တၵ်း ဢဝ် ပိင်းၺၢပ်ႈတြႃး ၵဝ် သႂၢင်းသႂ်ႇ ၵႃႈၼႂ်း ၸႂ် ၶဝ် လႄႈ၊ တၵ်း တႅမ်ႈ သႂ်ႇ ဝႆႉ ၵႃႈၼိူဝ် မၢၵ်ႇ ႁူဝ်ၸႂ် ၶဝ် ဢေႃႈ။ ၵဝ် တၵ်း ပဵၼ် ၽြႃး ၶဝ် လႄႈ ၶဝ် ၵေႃႈ တၵ်း ပဵၼ် ၵူၼ်း ၵဝ် ဢေႃႈ။ 11ၶဝ် ၼၼ်ႉ၊ပဵၼ် ၸိူဝ်ႉၶိူဝ်း ၵၼ် လႄႈ သင်၊ပဵၼ် ပီႈၼွင်ႉ ၵၼ် လႄႈ သင်၊ ၵေႃႉ ၼိုင်ႈ လႄႈ ၵေႃႉ ၼိုင်ႈ ဢမ်ႇ လူဝ်ႇ သင်ႇ သွၼ်ပၼ် ၵၼ် လႄႈ ဝႃႈ၊ 'ႁုၸၵ်း ၸဝ်ႈၽြႃး တႃႉ' ဝႃႈ ၼင်ႇ ၼႆ၊ၵွပ်ႈပိူဝ်ႈ ၶဝ် တင်းသဵင်ႈတင်းလူင် ၸႃႉၸဵမ် ၵေႃႉ လဵၵ်ႉ တေႃႇထိုင် ၵေႃႉ ယႂ်ႇ၊ တၵ်း ဢွၼ်ၵၼ် ႁုၸၵ်း ၵဝ် ဢေႃႈ။ 12ၵဝ် တၵ်း ပႃး တင်း ၸႂ် ၵရုၼႃႇ လႄႈ ပွႆႇလွတ်ႈ ဢပျတ်ႈ ၶဝ် ဢေႃႈ။ ၵဝ် တၵ်း တေ ဢမ်ႇ မၢတ်ႈ ဢမ်ႇ မၢႆ တၢင်းၽိတ်း ၶဝ် ထႅင်ႈ သေပွၵ်ႈ ဢေႃႈ။" ဝႃႈ ၼင်ႇ ၼႆ ၸဝ်ႈၽြႃး မီး ဢမိင်ႉ ဢေႃႈ။- 13တၢင်း ဢၼ် လၢတ်ႈ ၸၢပ်ႈ လူၺ်ႈ လွင်ႈ ပတိၺိၺ်ႇ တြႃး ဢၼ် မႂ်ႇ ၼႆႉ၊ၽြႃးပဵၼ်ၸဝ်ႈ ႁႂ်ႈ ပတိၺိၺ်ႇ တြႃး ဢၼ် တီႈ ၼိုင်ႈ ၼၼ်ႉ ၵဝ်ႇ ၵႂႃႇ ဢေႃႈ။ ဢၼ် ၵဝ်ႇ ၵႂႃႇ လႄႈ မွင် ၵႂႃႇ ၼၼ်ႉ ၸိုင်၊တၵ်း ၸဵဝ်း ႁၢႆလၢႆ ၵႂႃႇ ဢေႃႈ။


text: 1ၵမ်း ၼႆႉ ပေႃး ပူၼ်ႉ သေ သွင် ဝၼ်း ၸိုင်၊တေ မီး ပွႆး ပသၶႃႇ၊ဢိၵ်ႇတင်း ပွႆး ၵိၼ် ၶဝ်ႈမုၼ်း ဢၼ် ဢမ်ႇ သႂ်ႇ ၸိူဝ်ႉပႅင်ႈ ၼၼ်ႉ ဢေႃႈ။ ယဵၸ်ႈပရေႃးႁဵၵ်ႈလူင် ၶဝ်၊ဢိၵ်ႇတင်း သြႃႇ မေႃ ၵျၢမ်း ထမ်ႇမႃႉ ၶဝ် တင်းလၢႆ၊ဢွၼ်ၵၼ် ၵျၢမ်ႇ ႁႃ လွင်ႈ ႁႃ တၢင်း ဢၼ် တၵ်း လွမ် တိဢဝ် ၸဝ်ႈ ယေႇသု၊သေလႄႈ ဢဝ်တၢႆ ဢေႃႈ။- 2ၼႂ်းဝႃႈၼၼ် သေၵေႃႈ ၶဝ် ဝႃႈ၊ "ၵူဝ် ၵူၼ်း တင်းလၢႆ တၵ်း လုၵ်ႉ ၽိုၼ်ႉ လႄႈ ၼႂ်း ၸူဝ်ႈ ပွႆး ၼႆႉ ယႃႇပေ ၼႅတ်ႈ ႁဵတ်း လူးၵွၼ်ႇ၊" ဝႃႈ ၼင်ႇ ၼႆ ဢေႃႈ။ 3ၼႂ်း မိူဝ်ႈ ဢၼ် ၸဝ်ႈ ယေႇသု၊မီး ယူႇ တီႈ ဝၢၼ်ႈ ပေႇထၼိ၊ၼႂ်း ႁိူၼ်း သိမုၼ်ႇ၊ဢၼ် ယၢမ်ႈ ပဵၼ် တုတ်ႈ ၼၼ်ႉ၊မၼ်းၸဝ်ႈ ၼင်ႈ ယူႇ ၵႃႈတီႈ ၽိူၼ်ၶဝ်ႈ ယူႇ ၼၼ်ႉ၊မႄႈယိင်း ၵေႃႉ ၼိုင်ႈ ဢဝ် တဝ်ႈ ႁိၼ် ၶၢဝ် ဢၼ် တဵမ် ဝႆႉ တင်း ၼမ်ႉမၼ်း ၼၢမ်ႇသႃႇ ႁွမ် ၸႅတ်ႈ ၸႅတ်ႈ၊ဢၼ် ထိူၵ်ႈၵႃႈ ယႂ်ႇ ၼႃႇ ၼၼ်ႉ မႃး တီႈ မၼ်းၸဝ်ႈ သေယဝ်ႉ၊မၼ်း ထုပ်ႉ တႅၵ်ႇ ယဝ်ႉ ၸင်ႇ၊သွၼ်းလေႃႇ ထွၵ်ႇ သႂ်ႇ ၵႃႈၼိူဝ် ႁူဝ် မၼ်းၸဝ်ႈ ဢေႃႈ။- 4ၵူၺ်းၵႃႈ၊မီး ၵူၼ်း ၵမ်ႈၽွင်ႈ ၶႂ်ႈၸႃႉ ၼႃႇ လူင်လၢင် လႄႈ လၢတ်ႈၸႃ တီႈ ၵၼ် လႄႈ ဝႃႈ၊ "ႁဵတ်း ၸိူဝ်ႉႁိုဝ် လႄႈ ႁႂ်ႈ ၼမ်ႉမၼ်း ႁွမ် ၼႆႉ သုမ်း ပႅတ်ႈ လၢႆ လၢႆ ၸိူဝ်ႉ ၼင်ႇ ႁိုဝ်။- 5ထုၵ်ႇလီ ဢဝ် ၵႂႃႇ ၶၢႆ လူၺ်ႈ ၵႃႈၶၼ် ဢၼ် တူၵ်း တေႇၼႃႇရီႇ သၢမ် ပၢၵ်ႇ လိူဝ် လိူဝ် သေလႄႈ ဢဝ် ငိုၼ်း ၼၼ်ႉ ၵႂႃႇ ၽေးၸွၼ်း တီႈ ၵူၼ်းၽၢၼ် လႂ် ဢေႃႈ၊" ဝႃႈ ၼင်ႇ ၼႆ လႄႈ တၢင်ႇ ဢပျတ်ႈ တီႈ မႄႈယိင်း ၼၼ်ႉ ဢေႃႈ။ 6ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ယႃႇမၼ်းတႃႉ။ သူ ယႃႉယုၵ်ႉ မၼ်း ႁဵတ်းသင်။ မၼ်း ႁဵတ်း လွင်ႈတၢင်း ဢၼ် လီ ငၢမ်း ၵႃႈတီႈ ၵဝ် ယဝ်ႉ။- 7ၵူၼ်းၽၢၼ် ၸိုင်၊မီး ယူႇ လူၺ်ႈ ၵၼ် တင်း သူ သေႇ သေႇ ဢေႃႈ။ မိူဝ်ႈလႂ် သေဢမ်ႇဝႃႈ၊ၵႃႈ ၼင်ႇ ဢၼ် သူ မီး ၸေႇတၼႃႇ ၼၼ်ႉ သူ ႁဵတ်း ၵျေးၸူး တီႈ ၶဝ် လႆႈ ယူႇ ဢေႃႈ။ ၵဝ် ၸမ်ႉ၊မီး ယူႇ တီႈ သူ သေႇ သေႇ ဢမ်ႇၸႂ်ႈ။- 8မၼ်း လႆႈ ႁဵတ်း ၵႃႈ ၼင်ႇ ဢၼ် မၼ်း တၢတ်ႈၼိူင်ႇ ၼၼ်ႉ ယဝ်ႉ။ မၼ်း ဢဝ် ၼမ်ႉမၼ်း ႁွမ် တႃး တူဝ် ၵဝ် ႁႂ်ႈလႆႈ မႄးႁႅၼ်း ဝႆႉ ထႃႈ ပုၼ်ႈ ဢၼ် တၵ်း သၢင်းၵျူဝ်ႇ ၵဝ် ဢေႃႈ။- 9ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ၵႃႈတီႈ ဢၼ် ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၵႃႈၼိူဝ် လိၼ်မိူင်း ၵူႈတီႈၵူႈလႅၼ် ၼၼ်ႉ၊တၵ်း လႆႈ မွၵ်ႇလၢတ်ႈ လွင်ႈ ဢၼ် မၼ်း ႁဵတ်း ၼႆႉ ပုၼ်ႈတႃႇ တေ ၶုၵ်းၸႂ်လႆႈ ၶႆႈၸႂ်ထူပ်း မၼ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 10မိူဝ်ႈ ၼၼ်ႉ၊ယုတႃႉ ဢိသၵႃႇရေႇဢုတ်ႈ၊ဢၼ် ၶဝ်ႈပႃး ၼႂ်း တမၢၼ်ႇၸဝ်ႈ သိပ်း သွင် ပႃး ၼၼ်ႉ ၵႂႃႇၸူး ယဵၸ်ႈပရေႃးႁဵၵ်ႈလူင် ၶဝ်၊ႁႂ်ႈလႆႈ ဢဝ် ၸဝ်ႈ ယေႇသု၊ဢၢပ်ႈ ၼႂ်း မိုဝ်း ၶဝ် ဢေႃႈ။- 11ၶဝ် ၼၼ်ႉ၊ငိၼ်း ၸူမ်း ၼႃႇ လႄႈ ဝႆႉၵတိ ဢၼ် တၵ်း ပၼ် ငိုၼ်း တီႈ မၼ်း ဢေႃႈ။ ပိူဝ်ႈ ၼႆ လႄႈ မၼ်း ၵျၢမ်ႇ ႁႃ ဢဝ် ဢၶႂၢင်ႉ ဢယေး ဢၼ် သၢင်ႇထုၵ်ႇ၊ႁႂ်ႈလႆႈ ဢဝ် မၼ်းၸဝ်ႈ ဢၢပ်ႈပၼ် တီႈ ၶဝ် ၼၼ်ႉ ယူႇ ဢေႃႈ။ 12ဝၼ်း တီႈ ၼိုင်ႈ ၼႂ်း ၸဵတ်း ဝၼ်း၊ပဵၼ် ပွႆး ၵိၼ် ၶဝ်ႈမုၼ်း ဢၼ် ဢမ်ႇ သႂ်ႇ ၸိူဝ်ႉပႅင်ႈ၊ဝၼ်း ဢၼ် ႁႅမ် သူဝ်း ပသၶႃႇ၊ၼၼ်ႉ၊တပႄးၸဝ်ႈ ၸိူဝ်း ၼၼ်ႉ လဝ်ႈထၢမ် တီႈ ၸဝ်ႈ ယေႇသု၊လႄႈ ဝႃႈ၊ "ၸဝ်ႈႁဝ်း ၶႂ်ႈႁႂ်ႈ ႁဝ်းၶႃႈ ၵႂႃႇ မႄးႁႅၼ်း ဝႆႉ ပုၼ်ႈ ဢၼ် ၸဝ်ႈႁဝ်း တၵ်း ၵိၼ် ပွႆး ပသၶႃႇ၊ၼၼ်ႉ ၵႃႈတီႈလႂ် ၶႃႈ၊" ဝႃႈ ၼင်ႇ ၼႆ ဢေႃႈ။ 13မၼ်းၸဝ်ႈ ပွႆႇ တပႄးၸဝ်ႈ သွင် ၵေႃႉ ၵႂႃႇ လႄႈ လၢတ်ႈ ဝႃႈ၊ "သူ သွင် ၵေႃႉ ၶဝ်ႈ ၵႂႃႇ ၵႃႈၼႂ်း ဝဵင်း တႃႉ။ ၵူၼ်း ဢၼ် တဵင်ႇ မေႃႈၼမ်ႉ ၼၼ်ႉ ၵေႃႉ ၼိုင်ႈ၊တၵ်း မႃး ထူပ်းၺႃး သူ ဢေႃႈ။ ၸွမ်း မၼ်း ၵႂႃႇ၊- 14ၶဝ်ႈ ႁိူၼ်း ဢၼ် မၼ်း ၶဝ်ႈ ၵႂႃႇ ၼၼ်ႉ သေလႄႈ လၢတ်ႈ တီႈ ၸဝ်ႈႁိူၼ်း ၼၼ်ႉ လႄႈ ဝႃႈ၊ 'သြႃႇ ထၢမ် ဝႃႈ၊လုၵ်း ၶႅၵ်ႇ ပုၼ်ႈ ၵဝ် ဢိၵ်ႇတင်း တပႄး ၵဝ် တင်းလၢႆ၊တၵ်း ၵိၼ် ပွႆး ပသၶႃႇ၊ၼၼ်ႉ မီး ၵႃႈ လႂ်၊' ဝႃႈ ၼင်ႇ ၼႆ တႃႉ။- 15ၵေႃႉ ၼၼ်ႉ၊တၵ်း ၼႄ ပၼ် လုၵ်းလူင် ႁၢၼ်ႉ ၼိူဝ် ဢၼ် သိူဝ်ႇ ဝႆႉ ႁႅၼ်း ဝႆႉ ယဝ်ႉ ၼၼ်ႉ ဢေႃႈ။ သူ မႄးႁႅၼ်း ဝႆႉ ၵႃႈတီႈ ၼၼ်ႈ ပုၼ်ႈ ႁဝ်း တႃႉ၊" ဝႃႈ ၼင်ႇ ၼႆ ဢေႃႈ။ 16တပႄးၸဝ်ႈ ၸိူဝ်း ၼၼ်ႉ ဢွၵ်ႇ ၵႂႃႇ လႄႈ ၶဝ်ႈ ဝဵင်း ၵႂႃႇ ထူပ်း ႁၼ် ၸိူဝ်ႉ ၼင်ႇ ဢၼ် မၼ်းၸဝ်ႈ သင်ႇ လၢတ်ႈ ၼၼ်ႉ လႄႈ မႄးႁႅၼ်း ပွႆး ပသၶႃႇ၊ဝႆႉ ဢေႃႈ။ 17မိူဝ်ႈ ဢၼ် ႁွတ်ႈထိုင် ၶိင်ႇ ႁူဝ်ၶမ်ႈ ၸိုင်၊ၸဝ်ႈ ယေႇသု၊မႃး လူၺ်ႈ ၵၼ် တင်း တမၢၼ်ႇၸဝ်ႈ သိပ်း သွင် ပႃး ဢေႃႈ။- 18ၼႂ်း မိူဝ်ႈ ဢၼ် ၶဝ် ၼင်ႈ ၵႃႈတီႈ ၽိူၼ်ၶဝ်ႈ လႄႈ ၵိၼ် ယူႇ ၼၼ်ႉ၊မၼ်းၸဝ်ႈ လၢတ်ႈ လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ၼႂ်း သူ ၼႆႉ ၵေႃႉ ၼိုင်ႈ တၵ်း ဢဝ် ၵဝ် ဢၢပ်ႈ ၵႃႈၼႂ်း မိုဝ်း ရၢၼ်ႇသူႇ ဢေႃႈ။ ပဵၼ် ၵေႃႉ ဢၼ် ၵိၼ် ယူႇ လူၺ်ႈ ၵၼ် တင်း ၵဝ် ၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။- 19တမၢၼ်ႇၸဝ်ႈ ၸိူဝ်း ၼၼ်ႉ၊ပႃး တင်း ၸႂ်လဵၵ်ႉ ၸႂ်ဢူၼ်ႈ လႄႈ ၵေႃႉ ၼိုင်ႈ ယဝ်ႉ ၵေႃႉ ၼိုင်ႈ ဢွၼ်ၵၼ် လဝ်ႈထၢမ် ဝႃႈ၊ "ပဵၼ် ၵဝ်ၶႃႈ ၶႃႈ ႁိုဝ်း၊" ထၢမ် ဝႃႈ ၼင်ႇ ၼႆ ႁင်း ၽႂ် ႁင်း မၼ်း ဢေႃႈ။ 20မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "တၵ်း ပဵၼ် ၵေႃႉ ဢၼ် ၶဝ်ႈပႃး ၼႂ်း သိပ်း သွင် ၵေႃႉ ဢၼ် ဢဝ် ၶဝ်ႈမုၼ်း မၼ်း ၸုမ်ႇ ၵႃႈၼႂ်း ဝၢၼ် ႁူမ်ႈ ၵၼ် တင်း ၵဝ် ၼႆႉ ၼၼ်ႉ ဢေႃႈ။- 21ၸဝ်ႈ လုၵ်ႈၵူၼ်း၊တၵ်း လႆႈ ပဵၼ် ၸွမ်း ၸိူဝ်ႉ ၼင်ႇ ၼႂ်း ၵျၢမ်းလိၵ်ႈ မီး ဝႆႉ လွင်ႈ မၼ်းၸဝ်ႈ ၼၼ်ႉ ဢေႃႈ။ ၼႂ်းဝႃႈၼၼ် သေၵေႃႈ၊ၵေႃႉ ဢၼ် ဢဝ် ၸဝ်ႈ လုၵ်ႈၵူၼ်း၊ဢၢပ်ႈ ၼၼ်ႉ မၼ်း မီး ဢႃႉမၢင်ႇၵလႃႇ ဢေႃႈ။ ပေႃး မၼ်း ဢမ်ႇ ၵိူတ်ႇလဵင်ႉ မႃး ၸိုင်၊ယဵင်ႈၶႅၼ်း တၵ်း လီ ဢေႃႈ၊" ဝႃႈ ၼင်ႇ ၼႆ ဢေႃႈ။ 22ၼႂ်း မိူဝ်ႈ ဢၼ် ၶဝ် ယင်း ၵိၼ် ယူႇ ၼၼ်ႉ ၸိုင်၊ၸဝ်ႈ ယေႇသု၊ဢဝ် ၶဝ်ႈမုၼ်း လႄႈ ယွင်ႈယေႃး ၵျေးၸူး ၸဝ်ႈ ယဝ်ႉ ၸင်ႇ၊ဝိတ်း ၶဝ်ႈမုၼ်း ပၼ် တီႈ ၶဝ် လႄႈ ဝႃႈ၊ "ဢွၼ်ၵၼ် ဢဝ် ၵိၼ် တႃႉ။ ၶဝ်ႈမုၼ်း ၼႆႉ ၸမ်ႉ၊ပဵၼ် တူဝ် ၵဝ် ဢေႃႈ၊" ဝႃႈ ၼင်ႇ ၼႆ ဢေႃႈ။ 23ၵွၵ်း ၵေႃႈ မၼ်းၸဝ်ႈ ဢဝ် လႄႈ ယွင်ႈယေႃး ၵျေးၸူး ၸဝ်ႈ ယဝ်ႉ ၸင်ႇ၊ယိုၼ်ႈ ပၼ် တီႈ ၶဝ် လႄႈ၊ၶဝ် တင်းသဵင်ႈတင်းလူင် ဢွၼ်ၵၼ် ၵိၼ် ဢေႃႈ။- 24မၼ်းၸဝ်ႈ သမ်ႉ လၢတ်ႈ လႄႈ ဝႃႈ၊ "ၵွၵ်း ၼႆႉ ၸမ်ႉ၊ပဵၼ် လိူတ်ႈ ၵဝ် ဢၼ် ၸၢပ်ႇသႅင်ႇ ၵၼ် တင်း ပတိၺိၺ်ႇ တြႃး ဢၼ် မႂ်ႇ လႄႈ သွၼ်းလေႃႇ ပုၼ်ႈ ၵူၼ်း ၼမ်ၼႃႇ ဢေႃႈ။- 25ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ၵဝ် တၵ်း ဢမ်ႇ ၵိၼ် ၼမ်ႉမၢၵ်ႇၸပိတ်ႉ ထႅင်ႈ တေႃႇထိုင်ႁွတ်ႈ ဝၼ်း ဢၼ် ၵဝ် ၵိၼ် မဵဝ်း ဢၼ် မႂ်ႇ ၵႃႈၼႂ်း မိူင်းၽြႃးပဵၼ်ၸဝ်ႈ ပုၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 26ဝၢႆး ၼၼ်ႉ၊ၶဝ် ႁဵတ်း ၵႂၢမ်း ထမ်ႇမႃႉ ယဝ်ႉ ၸင်ႇ၊ဢွၵ်ႇ ၵႂႃႇၸူး တီႈ လွႆ သၢၼ်ႇလုၼ်ႇ၊ပုၼ်ႉ သေ ဢေႃႈ။ 27မိူဝ်ႈ ၼၼ်ႉ၊ၸဝ်ႈ ယေႇသု၊လၢတ်ႈ တီႈ ၶဝ် လႄႈ ဝႃႈ၊ "သူ ၵူႈ ၵေႃႉ ၸႂ် တၵ်း လု ၵႂႃႇ ၸွမ်းၼင်ႇ ဢၼ် မီး ၼႂ်း ၵျၢမ်းလိၵ်ႈ လႄႈ ဝႃႈ၊ 'ၵဝ် တၵ်း ၽၼ်း ၵူၼ်း လဵင်ႉ သူဝ်း လူမ်ႉ တူၵ်း လႄႈ ၽုင် သူဝ်း တင်းလၢႆ တၵ်း တႅၵ်ႇ ယၢႆႈ ၵႂႃႇ ဢေႃႈ၊' ဝႃႈၼႆ ၼၼ်ႉ တၵ်း မႅၼ်ႈ ၸွမ်း ဢေႃႈ။- 28ၼႂ်းဝႃႈၼၼ် သေၵေႃႈ၊ဝၢႆးသေ ၵဝ် လုၵ်ႉ ၶိုၼ်း ယဝ်ႉ ၸင်ႇ တၵ်း ၵႂႃႇ ၵႃႈတီႈ ဢိူင်ႇ ၵႃႇလိလႄး၊ပုၼ်ႉ ဢွၼ်တၢင်း သူ ဢေႃႈ၊" ဝႃႈ ၼင်ႇ ၼႆ ဢေႃႈ။ 29ပေႇတရု၊လဝ်ႈလၢတ်ႈ လႄႈ ဝႃႈ၊ "ပိၵ်ႉသမ်ႉ ၶဝ် ၸိူဝ်း ၼႆႉ တင်းသဵင်ႈတင်းလူင် ၸႂ်လု သေၵေႃႈ၊ၵဝ်ၶႃႈ ၸႂ် တၵ်း ဢမ်ႇ လု ၶႃႈ၊" ဝႃႈ ၼင်ႇ ၼႆ ဢေႃႈ။ 30ၸဝ်ႈ ယေႇသု၊လၢတ်ႈ တီႈ ပေႇတရု၊လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ မႂ်း ၸမ်ႉ၊ၼႂ်း ၶိုၼ်း ၼႆႉ ၸူဝ်ႈ ဢၼ် ၵႆႇ ဢမ်ႇ ပႆႇ ၶၼ် သွင် ပွၵ်ႈ ၼၼ်ႉ၊မႂ်း တၵ်း ထဵင် ပႅတ်ႈ ၵဝ် ထူၼ်ႈ ထိုင် သၢမ် ပွၵ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 31ပေႇတရု၊ယဵင်ႈၶႅၼ်း လဝ်ႈလၢတ်ႈ လူၺ်ႈ တင်း ၵႂၢမ်း ဢၼ် မၼ်ႈ ၵႅၼ်ႇ လႄႈ ဝႃႈ၊ "ပိၵ်ႉသမ်ႉ ၵဝ်ၶႃႈ တၵ်း လႆႈ တၢႆ ၸွမ်း ၸဝ်ႈႁဝ်း သေၵေႃႈ၊ၵဝ်ၶႃႈ တိုၼ်း ဢမ်ႇ ထဵင် ပႅတ်ႈ ၸဝ်ႈႁဝ်း ၵူၺ်း၊" ဝႃႈ ၼင်ႇ ၼႆ ဢေႃႈ။ ၶဝ် ၸိူဝ်း ၼၼ်ႉ ၵေႃႈ လဝ်ႈလၢတ်ႈ မိူၼ် မိူၼ် ၵၼ် ၵူႈ ၵေႃႉ ဢေႃႈ။ 32ၶဝ် ႁွတ်ႈထိုင် ၵႂႃႇ တီႈ ၼိုင်ႈ ဢၼ် လႆႈ ၸိုဝ်ႈ ၵေႇသႃႉသေႇမၼိ၊ၼၼ်ႉ သေယဝ်ႉ၊ၸဝ်ႈ ယေႇသု၊လၢတ်ႈ တီႈ တမၢၼ်ႇၸဝ်ႈ တင်းလၢႆ လႄႈ ဝႃႈ၊ "သူ ၼင်ႈ ယူႇ ၵႃႈတီႈ ၼႆႈ တေႃႇထိုင်ႁွတ်ႈ ၵဝ် သူးတွင်း ယဝ်ႉ ၼၼ်ႉ တႃႉ၊" ဝႃႈ ၼင်ႇ ၼႆ ယဝ်ႉ ၸင်ႇ၊- 33ႁွင်ႉ ဢဝ် ပေႇတရု၊ယႃႇၵုပ်ႈ၊ဢိၵ်ႇတင်း ယူဝ်းႁၢၼ်ႇ၊ၵႂႃႇ ဢေႃႈ။ တၢင်း ဢၼ် ယုင်ႈၸႂ် ၵႂင်ၸႂ် တၢင်း ဢၼ် ၸႂ် ၵူဝ် ၸႂ် သၼ်ႇ၊တူၵ်း ႁွတ်ႈ တူၵ်း ထိုင် ၵႃႈတီႈ မၼ်းၸဝ်ႈ ၼႃႇ လူင်လၢင် လႄႈ၊- 34လၢတ်ႈ တီႈ ၶဝ် လႄႈ ဝႃႈ၊ "ၸႂ် ၵဝ် ၼႆႉ တုၵ်ႉၶႃႉ ၼႃႇ လူင်လၢင် ထၢၼ်ႈပေႃး ၸမ် တၵ်း တၢႆ ဢေႃႈ။ ယူႇ ၵႃႈတီႈ ၼႆႈ လႄႈ ပႂ်ႉထႃႈ ယူႇ တႃႉ၊" ဝႃႈ ၼင်ႇ ၼႆ သေယဝ်ႉ။ 35မၼ်းၸဝ်ႈ ပူၼ်ႉ ၶဝ် ၵႂႃႇ ဢိတ်းၼိုင်ႈ ယဝ်ႉ ၸင်ႇ၊ၶုပ်ႉမူပ်ႇ ၵႃႈၼိူဝ် လိၼ် လႄႈ ပေႃး ၶိင်ႇ ၼႃႇရီႇ တုၵ်ႉၶႃႉ ၼၼ်ႉ ပူၼ်ႉ မၼ်းၸဝ်ႈ ၵႂႃႇ လႆႈ၊ၼင်ႇ ႁိုဝ် တၵ်း ပူၼ်ႉ ၵႂႃႇ ၸိုင်၊သူးတွင်း လႄႈ ဝႃႈ၊- 36"ပေႃႈ႟။ ပေႃႈ ၵဝ်ၶႃႈ။ ၸဝ်ႈ ႁဝ်း တၢတ်ႈၼိူင်ႇ လႆႈ ၵူႈၸိူဝ်ႉၵူႈပိူင် တီႈၶႃႈ ဢေႃႈ။ ႁႂ်ႈ ၵွၵ်း ၼႆႉ ပိူင်ႈ သေ ၵႃႈတီႈ ၵဝ်ၶႃႈ သေၵမ်း တီႈၶႃႈ။ ၼႂ်းဝႃႈၼၼ် သေၵေႃႈ ယႃႇ ႁႂ်ႈ ပဵၼ် ဢလူဝ်ႇ ၵဝ်ၶႃႈ။ ႁႂ်ႈ ပဵၼ် ၸွမ်း ၵႃႈ ၼင်ႇ ဢၼ် ဢလူဝ်ႇ ၸဝ်ႈႁဝ်း မီး ၼၼ်ႉ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 37မၼ်းၸဝ်ႈ ၶိုၼ်း မႃး လႄႈ ထူပ်း ႁၼ် ၶဝ် သၢမ် ၵေႃႉ ၼၼ်ႉ ၼွၼ်းလပ်း ယူႇ ဢေႃႈ။ မၼ်းၸဝ်ႈ ၸင်ႇ လၢတ်ႈ တီႈ ပေႇတရု၊လႄႈ ဝႃႈ၊ "သိမုၼ်ႇ၊႟။ မႂ်း ၼွၼ်းလပ်း ယူႇ ႁိုဝ်း။ ႁႂ်ႈ တိုၼ်ႇ ဝႆႉ ၼႂ်း ၸူဝ်ႈၼိုင်ႈ မွင်းၵူၺ်း မႂ်း ဢမ်ႇ တၢတ်ႈၼိူင်ႇ လႆႈ ႁိုဝ်း၊" ဝႃႈ ၼင်ႇ ၼႆ လႄႈ၊- 38သမ်ႉ လၢတ်ႈ တီႈ ၶဝ် လႄႈ ဝႃႈ၊ "ၼင်ႇ ႁိုဝ် သူ တၵ်း ဢမ်ႇ ၸွမ်း ၵႂႃႇ ၵႃႈၼႂ်း တၢင်း ဢၼ် ၸူဝ်း ၵႂႃႇ ၸူဝ်း ပႆ ၼႂ်း ဢပျတ်ႈ ၸိုင်၊သူးတွင်း လႄႈ ပႂ်ႉထႃႈ ယူႇ တႃႉ။ ဝိၺိၺ်ႇ ၸႂ် ၶႅင် သေၵေႃႈ၊ၼိူဝ်ႉလိူတ်ႈ ႁႅင်း လဵၵ်ႉ ဢေႃႈ၊" ဝႃႈ ၼင်ႇ ၼႆ ယဝ်ႉ ၸင်ႇ။ 39သမ်ႉ ၵႂႃႇ ထႅင်ႈ လႄႈ သူးတွင်း ထႅင်ႈ ၸိူဝ်ႉ ၼင်ႇ ၵႂၢမ်း ၵမ်း ဢွၼ်တၢင်း ၼၼ်ႉ ယူႇ ဢေႃႈ။- 40လိုၼ်း ၼၼ်ႉ၊မၼ်းၸဝ်ႈ ၶိုၼ်း မႃး တီႈ ၶဝ် ၸိူဝ်း ၼၼ်ႉ လႄႈ ထူပ်း ႁၼ် ၶဝ် ၼွၼ်းလပ်း ယူႇ၊မၢၵ်ႇတႃ ၶဝ် မွႆႈ ၼႃႇ ထၢၼ်ႈပေႃး ဢမ်ႇ မိုၼ်းတႃ လႆႈ ယဝ်ႉ လႄႈ၊တၵ်း လႆႈ လဝ်ႈလၢတ်ႈ တီႈ မၼ်းၸဝ်ႈ ၸိူဝ်ႉႁိုဝ် ယင်း ဢမ်ႇ ႁု ယဝ်ႉ ဢေႃႈ။ 41လိုၼ်း ၼၼ်ႉ၊မၼ်းၸဝ်ႈ ၶိုၼ်း မႃး တီႈ ၶဝ် ထူၼ်ႈ ပွၵ်ႈ တီႈ သၢမ် သေလႄႈ လၢတ်ႈ ဝႃႈ၊ "သူ ယင်း ၼွၼ်းလပ်း လႄႈ လိုဝ်ႈ ၼိမ် ၼိမ် ယူႇ ႁိုဝ်း။ ပေႃး ယဝ်ႉ။ ဢၶိင်ႇ မၼ်း ႁွတ်ႈမႃး ယဝ်ႉ။ တူၺ်း လူး။ ၸဝ်ႈ လုၵ်ႈၵူၼ်း၊လႆႈ ၶၢမ်ႇ တၢင်း ဢၼ် ဢၢပ်ႈ ၵႃႈၼႂ်း မိုဝ်း ၵူၼ်းႁၢႆႉ တင်းလၢႆ ယဝ်ႉ။- 42ဢွၼ်ၵၼ် လုၵ်ႉ တႃႉ။ ၵႂႃႇ တႃႉ ႁဝ်း။ ႁၼ် ႁိုဝ်း။ ၵေႃႉ ဢၼ် ဢဝ် ၵဝ် ဢၢပ်ႈ ၼၼ်ႉ ႁွတ်ႈမႃး ယဝ်ႉ၊" ဝႃႈ ၼင်ႇ ၼႆ ဢေႃႈ။ 43မိူဝ်ႈ ယၢမ်း ဢၼ် ၸဝ်ႈ ယေႇသု၊ယင်း လၢတ်ႈ ယူႇ ၸိူဝ်ႉ ၼင်ႇ ၼၼ် ၼၼ်ႉ၊ယုတႃႉ ဢိသၵႃႇရေႇဢုတ်ႈ၊ဢၼ် ၶဝ်ႈပႃး ၼႂ်း တမၢၼ်ႇၸဝ်ႈ သိပ်း သွင် ပႃး ၼၼ်ႉ ႁွတ်ႈမႃး ၵမ်းလဵဝ် ဢေႃႈ။ ၽၢႆႇလင် မၼ်း ၵေႃႈ ၵူၼ်း ဢၼ် ပဵၼ် မုၵ်ႉ ပဵၼ် ၸိူဝ်း ဢၼ် ယဵၸ်ႈပရေႃးႁဵၵ်ႈလူင် ၶဝ်၊သြႃႇ မေႃ ၵျၢမ်း ထမ်ႇမႃႉ ၶဝ် တင်း ၵူၼ်း ဢၼ် ပဵၼ် ၵႄႇ ပဵၼ် ႁူဝ် မဵဝ်း ၵျူး၊ၶဝ် တင်းလၢႆ ပွႆႇၸႂ်ႉ မႃး ၼၼ်ႉ ပႃး ၶွၼ်ႉ ပႃး လႅဝ်း လႄႈ ၸွမ်း မႃး ဢေႃႈ။- 44ၵေႃႉ ဢၼ် ဢဝ် မၼ်းၸဝ်ႈ ဢၢပ်ႈ ၼၼ်ႉ၊သႂ်ႇ ၵႂၢမ်း ၵၼ် ဝႆႉ တင်း ၶဝ် လႄႈ ဝႃႈ၊ "ၵေႃႉ ဢၼ် ၵဝ် ၼူမ် ၼၼ်ႉ ပဵၼ် ၵေႃႉ ဢၼ် သူ မီး ဢလူဝ်ႇ ၼၼ်ႉ ယဝ်ႉ။ တိဢဝ် မၼ်း ႁဵတ်း တင်း သတိ လႄႈ ဢဝ် ၵႂႃႇ တႃႉ၊" ဝႃႈ ၼင်ႇ ၼႆ ဢေႃႈ။ 45ယုတႃႉ၊ၵေႃႈ ႁွတ်ႈမႃး ၵမ်းလဵဝ် လႄႈ ၵႂႃႇၸူး မၼ်းၸဝ်ႈ သေ တၵ်ႉလၢတ်ႈ လႄႈ ဝႃႈ၊ "သြႃႇ ၸဝ်ႈ၊" ဝႃႈၼႆ သေယဝ်ႉ၊ၼူမ် မၼ်းၸဝ်ႈ ဢေႃႈ။- 46ၶဝ် ၸိူဝ်း ၼၼ်ႉ ဢွၼ်ၵၼ် ယိပ်းၵမ် တိဢဝ် မၼ်းၸဝ်ႈ ဢေႃႈ။- 47ၵူၺ်းၵႃႈ၊ၵူၼ်း ဢၼ် ၸုၵ်း ယူႇ ၵႃႈတီႈ ၼၼ်ႈ ၵေႃႉ ၼိုင်ႈ၊ထွတ်ႇ လႅဝ်း ၽၼ်း ၺႃး ၶႃႈ ၶုၼ် ယဵၸ်ႈပရေႃးႁဵၵ်ႈ ၶဝ် ၵေႃႉ ၼိုင်ႈ၊ဝၢၼ်ႁူ မၼ်း ၶၢတ်ႇ ၵႂႃႇ ဢေႃႈ။- 48မိူဝ်ႈ ၼၼ်ႉ၊ၸဝ်ႈ ယေႇသု၊လၢတ်ႈ တီႈ ၶဝ် လႄႈ ဝႃႈ၊ "သူ ပႃး ဢဝ် ၶွၼ်ႉ ဢဝ် လႅဝ်း လႄႈ မႃး တိဢဝ် ၵဝ် မိူၼ် ၸိူဝ်ႉ ၼင်ႇ သူ တိ ၵူၼ်း ၸူၼ် ၼၼ်ႉ လူင် ပႄႇ။- 49ၵဝ် မီး ယူႇ တီႈ သူ လႄႈ သင်ႇ သွၼ်ပၼ် ၵႃႈၼႂ်း ၸရွပ်ႈ ႁေႃးတြႃး ယူႇ ၵူႈဝၼ်း ၵူႈဝၼ်း သေၵေႃႈ သူ ဢမ်ႇ တိဢဝ် ၵဝ်။ ၼႂ်းဝႃႈၼၼ် သေၵေႃႈ၊လွင်ႈ ၼင်ႇ ႁိုဝ် ဢၼ် မႃး ၼႂ်း ၵျၢမ်းလိၵ်ႈ တၵ်း ပျေႉၸုမ်ႇ ၸိုင်၊ၸင်ႇ ပဵၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 50မိူဝ်ႈ ၼၼ်ႉ၊တမၢၼ်ႇၸဝ်ႈ တင်းလၢႆ ပႅတ်ႈ ဝႆႉ မၼ်းၸဝ်ႈ လႄႈ ဢွၼ်ၵၼ် လႅၼ်ႈပၢႆႈ ဢေႃႈ။ 51ၵူၼ်းၼုမ်ႇ ၵေႃႉ ၼိုင်ႈ ဢၼ် ဝႆ ၽႃႈ ပၢၼ်ႇ ၶျေႃး ၽိုၼ် လဵဝ် ၵူၺ်း ၼၼ်ႉ ၸွမ်း ၸဝ်ႈ ယေႇသု၊ၵႂႃႇ လႄႈ၊ၵူၼ်း ၸိူဝ်း ၼၼ်ႉ တိ ၺွပ်း ဢဝ် မၼ်း ဢေႃႈ။- 52မၼ်း ၵေႃႈ ပႅတ်ႈ ဝႆႉ ၽႃႈဝႆ မၼ်း သေလႄႈ ပၢႆႈ ဢွၵ်ႇ လူၺ်ႈ တူဝ်ပူၺ် သေ ၵႃႈၼႂ်း မိုဝ်း ၶဝ် ၵႂႃႇ ဢေႃႈ။ 53မိူဝ်ႈ ၼၼ်ႉ၊ၶဝ် ဢဝ် ၸဝ်ႈ ယေႇသု၊ၵႂႃႇ သူင်ႇ တီႈ ႁိူၼ်း ၶုၼ် ယဵၸ်ႈပရေႃးႁဵၵ်ႈ ဢေႃႈ။ ၵႃႈတီႈ ၶုၼ် ၼၼ်ႉ၊ၵူၼ်း ဢၼ် ပဵၼ် ၵႄႇ ပဵၼ် ႁူဝ် လႂ်၊တင်း သြႃႇ မေႃ ၵျၢမ်း ထမ်ႇမႃႉ တင်းလၢႆ ၸုတုမ် ၵၼ် ယူႇ ဢေႃႈ။- 54ပေႇတရု၊ၵေႃႈ၊ယူႇ ႁၢင်ႇ ႁၢင်ႇ သေ ၸွမ်း မၼ်းၸဝ်ႈ ၵႂႃႇ ထိုင် ႁွတ်ႈ၊ၵႃႈတီႈ ပၢင်ႇ ဝၢင်း ႁိူၼ်း ၶုၼ် ယဵၸ်ႈပရေႃးႁဵၵ်ႈ ယဝ်ႉ ၸင်ႇ၊ၼင်ႈ ဢွမ်ႇၽႆး ယူႇ လူၺ်ႈ ၵၼ် တင်း ၵူၼ်း ပႂ်ႉ ယၢမ်း တင်းလၢႆ ဢေႃႈ။- 55ယဵၸ်ႈပရေႃးႁဵၵ်ႈလူင် ဢိၵ်ႇတင်း ၶုၼ် တီႈ လုမ်း တင်းလၢႆ၊ႁႃ သၢၵ်ႈသေႇ ႁႂ်ႈလႆႈ ဢဝ် ၸဝ်ႈ ယေႇသု၊တၢႆ သေၵေႃႈ၊ဢမ်ႇ ထူပ်း ဢမ်ႇ လႆႈ သေ မဵဝ်း။- 56ၵူၼ်း ၼမ်ၼႃႇ မႃး ၶၢမ်ႇသၢၵ်ႈသေႇ ဢၼ် ဢမ်ႇ ၸိုဝ်ႈ ဢမ်ႇၸႂ်ႈ ၽၢႆႇ ၼိုင်ႈ တင်း မၼ်းၸဝ်ႈ သေၵေႃႈ၊လွင်ႈတၢင်း ဢၼ် ၶဝ် လၢတ်ႈ ၼၼ်ႉ ဢမ်ႇ မႅၼ်ႈ ၵၼ်။ 57ၵူၼ်း ၵမ်ႈၽွင်ႈ လုၵ်ႉ လႄႈ ၶၢမ်ႇသၢၵ်ႈသေႇ ဢၼ် ဢမ်ႇ ၸိုဝ်ႈ ဢမ်ႇၸႂ်ႈ ယူႇ ၽၢႆႇ ၼိုင်ႈ တင်း မၼ်းၸဝ်ႈ လႄႈ လၢတ်ႈ ဝႃႈ၊- 58"ႁဝ်း လႆႈ ငိၼ်း ၵေႃႉ ၼႆႉ လၢတ်ႈ ဝႃႈ၊ 'ၵဝ် တၵ်း ၵိူၼ်ႇ ယႃႉ ၵျွင်း ပိၵ်ႈမၢၼ်ႇ ၸဝ်ႈ ဢၼ် ဢဝ် တင်း မိုဝ်း ၵူၼ်း ႁဵတ်း ဝႆႉ ၼႆႉ ပႅတ်ႈ သေယဝ်ႉ၊ဝၢႆးသေ ၼၼ်ႉ သၢမ် ဝၼ်း ၵဝ် တၵ်း ၶိုၼ်း တႄႇႁဵတ်း ၵျွင်း ပိၵ်ႈမၢၼ်ႇ ၸဝ်ႈ လင် ၼိုင်ႈ ဢၼ် ဢမ်ႇ လႆႈ ဢဝ် မိုဝ်း ၵူၼ်း ႁဵတ်း ၼၼ်ႉ ဢေႃႈ၊' ဝႃႈ ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။- 59ဝႃႈ ၸိူဝ်ႉ ၼင်ႇ ႁိုဝ် သေၵေႃႈ၊လွင်ႈတၢင်း ဢၼ် ၶဝ် ၶၢမ်ႇသၢၵ်ႈသေႇ ၼၼ်ႉ ဢမ်ႇ မႅၼ်ႈ ၵၼ် သေ ဢိတ်း။ 60ၶုၼ် ယဵၸ်ႈပရေႃးႁဵၵ်ႈ ၼၼ်ႉ ၽုတ်ႇ လုၵ်ႉ ၽၢႆႇၼႃႈ ၵူၼ်း တင်းလၢႆ သေလႄႈ ထၢမ် တီႈ ၸဝ်ႈ ယေႇသု၊လႄႈ ဝႃႈ၊ "မႂ်း ဢမ်ႇ မီး လွင်ႈ ဢၼ် တေ ၶိုၼ်း တွပ်ႇ တၢင်း ဢၼ် ၶဝ် တၢင်ႇ ဢပျတ်ႈ တီႈ မႂ်း ၼႆႉ သေ ၸိူဝ်ႉ သေ ပိူင် ယဝ်ႉ ႁိုဝ်း၊" ဝႃႈ ၼင်ႇ ၼႆ သေၵေႃႈ။ 61မၼ်းၸဝ်ႈ ယူႇတဵတ်ႇတဵတ်ႇ ယူႇ၊ယင်း ဢမ်ႇ ၶိုၼ်း တွပ်ႇ သေ ၶေႃႈ သေၵမ်း။ ၶုၼ် ယဵၸ်ႈပရေႃးႁဵၵ်ႈ သမ်ႉ ထၢမ် ထႅင်ႈ လႄႈ ဝႃႈ၊ "မႂ်း ပဵၼ် ၸဝ်ႈ ၶရိၸ်ႈ၊လုၵ်ႈၽြႃးပဵၼ်ၸဝ်ႈ၊ၸဝ်ႈ မၢင်ႇၵလႃႇ ၼၼ်ႉ ၸႂ်ႈ တႄႉ ႁိုဝ်း၊" ဝႃႈ ၼင်ႇ ၼႆ ဢေႃႈ။ 62မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "ၵဝ် ပဵၼ် ဢေႃႈ။ မိူဝ်းၼႃႈ ထႃႈ လိုၼ်း သူ တၵ်း လႆႈ ႁၼ် ၸဝ်ႈ လုၵ်ႈၵူၼ်း၊ၼင်ႈ ယူႇ ၽၢႆႇၶႂႃ ၸဝ်ႈ ဢၼၼ်ႇတႃႉ တၼ်းၶူဝ်း သေလႄႈ မႃး ၵႃႈၼိူဝ် မွၵ်ႇၵုမ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 63မိူဝ်ႈ ၼၼ်ႉ၊ၶုၼ် ယဵၸ်ႈပရေႃးႁဵၵ်ႈ ၼၼ်ႉ ၸၵ်ႉ သိၵ်ႇ သိူဝ်ႈ ယၢဝ်း တူဝ်ၸဝ်ႈၵဝ်ႇ သေလႄႈ၊လၢတ်ႈ ထႅင်ႈ လႄႈ ဝႃႈ၊ "ႁဝ်း တၵ်း လူဝ်ႇ သၢၵ်ႈသေႇ ဢၼ် လႂ် ထႅင်ႈ လူးၵွၼ်ႇ။- 64သူ လႆႈ ငိၼ်း ၵႂၢမ်း ဢၼ် လၢတ်ႈ ပူၼ်ႉလိူဝ် ၽြႃးပဵၼ်ၸဝ်ႈ ယဝ်ႉ။ သူ မီး လွင်ႈ တၵ်း လၢတ်ႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ "မၼ်း ထိူၵ်ႈၶၢမ်ႇ တၢင်းတၢႆ ယဝ်ႉ၊" ဝႃႈၼႆ ၶဝ် တင်းသဵင်ႈတင်းလူင် ၽွမ်ႉၵၼ် တႅပ်းတတ်း ဢေႃႈ။ 65မိူဝ်ႈ ၼၼ်ႉ၊ၵမ်ႈၽွင်ႈ ထူမ်ႇ ၼမ်ႉလၢႆး သႂ်ႇ မၼ်းၸဝ်ႈ ဢေႃႈ။ ၶဝ် ပူၵ်ႉ တႃ မၼ်းၸဝ်ႈ ယဝ်ႉ ၸင်ႇ၊ဢဝ် တႃမိုဝ်း ထုပ်ႉ သႂ်ႇ မၼ်းၸဝ်ႈ သေယဝ်ႉ ထၢမ် ဝႃႈ၊ "ၽႂ် ပေႃႉ ထုပ်ႉ မႂ်း တၵ်ႉ တူၺ်း လူး၊" ဝႃႈ ၼင်ႇ ၼႆ ဢေႃႈ။ ၵူၼ်းဢွၼ်ႇ ၶုၼ် တင်းလၢႆ ၵေႃႈ၊ႁပ်ႉ ဢဝ် မၼ်းၸဝ်ႈ လႄႈ ပေႃႉ ထုပ်ႉ မၼ်းၸဝ်ႈ ဢေႃႈ။ 66ၼႂ်း မိူဝ်ႈ ဢၼ် ပေႇတရု၊မီး ယူႇ ၵႃႈၼႂ်း ပၢင်ႇ ဝၢင်း ႁိူၼ်း ၶုၼ် ယဵၸ်ႈပရေႃးႁဵၵ်ႈ ယူႇ ၼၼ်ႉ ၸိုင်၊မႄႈယိင်း ဢွၼ်ႇ ဢၼ် ပဵၼ် ၵူၼ်း ၸႂ်ႉ ႁိူၼ်း ၶုၼ် ယဵၸ်ႈပရေႃးႁဵၵ်ႈ ၼၼ်ႉ ၵေႃႉ ၼိုင်ႈ မႃး လႄႈ၊- 67ႁၼ် ပေႇတရု၊ဢွမ်ႇၽႆး ယူႇ ၼၼ်ႉ သေလႄႈ ယႅၵ်ႉ တူၺ်း ၼႃႈ မၼ်း ၸေးၸေး သေယဝ်ႉ လၢတ်ႈ ဝႃႈ၊ "မႂ်း ၼႆႉ ၵေႃႈ လႆႈ ယူႇ လူၺ်ႈ ၵၼ် တင်း ယေႇသု၊ၵူၼ်း ဝဵင်း ၼႃႇၸရႅတ်ႈ၊ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 68မၼ်း ထဵင် ပႅတ်ႈ လႄႈ လၢတ်ႈ ဝႃႈ၊ "ၵဝ် ဢမ်ႇ ႁုၸၵ်း မၼ်း။ လွင်ႈ ဢၼ် မႂ်း လၢတ်ႈ ၼႆႉ ၵဝ် ဢမ်ႇ ႁု၊" ဝႃႈ ၼင်ႇ ၼႆ သေယဝ်ႉ၊မၼ်း ပၢႆႈ ဢွၵ်ႇ ၵႂႃႇ ၵႃႈတီႈ ၼႃႈ ၽၵ်းတူ ဝၢင်း ႁိူၼ်း ၼၼ်ႉ လႄႈ မိူဝ်ႈ ၼၼ်ႉ ၵႆႇ ၶၼ် ဢေႃႈ။ 69မိူဝ်ႈ ၼၼ်ႉ၊မႄႈယိင်း ဢွၼ်ႇ ဢၼ် ပဵၼ် ၵူၼ်း ၸႂ်ႉ ၼၼ်ႉ ႁၼ် မၼ်း ထႅင်ႈ သေယဝ်ႉ၊သမ်ႉ မွၵ်ႇလၢတ်ႈ တီႈ ၵူၼ်း ဢၼ် ၸုၵ်း ယူႇ ႁိမ်း ၼၼ်ႉ ထႅင်ႈ လႄႈ ဝႃႈ၊ "မၼ်း ပဵၼ် ၵူၼ်း ဢၼ် ၶဝ်ႈပႃး ၼႂ်း ၶဝ် ၸိူဝ်း ၼၼ်ႉ ၵေႃႉ ၼိုင်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။- 70ၵူၺ်းၵႃႈ၊ပေႇတရု၊ထဵင် ပႅတ်ႈ ထႅင်ႈ ဢေႃႈ။ ယူႇ ထႅင်ႈ ၵမ်းၼိုင်ႈ လႄႈ ၵူၼ်း ဢၼ် ၸုၵ်း ယူႇ ႁိမ်း ၼၼ်ႉ လၢတ်ႈ တီႈ မၼ်း လႄႈ ဝႃႈ၊ "ၸႂ်ႈ ယဝ်ႉ။ မႂ်း ၵေႃႈ ပဵၼ် ၵူၼ်း ၶဝ် ၼၼ်ႉ တႄႉ ယဝ်ႉ။ လွင်ႈ မၼ်း ၸမ်ႉ၊မႂ်း ပဵၼ် ၵူၼ်းမိူင်း ၵႃႇလိလႄး၊ဢေႃႈ၊" ဝႃႈ ၼင်ႇ ၼႆ ဢေႃႈ။ 71မၼ်း ၵေႃႈ တိူင်ႇၵၢဝ်ႇ လႄႈ ၵိၼ်ႇ လၢတ်ႈ ဝႃႈ၊ "ၵဝ် ဢမ်ႇ ႁု ၵေႃႉ ဢၼ် သူ လၢတ်ႈ ၼႆႉ၊" ဝႃႈ ၼင်ႇ ၼႆ ဢေႃႈ။ 72ၵႆႇ သမ်ႉ ၶၼ် ထႅင်ႈ ပွၵ်ႈ ၼိုင်ႈ ဢေႃႈ။ ပေႇတရု၊ၶုၵ်းၸႂ်လႆႈ ၵႂၢမ်း ဢၼ် ၸဝ်ႈ ယေႇသု၊လၢတ်ႈ ဝႆႉ တီႈ မၼ်း လႄႈ ဝႃႈ၊ "ၸူဝ်ႈ ဢၼ် ၵႆႇ ဢမ်ႇ ပႆႇ ၶၼ် သွင် ပွၵ်ႈ ၼၼ်ႉ ၸိုင်၊မႂ်း တၵ်း ထဵင် ပႅတ်ႈ ၵဝ် ထူၼ်ႈ ထိုင် သၢမ် ပွၵ်ႈ ဢေႃႈ၊" ဝႃႈ ၼင်ႇ ၼႆ ၼၼ်ႉ လႄႈ မိူဝ်ႈ ဢၼ် ၶႆႈၸႂ်ဝူၼ်ႉၸႂ် မႅၼ်ႈ လူၺ်ႈ လွင်ႈ ၼၼ်ႉ ၸိုင်၊မၼ်း ႁွင်ႉ ႁႆႈ ဢေႃႈ။


text: 1ၵႃႈတီႈ ဝဵင်း ဢိၵေႃးၼိ၊ၼၼ်ႉ ၵေႃႈ သြႃႇ ပေႃးလု၊ဢိၵ်ႇတင်း ပႃႇၼပႃႉ၊ၶဝ်ႈ ၼႂ်း ၸရွပ်ႈ ႁေႃးတြႃး ၵျူး၊ၶဝ် လႄႈ ႁေႃးလၢတ်ႈ ၸိူဝ်ႉ ၼင်ႇ ၼၼ် ထၢၼ်ႈပေႃး ၵူၼ်း မဵဝ်း ၵျူး၊တင်း ၵူၼ်း တၢင်ႇၸိူဝ်ႉတၢင်ႇၶိူဝ်း တင်းလၢႆ ၼမ်ၼႃႇ ၶဝ်ႈ ပဵၼ် ၵူၼ်း ၸိူဝ်း ဢၼ် ယုမ်ႇမၢတ်ႈ ဢေႃႈ။- 2ၵူၺ်းၵႃႈ၊ၵူၼ်း မဵဝ်း ၵျူး၊ၸိူဝ်း ဢၼ် ဢမ်ႇ ယုမ်ႇမၢတ်ႈ ၼၼ်ႉ၊တိုၵ်းသူၼ်း ၵူၼ်း တၢင်ႇၸိူဝ်ႉတၢင်ႇၶိူဝ်း တင်းလၢႆ ႁႂ်ႈ ၶဝ် ၶႂ်ႈၸႃႉ တေႃႇ တပႄးၸဝ်ႈ ၸိူဝ်း ၼၼ်ႉ ဢေႃႈ။- 3ပိူဝ်ႈ ၼႆ ၸင်ႇ၊ၶဝ် ယူႇ ၵႃႈတီႈ ၼၼ်ႈ ႁိုင် ၼႃႇ ႁေႃးလၢတ်ႈ တြႃး၊ၸဝ်ႈၽြႃး ႁတ်း ႁတ်းႁၢၼ် ႁၢၼ် ဢေႃႈ။ ၸဝ်ႈၽြႃး ၵေႃႈ၊ၶၢမ်ႇသၢၵ်ႈသေႇ ၽၢႆႇ တြႃး ၸဝ်ႈ ဢၼ် ၶဝ် ႁေႃး လွင်ႈ ၵျေးၸူး မၼ်းၸဝ်ႈ ဢၼ် မၢၼ်ႇမႅၼ်ႈ ၸိုဝ်ႈၸႂ်ႈ၊ၼႂ်း တၢင်း ဢၼ် ၶဝ် လႆႈ ဢၶႂၢင်ႉ၊ဢၼ် ႁဵတ်း ၼိမိၵ်ႈ လၢၵ်ႈၶၼႃႇ၊ဢိၵ်ႇတင်း လွင်ႈတၢင်း ဢၼ် လီဢၢမ်း တင်းလၢႆ ဢေႃႈ။- 4ၵူၼ်း ဝဵင်း တင်းလၢႆ ၵေႃႈ တႅၵ်ႇ ၽႄ ဢွၵ်ႇ ပဵၼ် သွင် ၸုမ်း ၵႂႃႇ လႄႈ ၵမ်ႈၽွင်ႈ ယူႇ ၽၢႆႇ ၵူၼ်း မဵဝ်း ၵျူး၊ၶဝ်၊ၵမ်ႈၽွင်ႈ ယူႇ ၽၢႆႇ တမၢၼ်ႇၸဝ်ႈ ၸိူဝ်း ၼၼ်ႉ ဢေႃႈ။ 5မိူဝ်ႈ ၼၼ်ႉ၊ၵူၼ်း တၢင်ႇၸိူဝ်ႉတၢင်ႇၶိူဝ်း ၵမ်ႈၽွင်ႈ၊ဢိၵ်ႇတင်း ၵူၼ်း မဵဝ်း ၵျူး၊ၶဝ် ၽွမ်ႉၵၼ် တင်း ၶုၼ် ဢၼ် မီး ဢႃႇၼႃႇ တင်းလၢႆ လႄႈ ၽွမ်ႉၸႂ် ၵၼ် ႁႂ်ႈလႆႈ ႁဵတ်း မိူၵ်ႈ တီႈ တမၢၼ်ႇၸဝ်ႈ ၸိူဝ်း ၼၼ်ႉ၊ဢိၵ်ႇတင်း ႁႂ်ႈလႆႈ ဢဝ် မၢၵ်ႇႁိၼ် ပိုဝ်ႈ ႁႂ်ႈ တၢႆ ဢေႃႈ။- 6မိူဝ်ႈ ဢၼ် တမၢၼ်ႇၸဝ်ႈ ၸိူဝ်း ၼၼ်ႉ ႁုႁၼ် ၼၼ်ႉ ၸိုင်၊ဢွၵ်ႇ ပၢႆႈ ၵႂႃႇၸူး ဝဵင်း လုတ်ႉတရႃႉ၊တင်း ဝဵင်း တေႇရပေႇ၊ဢၼ် ပဵၼ် ဝဵင်း လူင် ၼႂ်း မိူင်း လုၵေႃးၼိ၊ဢိၵ်ႇတင်း ၵႃႈတီႈ ဝၢၼ်ႈၼွၵ်ႈ ၼႃးပၢင်ႇ ၵႃႈၼႂ်း မိူင်း ၼၼ်ႉ သေယဝ်ႉ၊- 7ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၵႃႈတီႈ ၼၼ်ႈ ဢေႃႈ။ 8ၼႂ်း ဝဵင်း လုတ်ႉတရႃႉ၊ၼၼ်ႉ၊မီး ၵူၼ်း တိၼ် ဢမ်ႇလီ ၸဵမ်မိူဝ်ႈ ၼႂ်း တွင်ႉ မႄႈ မၼ်း မႃး လႄႈ ဢမ်ႇ ပႆ လႆႈ ၼၼ်ႉ ၵေႃႉ ၼိုင်ႈ ဢေႃႈ။- 9မၼ်း ၼင်ႈ လႄႈ ထွမ်ႇဢဝ် ၵႂၢမ်း ဢၼ် သြႃႇ ပေႃးလု၊ႁေႃးလၢတ်ႈ ၼၼ်ႉ ယူႇ ဢေႃႈ။ သြႃႇ ပေႃးလု၊ယႅၵ်ႉ တူၺ်း မၼ်း ၸေးၸေး လႄႈ ႁုႁၼ် မၼ်း ၼၼ်ႉ၊မီး ၸႂ် ဢၼ် ယုမ်ႇမၢတ်ႈ ထၢၼ်ႈပေႃး တၢင်းၶႆႈတၢင်းပဵၼ် ၸိုၼ်ႈ ႁၢႆ လႆႈ ၼၼ်ႉ သေယဝ်ႉ၊- 10လၢတ်ႈ တင်း သဵင် ဢၼ် ယႂ်ႇ ၼႃႇ လႄႈ ဝႃႈ၊ "လုၵ်ႉၸုၵ်း သိုဝ်ႈ သိုဝ်ႈ တႃႉ၊" ဝႃႈ ၼင်ႇ ၼႆ လႄႈ၊ၵေႃႉ ၼၼ်ႉ ၵေႃႈ လုၵ်ႉၸုၵ်း ပႆ ၵႂႃႇ ပႆ မႃး ဢေႃႈ။- 11မိူဝ်ႈ ဢၼ် မူႇၵူၼ်း တင်းလၢႆ ႁၼ် တၢင်း ဢၼ် သြႃႇ ပေႃးလု၊ႁဵတ်း ၼၼ်ႉ ၸိုင်၊ဢွၼ်ၵၼ် ပၢဝ်ႇ လၢတ်ႈ ၼႂ်း ၵႂၢမ်း ၽႃႇသႃႇ လုၵေႃးၼိ၊ၶဝ် လႄႈ ဝႃႈ၊ "ၸဝ်ႈၽြႃး တင်းလၢႆ ပိၼ်ႇ ပဵၼ် ႁၢင်ႈ ၵူၼ်း သေလႄႈ ၵျွ မႃး ၸူး ႁဝ်း ယဝ်ႉ။" ဝႃႈ ၼင်ႇ ၼႆ ဢေႃႈ။- 12တီႈ ပႃႇၼပႃႉ၊ၼၼ်ႉ ၶဝ် ပၼ် ၸိုဝ်ႈ ဝႃႈ၊ၽြႃး ၸုသႃႉ၊ဝႃႈၼႆ လႄႈ တီႈ သြႃႇ ပေႃးလု၊ၼၼ်ႉ၊ပိူဝ်ႈ ဢၼ် ပဵၼ် ၵေႃႉ ဢၼ် ယဵင်ႈၶႅၼ်း ႁေႃးလၢတ်ႈ ၼမ် ၼမ် ၸိုင်၊ၶဝ် ႁွင်ႉဝႃႈ ၽြႃး ႁိူဝ်ႇမိ၊ဢေႃႈ။- 13ၸဝ်ႈ သၢင်ႇၶႃႇ ၽြႃး ၸုသႃႉ၊ၶဝ်၊ဢၼ် ၵျွင်း ဝၢတ်ႈ ၶဝ် ၵူၺ်း မီး ၵႃႈတီႈ ၽၢႆႇၼႃႈ ဝဵင်း ၼၼ်ႉ၊ပိူဝ်ႈ ဢၼ် ၶႂ်ႈ ႁဵတ်း တၢင်းလူႇ တီႈ တမၢၼ်ႇၸဝ်ႈ ၸိူဝ်း ၼၼ်ႉ လႄႈ မၼ်း ဢိၵ်ႇတင်း မူႇၵူၼ်း မၼ်း တင်းလၢႆ ဢဝ် ၶူဝ်းလူႇ ဢၼ် ပဵၼ် ဝူဝ်း တင်း မွၵ်ႇ ယႃႈ ၸိူဝ်း ၼၼ်ႉ၊မႃး ၵႃႈတီႈ ၼႃႈ ၽၵ်းတူ ဝဵင်း ဢေႃႈ။ 14ၵူၺ်းၵႃႈ၊မိူဝ်ႈ ဢၼ် တမၢၼ်ႇၸဝ်ႈ ၸိူဝ်း ဢၼ် ပဵၼ် ပႃႇၼပႃႉ၊တင်း သြႃႇ ပေႃးလု၊ငိၼ်း လွင်ႈ ဢၼ် ၶဝ် ၸိူဝ်း ၼၼ်ႉ ဢၢင်ႈ ႁဵတ်း ၼၼ်ႉ ၸိုင်၊ၶဝ် ၸၵ်ႉ သိၵ်ႇ ၶူဝ်းၼုင်ႈ တူဝ်ၸဝ်ႈၵဝ်ႇ လႄႈ လႅၼ်ႈ ၶဝ်ႈ ၵႃႈၼႂ်း ၵႄႈ ၵူၼ်း ၸိူဝ်း ၼၼ်ႉ သေယဝ်ႉ၊- 15ပၢဝ်ႇ လၢတ်ႈ လႄႈ ဝႃႈ၊ "ၵူၼ်း တင်းလၢႆ ၶဝ်႟။ ၵွပ်ႈသင် လႄႈ သူ ႁဵတ်း ၸိူဝ်ႉ ၼင်ႇ ၼႆ။ ႁဝ်း ပဵၼ် ၵူၼ်း မိူၼ် ၸိူဝ်ႉ ၼင်ႇ သူ ၵူၺ်း ဢေႃႈ။ ႁဝ်း မႃး ၵႃႈတီႈ ၼႆႈ ႁႂ်ႈလႆႈ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၽြႃး၊ပုၼ်ႈ လွင်ႈ ၼင်ႇ ႁိုဝ် သူ တၵ်း ဝၢႆႇ ပႅတ်ႈ သေ မဵဝ်း ဢၼ် လၢႆ လၢႆ လွၵ်ႇ လွၵ်ႇ ၸိူဝ်း ၼၼ်ႉ သေလႄႈ မႃး ၸူး ၽြႃးပဵၼ်ၸဝ်ႈ ဢၼ် ဢသၢၵ်ႈလိပ်း ယူႇ၊ဢၼ် ၽၢၼ်ႇသၢင်း ႁဵတ်း ပဵၼ် ၸႃႉၸဵမ် ၵၢင်ႁၢဝ်၊ဢိၵ်ႇတင်း လိၼ်မိူင်း၊ၼမ်ႉ သမ်ႇမုၵ်ႈတြႃႇ ဢိၵ်ႇတင်း ၶိူင်ႈပိူင် ဢၼ် မီး ၵႃႈၼႂ်း မၼ်း တင်းသဵင်ႈတင်းလူင် ၼၼ်ႉ ဢေႃႈ။- 16ၼႂ်း ၸူဝ်ႈ ၸၢတ်ႈ ၵူၼ်း ဢၼ် ပူၼ်ႉ ယဝ်ႉ ၼၼ်ႉ၊မၼ်းၸဝ်ႈ ပွႆႇ ပၼ် ႁႂ်ႈ ၵူၼ်း တင်းလၢႆ ၵမ်ၵျၢင်ႉ ၸွမ်းၼင်ႇ ဢလူဝ်ႇ ၶဝ် မီး ၼၼ်ႉ ဢေႃႈ။- 17ၼႂ်းဝႃႈၼၼ် သေၵေႃႈ၊မၼ်းၸဝ်ႈ ယင်း ႁဵတ်း ၼႄ သၢၵ်ႈသေႇ လွင်ႈ ဢၼ် မၼ်းၸဝ်ႈ တႄႇ ယူႇ တႃႇသေႇ ဢမ်ႇထၢတ်ႇ၊ၼႂ်း လွင်ႈတၢင်း ဢၼ် မၼ်းၸဝ်ႈ ႁဵတ်း ၵျေးၸူး ဢၼ် လီ ဢၼ် ငၢမ်း၊ဢၼ် ႁႂ်ႈ ၽူၼ် လုၵ်ႉ တီႈ ၵႃႈၼိူဝ် ၵၢင်ႁၢဝ် တူၵ်း လူင်း မႃး လႄႈ ပၼ် မၢၵ်ႇ ၶဝ်ႈ ႁူင်းၶဝ်ႈ ၼႂ်း ၶိင်ႇ ဢုတု ဢၼ် သၢင်ႇထုၵ်ႇ၊ႁႂ်ႈလႆႈ ပဵၼ် ဢေႃႇၸႃႇ တၢင်းၵိၼ်၊ဢိၵ်ႇတင်း တၢင်း ဢၼ် ႁႂ်ႈ ႁူဝ်ၸႂ် သူ လႆႈ ၸူမ်း ပျေႃႇ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။- 18ပိၵ်ႉသမ်ႉ ႁေႃးလၢတ်ႈ ထၢၼ်ႇ ၼၼ်ႉ သေၵေႃႈ၊တမၢၼ်ႇၸဝ်ႈ ၸိူဝ်း ၼၼ်ႉ၊ၸမ် တေ ဢမ်ႇ ပႄႉ ႁၢမ်ႈ တၢပ်ႈ တၢင်း ဢၼ် ၶဝ် တၵ်း ႁဵတ်း တၢင်းလူႇ တီႈ ၶဝ် ၼၼ်ႉ လႆႈ။ 19ၵူၼ်း မဵဝ်း ၵျူး၊ၵမ်ႈၽွင်ႈ လုၵ်ႉ သေ ၵႃႈတီႈ ဝဵင်း ဢၼ်ႇတိဢူၵ်ႉ၊မိူင်း ပိသိတိ၊တင်း ဝဵင်း ဢိၵေႃးၼိ၊မႃး လႄႈ တိုၵ်းသူၼ်း မူႇၵူၼ်း တင်းလၢႆ၊ဢဝ် မၢၵ်ႇႁိၼ် ပိုဝ်ႈ သႂ်ႇ သြႃႇ ပေႃးလု၊လႄႈ ထၢင်ႇ မၼ်း တၢႆ ယဝ်ႉ ၸင်ႇ၊တိုတ်ႉ လၢၵ်ႈ ဢွၵ်ႇ ၵႂႃႇ ပႅတ်ႈ ၵႃႈ ၼွၵ်ႈ ဝဵင်း ဢေႃႈ။- 20ၵူၺ်းၵႃႈ၊မိူဝ်ႈ ဢၼ် တပႄးၸဝ်ႈ တင်းလၢႆ လွမ်ႉႁွပ်ႈ မၼ်း ယူႇ ၼၼ်ႉ ၸိုင်၊မၼ်း လုၵ်ႉ လႄႈ ၶဝ်ႈ ဝဵင်း ၵႂႃႇ ဢေႃႈ။ ဝၼ်း မိူဝ်ႈၽုၵ်ႈ ၼၼ်ႉ မၼ်း တင်း ပႃႇၼပႃႉ၊ၵႂႃႇၸူး ဝဵင်း တေႇရပေႇ၊သေ ဢေႃႈ။ 21သြႃႇ ပေႃးလု၊တင်း ပႃႇၼပႃႉ၊ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ၊ၼႂ်း ဝဵင်း တေႇရပေႇ၊လႄႈ ၵူၼ်း ၼမ်ၼႃႇ ၶဝ်ႈ ပဵၼ် တပႄးၸဝ်ႈ မႃး ဢေႃႈ။ လိုၼ်း ၼၼ်ႉ၊ၶိုၼ်း မိူဝ်း ၸူး ဝဵင်း လုတ်ႉတရႃႉ၊ၸူး ဝဵင်း ဢိၵေႃးၼိ မိူဝ်း ၸူး ဝဵင်း ဢၼ်ႇတိဢူၵ်ႉ၊မိူင်း ပိသိတိ၊ဢေႃႈ။- 22ပၼ်ႁႅင်း ႁႂ်ႈ ႁူဝ်ၸႂ် တပႄးၸဝ်ႈ တင်းလၢႆ မၼ်ႈၶိူင်ႇ လႄႈ တိုၵ်းယူင်း ႁႂ်ႈ ၶဝ် တႄႇ ယူႇ ၼႂ်း တၢင်း ဢၼ် ယုမ်ႇမၢတ်ႈ လႄႈ လၢတ်ႈ ဝႃႈ၊ "ႁဝ်း တၵ်း လႆႈ ၶၢမ်ႇ တုၵ်ႉၶႃႉ ၼမ်ၼႃႇ သေလႄႈ ၶဝ်ႈ ၵႃႈၼႂ်း မိူင်းၽြႃးပဵၼ်ၸဝ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။- 23ၵႃႈၼႂ်း ၸိူဝ်းၸဝ်ႈ ၵူႈတီႈၵူႈလႅၼ် ၼၼ်ႉ၊ၶဝ် ၶၢၼ်း ဝႆႉ ၵူၼ်း ဢုပ်ႉ ၸိူဝ်းၸဝ်ႈ တင်းလၢႆ ယဝ်ႉ ၸင်ႇ၊ၵမ်သိၼ် ဢမ်ႇ ၵိၼ် တၢင်းၵိၼ် သူးတွင်း ႁဵတ်း ပထၼႃႇ သေလႄႈ ဢဝ် ၶဝ် ဢၢပ်ႈပၼ် ၵႃႈၼႂ်း မိုဝ်း ၸဝ်ႈၽြႃး ဢၼ် ၶဝ် ယုမ်ႇမၢတ်ႈ ၼၼ်ႉ ဢေႃႈ။ 24ဝၢႆးသေ ၶဝ် သွင် ၵေႃႉ ၼၼ်ႉ၊လႄႇ လဵပ်ႈ ၵႂႃႇ ဝၢၼ်ႈၼွၵ်ႈ ၼႃးပၢင်ႇ မိူင်း ပိသိတိ၊ယဝ်ႉ ၼၼ်ႉ၊ၶဝ် ႁွတ်ႈထိုင် ၵႃႈတီႈ မိူင်း ပမ်ႇပုလိ၊ဢေႃႈ။- 25တီႈ ၼၼ်ႈ၊သွင် ၶႃ ႁေႃးတြႃး ၸဝ်ႈ ၼႂ်း ဝဵင်း ပေႇရၵေႇ၊လႄႈ လူင်း ၵႂႃႇၸူး တီႈ ဝဵင်း ဢတ်ႉတလိ၊ဢေႃႈ။- 26ၶဝ် လုၵ်ႉ သေ ၵႃႈတီႈ ဝဵင်း ၼၼ်ႉ ၶီႇ ႁိူဝ်းသၢင်းၽေႃး မိူဝ်း ၵႂႃႇ တီႈ ဝဵင်း ဢၼ်ႇတိဢူၵ်ႉ၊တီႈ ဢၼ် ၶဝ် လႆႈ ၶၢမ်ႇ ဢၢပ်ႈ ဝၢင်း ၼႂ်း ၵျေးၸူး ၽြႃးပဵၼ်ၸဝ်ႈ ပုၼ်ႈ ၼႃႈၵၢၼ် ဢၼ် ၶဝ် လႆႈ ႁဵတ်း ယဝ်ႉ တူဝ်ႈ မႃး ၼၼ်ႉ ဢေႃႈ။ 27ၶဝ် ႁွတ်ႈထိုင် သေယဝ်ႉ၊ႁွင်ႉ ဢဝ် ၵူၼ်း ၸိူဝ်းၸဝ်ႈ တင်းလၢႆ ၸုတုမ် သေလႄႈ မွၵ်ႇလၢတ်ႈ ၶႆႈၼႄ လွင်ႈတၢင်း ၵႃႈ ဢၼ် ၽြႃးပဵၼ်ၸဝ်ႈ ၸွႆႈထႅမ် ၶဝ် ႁဵတ်း ၸိူဝ်း ၼၼ်ႉ၊ဢိၵ်ႇတင်း လွင်ႈတၢင်း ဢၼ် မၼ်းၸဝ်ႈ ၽုၺ်ႇ ပၼ် ၽၵ်းတူ ပုၼ်ႈ ၵူၼ်း တၢင်ႇၸိူဝ်ႉတၢင်ႇၶိူဝ်း တင်းလၢႆ တၵ်း လႆႈ ယုမ်ႇမၢတ်ႈ ၼၼ်ႉ ဢေႃႈ။- 28ၶဝ် ယူႇ လူၺ်ႈ တပႄးၸဝ်ႈ ၸိူဝ်း ၼၼ်ႉ ႁိုင် ၼႃႇ ဢေႃႈ။


text: 1ၵဝ် သိမုၼ်ႇ ပေႇတရု၊ဢၼ် ပဵၼ် ၶႃႈ တင်း တမၢၼ်ႇ ၸဝ်ႈ ယေႇသု ၶရိၸ်ႈ၊ၼႆႉ တႅမ်ႈလိၵ်ႈ ပၼ် ထိုင် ၶဝ် ၸိူဝ်း ဢၼ် လႆႈ ႁပ်ႉ ဢဝ် တၢင်းယုမ်ႇမၢတ်ႈ ဢၼ် မျၢတ်ႈ လီ မိူၼ် မိူၼ် ၵၼ် တင်း ႁဝ်း၊လႆႈ ယုမ်ႇမၢတ်ႈ ၵွပ်ႈ လူၺ်ႈ တြႃး တၢင်း သိုဝ်ႈတေႃႇ ၽြႃးပဵၼ်ၸဝ်ႈ ႁဝ်း၊ဢိၵ်ႇတင်း ၸဝ်ႈ ၵႄႇၶျွတ်ႈ ဢၼ် ဝႃႈ၊ၸဝ်ႈ ယေႇသု ၶရိၸ်ႈ၊ၼၼ်ႉ ဢေႃႈ။ 2ႁႂ်ႈ ၵျေးၸူး ဢိၵ်ႇတင်း တၢင်းၼိမ်၊ယႂ်ႇ ၼမ် ၵိုၼ်း ၼႃႇ ၵႃႈတီႈ သူ၊ၵႃႈၼႂ်း ၺၢၼ်ႇ တၢင်း ဢၼ် ႁု ၽြႃးပဵၼ်ၸဝ်ႈ၊ဢိၵ်ႇတင်း ၸဝ်ႈႁဝ်း ယေႇသု ၶရိၸ်ႈ၊ၼၼ်ႉ သေၵမ်း လူၺ်ႈ။ 3တၼ်းၶူဝ်း ၽြႃးပဵၼ်ၸဝ်ႈ ဢၼ် မူတ်းၸၢင်ႇ ၼၼ်ႉ၊ဢဵတ်းလူ ပၼ် ၵႃႈ ဢၼ် ႁဝ်း လူဝ်ႇ လႆႈ ဢသၢၵ်ႈလိပ်း ၼႂ်း ဝၢတ်ႈ ၽြႃး၊ဝၢတ်ႈ တြႃး ၵွပ်ႈ လူၺ်ႈ ၺၢၼ်ႇ ဢၼ် ႁဝ်း ႁု၊ၸဝ်ႈ ဢၼ် ႁွင်ႉ ဢဝ် ႁဝ်း ႁႂ်ႈလႆႈ ၶဝ်ႈ ၸၢမ်ႇၸႃး မုၼ်သရေႇ ၸဝ်ႈ၊ဢိၵ်ႇတင်း လွင်ႈ ဢၼ် လီ ဢၼ် မျၢတ်ႈ မၼ်းၸဝ်ႈ ၼၼ်ႉ ဢေႃႈ။- 4ၵွပ်ႈပိူဝ်ႈ လွင်ႈတၢင်း ၼႆႉ လႄႈ မၼ်းၸဝ်ႈ ဢဝ် ၵတိ ၸဝ်ႈ ဢၼ် ယႂ်ႇ မျၢတ်ႈ ထိူၵ်ႈၵႃႈ ၼၼ်ႉ၊ဢၢပ်ႈပၼ် တီႈ ႁဝ်း ဢေႃႈ။ ၵွပ်ႈ လူၺ်ႈ သူ ဢိင် ၵတိ ၸဝ်ႈ ၸိူဝ်း ၼၼ်ႉ လႄႈ ၼင်ႇ ႁိုဝ် သူ တၵ်း လႆႈ ၵၢင်းလွတ်ႈ တၢင်း ဢၼ် ၸၢင်ႈ လု ၸၢင်ႈ လႅဝ် ဢၼ် မီး ၼႂ်း လေႃးၵႃႉ ၼႆႉ၊ၵွပ်ႈပိူဝ်ႈ တၢင်း ဢၼ် ၸႂ်ၸပ်း ၸႂ်ၸွႆး ၼၼ်ႉ သေယဝ်ႉ၊သမ်ႉ တၵ်း လႆႈ မီး ၸႂ်သၽေႃး ၸိူဝ်ႉ ၼင်ႇ ၸႃႇတိ ၸဝ်ႈၽြႃး ဢၼ် မူတ်းၸၢင်ႇ ၸိုင်၊ၸင်ႇ ပဵၼ် ဢေႃႈ။- 5ပုၼ်ႈ လွင်ႈ ၼင်ႇ ႁိုဝ် တၵ်း ပဵၼ် ၸိူဝ်ႉ ၼင်ႇ ၼၼ် ၸိုင်၊ၶတ်းၸႂ် သေလႄႈ ဢဝ် သီႇလႃႉ သိၼ် ထမ်း ထၢပ်ႈ ထႅင်ႈ ၼိူဝ် တၢင်း ဢၼ် ယုမ်ႇမၢတ်ႈ ၼၼ်ႉ၊ၼိူဝ် သီႇလႃႉ သိၼ် ထမ်း ၼၼ်ႉ၊ဢဝ် ၺၢၼ်ႇ ဢၼ် ႁုၸႅင်ႈ ထၢပ်ႈ ထႅင်ႈ၊- 6ၼိူဝ် ၺၢၼ်ႇ ဢၼ် ႁုၸႅင်ႈ ၼၼ်ႉ၊ဢဝ် တၢင်း ဢၼ် ပႂ်ႉထိင်း တူဝ်ၸဝ်ႈၵဝ်ႇ ထၢပ်ႈ ထႅင်ႈ၊ၼိူဝ် တၢင်း ဢၼ် ပႂ်ႉထိင်း တူဝ်ၸဝ်ႈၵဝ်ႇ ၼၼ်ႉ၊ဢဝ် တၢင်း ဢၼ် ယိူၼ်ႉၶၢမ်ႇ ထၢပ်ႈ ထႅင်ႈ၊ၼိူဝ် တၢင်း ဢၼ် ယိူၼ်ႉၶၢမ်ႇ ၼၼ်ႉ၊ဢဝ် တၢင်း ဢၼ် ႁဵတ်းဝၢတ်ႈ ၽြႃး ထၢပ်ႈ ထႅင်ႈ၊- 7ၼိူဝ် တၢင်း ဢၼ် ႁဵတ်းဝၢတ်ႈ ၽြႃး ၼၼ်ႉ၊ဢဝ် တၢင်း ဢၼ် ပီႈၼွင်ႉ ၸူမ်းပႅင်း ၵၼ် ၼၼ်ႉ ထၢပ်ႈ ထႅင်ႈ၊ၼိူဝ် တၢင်း ဢၼ် ပီႈၼွင်ႉ ၸူမ်းပႅင်း ၵၼ် ၼၼ်ႉ၊ဢဝ် မႅတ်ႈတႃႇ ထၢပ်ႈ ထႅင်ႈ တႃႉ။- 8လွင်ႈတၢင်း ၸိူဝ်း ၼႆႉ၊ပဵၼ် ပႃႇရမီႇ ဢၼ် သူ လူဝ်ႇ မီး ဝႆႉ လႄႈ ပေႃး သူ ႁႂ်ႈ ပႃႇရမီႇ ၸိူဝ်း ၼႆႉ၊ပျေႉၸုမ်ႇ ၼမ် ၵိုၼ်း ယူႇ ၵႃႈၼႂ်း သူ ၸိုင်၊မၼ်း တၵ်း ႁဵတ်း ႁႂ်ႈ သူ မီး ၸႂ် ၵႆႉ လႄႈ ႁႂ်ႈ သူ မီး ဢၵျူဝ်း ၼႂ်း ၺၢၼ်ႇ ဢၼ် ႁုၸၵ်း ၸဝ်ႈႁဝ်း ယေႇသု ၶရိၸ်ႈ၊ဢေႃႈ။- 9ၵူၺ်းၵႃႈ၊ၽူႈလႂ် သေဢမ်ႇဝႃႈ၊ၵေႃႉ ဢၼ် ဢမ်ႇ မီး ပႃႇရမီႇ ၸိူဝ်ႉ ၼင်ႇ ၼႆ ၼၼ်ႉ ၸမ်ႉ၊မၢၵ်ႇတႃ မၼ်း မွတ်ႇ ဝႆႉ ယူႇ လႄႈ ႁၼ် ၵႅပ်ႈ ၼႃႇ ဢေႃႈ။ မၼ်း ယင်း ပဵၼ် ၵေႃႉ ဢၼ် လိုမ်း ပႅတ်ႈ တၢင်း ဢၼ် သုၵ်ႈ ပွတ်ႈ ဢပျတ်ႈ ၵဝ်ႇ မၼ်း ၸိူဝ်း ၼၼ်ႉ ယူႇ ဢေႃႈ။ 10ပိူဝ်ႈ ၼႆ လႄႈ၊ပီႈၼွင်ႉ ၵဝ် ၶဝ်႟။ ယဵင်ႈၶႅၼ်း ၶတ်းၸႂ် ႁဵတ်း ႁႂ်ႈ လွင်ႈတၢင်း ဢၼ် မၼ်းၸဝ်ႈ ႁွင်ႉ ဢဝ်၊ဢိၵ်ႇတင်း တၢင်း ဢၼ် မၼ်းၸဝ်ႈ လိူၵ်ႈၵဵပ်း ဢဝ် သူ ၼၼ်ႉ၊ပဵၼ် ဢၼ် တႄႇ မၼ်ႈ ယူႇ တႃႉ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊သူ တၵ်း တေ ၵၢင်းလွတ်ႈ တင်း တၢင်း ဢၼ် တူၵ်း လူမ်ႉ ၼႂ်း ဢပျတ်ႈ ဢေႃႈ။- 11ၵွပ်ႈပိူဝ်ႈ လွင်ႈတၢင်း ၼႆႉ လႄႈ မၼ်းၸဝ်ႈ တၵ်း ဢဵတ်းလူ ပၼ် ဢၶႂၢင်ႉ တီႈ သူ တႄႉတႄႉ ႁႂ်ႈလႆႈ ၶဝ်ႈ ၸၢမ်ႇၸႃး ၵႃႈၼႂ်း မိူင်း ထႃႇဝရႃႉ ၸဝ်ႈၽြႃး ႁဝ်း၊ၸဝ်ႈ ၵႄႇၶျွတ်ႈ ဢၼ် ဝႃႈ၊ၸဝ်ႈ ယေႇသု ၶရိၸ်ႈ၊ၼၼ်ႉ ဢေႃႈ။ 12ၵွပ်ႈပိူဝ်ႈ လွင်ႈတၢင်း ၼႆႉ လႄႈ ပိၵ်ႉသမ်ႉ သူ လႆႈ ႁု လွင်ႈတၢင်း ၸိူဝ်း ၼႆႉ၊ဢိၵ်ႇတင်း လႆႈ တႄႇ ယူႇ ၼႂ်း သမ်ႇမႃႇ တြႃး ဢၼ် သူ လႆႈ ဝႆႉ ယဝ်ႉ ၼၼ်ႉ သေၵေႃႈ၊ၵဝ် တၵ်း တေ ဢဝ် လွင်ႈတၢင်း ၸိူဝ်း ၼႆႉ သေလႄႈ ပၼ် သတိ သူ ၵႂႃႇ သေႇ သေႇ ဢေႃႈ။- 13ၵဝ် ထၢင်ႇ ၼႂ်း ၸူဝ်ႈ ဢၼ် ၵဝ် ယင်း မီး ယူႇ ၼႂ်း တူဝ် ၶၼ်ႇထႃႇ ၼႆႉ ၵဝ် လီ ပၼ် သတိ လႄႈ ၸူဝ်း ဢဝ် သူ၊- 14ပိူဝ်ႈ ဢၼ် ၵဝ် ႁု ဝႃႈ၊ၵဝ် တၵ်း လႆႈ ၸဵဝ်း ပႅတ်ႈ ဝႆႉ တူဝ် ၶၼ်ႇထႃႇ ၵဝ် ၼႆႉ ၵႂႃႇ၊ၸွမ်းၼင်ႇ ဢၼ် ၸဝ်ႈၽြႃး ႁဝ်း၊ၸဝ်ႈ ယေႇသု ၶရိၸ်ႈ၊မွၵ်ႇလၢတ်ႈ ၵဝ် ဝႆႉ၊လႅင်း လႅင်း ၼၼ်ႉ ဢေႃႈ။- 15လိူဝ် သေ ၼၼ်ႉ၊ၵဝ် တၵ်း ၶတ်းၸႂ် ႁႂ်ႈ သူ လႆႈ တွင်း ဝႆႉ၊လွင်ႈတၢင်း ၸိူဝ်း ၼႆႉ ယူႇ တႃႇသေႇ၊လိုၼ်းသေ ဢၼ် ၵဝ် လၢႆႈ ၸၢတ်ႈ ၵႂႃႇ ၼၼ်ႉ ဢေႃႈ။ 16မိူဝ်ႈ ဢၼ် ႁဝ်း ၽုၺ်ႇဢွၵ်ႇ မွၵ်ႇလၢတ်ႈ သူ လွင်ႈ တၼ်းၶူဝ်း ၸဝ်ႈၽြႃး ႁဝ်း၊ၸဝ်ႈ ယေႇသု ၶရိၸ်ႈ၊ဢိၵ်ႇတင်း တၢင်း ဢၼ် မၼ်းၸဝ်ႈ တၵ်း ၶိုၼ်း မႃး ထႅင်ႈ ၼၼ်ႉ ၸိုင်၊ႁဝ်း ဢမ်ႇ လႆႈ ဢဝ် ဢပုမ်ႇ ဢၼ် ပႃး ပရိယႄႇ ၼၼ်ႉ သေလႄႈ ႁေႃးလၢတ်ႈ။ ႁဝ်း ပဵၼ် သၢၵ်ႈသေႇ ဢၼ် လႆႈ ႁၼ် တၢင်း ဢၼ် ယႂ်ႇ မျၢတ်ႈ မၼ်းၸဝ်ႈ ၼၼ်ႉ ဢေႃႈ။- 17လွင်ႈ မၼ်း ၸမ်ႉ၊မၼ်းၸဝ်ႈ လႆႈ ႁပ်ႉ ဢဝ် ၵုင်ႇသရေႇ တင်း မုၼ်ၽုင်း ဢႃႇၼုၽေႃႇ ၵႃႈတီႈ ၽြႃး ပေႃႈၸဝ်ႈ ၼႂ်း မိူဝ်ႈ ဢၼ် သဵင် ၸဝ်ႈ ဢၼ် လုၵ်ႉ သေ ၵႃႈတီႈ ၸဝ်ႈ ဢၼၼ်ႇတႃႉ တၼ်းၶူဝ်း လၢတ်ႈ တီႈ မၼ်းၸဝ်ႈ လႄႈ ဝႃႈ၊ "ၵေႃႉ ၼႆႉ ပဵၼ် လုၵ်ႈ ဢၼ် ၵဝ် ႁၵ်ႉ ၼႃႇ၊ၵေႃႉ ဢၼ် ၵဝ် ၵျိူၵ်ႈ ႁၵ်ႉ ထုၵ်ႇၸႂ် ၼႃႇ ဢေႃႈ" ဝႃႈ ၼင်ႇ ၼႆ ၼၼ်ႉ ဢေႃႈ။- 18သဵင် ၸဝ်ႈ ဢၼ် လၢတ်ႈ ဢွၵ်ႇ သေ ၵႃႈၼႂ်း ၵၢင်ႁၢဝ် မႃး ၼၼ်ႉ၊တူဝ် ႁဝ်း လႆႈ ငိၼ်း လီ လီ၊ၼႂ်း မိူဝ်ႈ ဢၼ် ႁဝ်း မီး ယူႇ လူၺ်ႈ ၵၼ် တင်း မၼ်းၸဝ်ႈ ၵႃႈတီႈ ၼိူဝ် လွႆ ဢၼ် မူတ်းၸၢင်ႇ ၼၼ်ႉ ဢေႃႈ။ 19လိူဝ် သေ ၼၼ်ႉ၊ႁဝ်း ယင်း မီး ၵႂၢမ်း ပရေႃးၽႅတ်ႈ ဢၼ် ယဵင်ႈၶႅၼ်း သေႇၶျႃႇ လီ ငၢမ်း ၼၼ်ႉ ယူႇ ဢေႃႈ။ သူ ထုၵ်ႇလီ မၢတ်ႈတွင်း ဝႆႉ၊ၵႂၢမ်း ဢၼႃႇၵတ်ႉတိ ၸဝ်ႈ ၼၼ်ႉ လီ လီ၊ၸွမ်းၼင်ႇ ဢၼ် မၼ်း ပဵၼ် မိူၼ် ၸိူဝ်ႉ ၼင်ႇ ၵွၵ်းၽႆး လႅင်း ထွင်ႇ ၵႃႈတီႈ ဢၼ် လပ်းသိင်ႇ တေႃႇထိုင်ႁွတ်ႈ ၶိင်ႇ မိုဝ်ႉ ဝၼ်း ႁူဝ်မိူင်း သႂ် လႄႈ လၢဝ် ႁူဝ် ၼႂ် ဢွၵ်ႇ မႃး ၵႃႈၼႂ်း ႁူဝ်ၸႂ် သူ ၼၼ်ႉ ဢေႃႈ။- 20ဢွၼ်တၢင်း သေပိူၼ်ႈ၊သူ တၵ်း လႆႈ ၶုၵ်းၸႂ်လႆႈ ၵႂၢမ်း ပရေႃးၽႅတ်ႈ ဢၼ် ပႃး ၼႂ်း ၵျၢမ်းလိၵ်ႈ ၼႆႉ၊မၼ်း ပဵၼ် ၵႂၢမ်း ဢၼ် ဢမ်ႇ ၸၢင်ႈ ဢဝ် တင်း ၺၢၼ်ႇ တူဝ်ၸဝ်ႈၵဝ်ႇ သေလႄႈ ၽုၺ်ႇၼႄ ဢထိၵ်ႈပႄႇ မၼ်း လႆႈ ၼၼ်ႉ ဢေႃႈ။- 21လွင်ႈ မၼ်း ၸမ်ႉ၊ၵႂၢမ်း ပရေႃးၽႅတ်ႈ ယၢမ်ႈ လႆႈ ပဵၼ် ၸွမ်းၼင်ႇ ဢလူဝ်ႇ ၵူၼ်း ဢမ်ႇၸႂ်ႈ။ ဝိၺိၺ်ႇ မူတ်းၸၢင်ႇ ၸဝ်ႈ တိုၵ်းယူင်း ႁူဝ်ၸႂ် ၵူၼ်း တင်းလၢႆ ၸင်ႇ၊ၶဝ် ဢိင် ၽြႃးပဵၼ်ၸဝ်ႈ လႄႈ ႁေႃးလၢတ်ႈ ဢေႃႈ။


text: 1ၵေႃႉ ဢၼ် ဢသၢၵ်ႈ ယႂ်ႇ ၼႆႉ၊တႅမ်ႈ ပၼ် ၵႂႃႇ ၵႃႈတီႈ ၵေႃႉသႄႈ ၵဝ် ၵႃႇယု၊ဢၼ် ၵဝ် ႁၵ်ႉ ၼႃႇ လူင်လၢင် ၼၼ်ႉ ဢေႃႈ။ 2ၵေႃႉ ဢၼ် ၵဝ် ႁၵ်ႉ႟။ ၵဝ် သူးတွင်း ပုၼ်ႈ လွင်ႈ ၼင်ႇ ႁိုဝ် မႂ်း တၵ်း လႆႈ လီ လႆႈ ပဵၼ်၊ၼႂ်း ၵူႈၸိူဝ်ႉၵူႈပိူင် လႄႈ ယူႇလီၵိၼ်ဝၢၼ် ယူႇ၊ၸွမ်းၼင်ႇ ဢၼ် ၸႂ်ဝိၺိၺ်ႇ မႂ်း လႆႈ လီ လႆႈ ပဵၼ် ယဝ်ႉ ၼၼ်ႉ ယူႇ ဢေႃႈ။- 3မိူဝ်ႈ ဢၼ် ပီႈၼွင်ႉ ၶရိၸ်ႈယၢၼ်ႇ ၵမ်ႈၽွင်ႈ မႃး လႄႈ ၶၢမ်ႇသၢၵ်ႈသေႇ လွင်ႈ ဢၼ် မႂ်း မီး သဵတ်ႈၸႃႇ ၼႂ်း သမ်ႇမႃႇ တြႃး ယူႇ၊ၸွမ်းၼင်ႇ မႂ်း ၵႂႃႇ မႃး ၵမ်ၵျၢင်ႉ၊ၼႂ်း သမ်ႇမႃႇ တြႃး ယူႇ ၼၼ်ႉ လႄႈ ၵဝ် ၸူမ်းသိူဝ်း ၼႃႇ ဢေႃႈ။- 4ဢမ်ႇ မီး လွင်ႈတၢင်း ဢၼ် လႂ်၊ဢၼ် ယဵင်ႈၶႅၼ်း ၸူမ်းသိူဝ်း ၼႃႇ သေ တၢင်း ဢၼ် ၵဝ် လႆႈ ငိၼ်း လွင်ႈ ဢၼ် ဝႃႈ၊လုၵ်ႈလၢင်း ၵဝ် တင်းလၢႆ၊ၵႂႃႇ မႃး ၵမ်ၵျၢင်ႉ ၼႂ်း သမ်ႇမႃႇ တြႃး ယူႇ ၼၼ်ႉ ဢေႃႈ။ 5ၵေႃႉ ဢၼ် ၵဝ် ႁၵ်ႉ႟။ မႂ်း ၼႆႉ မီး သဵတ်ႈၸႃႇ ၼႃႇ လူင်လၢင် ၵႃႈၼိူဝ် ၼႃႈၵၢၼ် ဢၼ် မႂ်း ႁဵတ်း ပုၼ်ႈ ပီႈၼွင်ႉ ၶရိၸ်ႈယၢၼ်ႇ ၼင်ႇ ၵၼ်၊ဢိၵ်ႇတင်း လိူဝ်တွၼ်း ၼႃႇ သေပိူၼ်ႈ ၼၼ်ႉ၊ဢၼ် မႂ်း ႁဵတ်းဝၢတ်ႈ တီႈ ၶဝ် ၸိူဝ်း ဢၼ် ပဵၼ် ၶႅၵ်ႇ ၼၼ်ႉ ဢေႃႈ။- 6ၶဝ် ၸိူဝ်း ၼၼ်ႉ၊ၶၢမ်ႇသၢၵ်ႈသေႇ လွင်ႈ တၢင်းႁၵ်ႉ မႂ်း ၵႃႈတီႈ ၽၢႆႇၼႃႈ ၸိူဝ်းၸဝ်ႈ ဢေႃႈ။ ပေႃး မႂ်း ၸွႆႈထႅမ် ႁႂ်ႈ ၶဝ် လႆႈ သိုပ်ႇ ၶၢဝ်းတၢင်း ၶဝ် ၵႂႃႇ ၸိုင်၊တၵ်း ပဵၼ် လွင်ႈ ဢၼ် လီ ဢၼ် ငၢမ်း၊ၸွမ်းၼင်ႇ ဢလူဝ်ႇ ၽြႃးပဵၼ်ၸဝ်ႈ ဢေႃႈ။- 7လွင်ႈ မၼ်း ၸမ်ႉ၊ၶဝ် ၸိူဝ်း ၼၼ်ႉ ဢွၵ်ႇ တႃႈ ပႆ တၢင်း ၵႂႃႇ ပုၼ်ႈ ၼႃႈၵၢၼ် ၸဝ်ႈ ၶရိၸ်ႈ၊လႄႈ ၶဝ် ယင်း ဢမ်ႇ ၶၢမ်ႇ ဢမ်ႇ ဢဝ် တၢင်း ဢၼ် ၶဝ် ၸိူဝ်း ဢၼ် ဢမ်ႇ ယုမ်ႇမၢတ်ႈ ၸွႆႈထႅမ် ၶဝ် ၼၼ်ႉ ဢေႃႈ။- 8ပိူဝ်ႈ ၼႆ လႄႈ ႁဝ်း ၸိူဝ်း ဢၼ် ပဵၼ် ၶရိၸ်ႈယၢၼ်ႇ ၼႆႉ၊တၵ်း လႆႈ ၸွႆႈထႅမ် ၵေႃႉ ၸိူဝ်ႉ ၼင်ႇ ၼၼ်၊ႁႂ်ႈလႆႈ ပဵၼ် ၵေႃႉ ဢၼ် ၶဝ်ႈပႃး ၼႂ်း ၼႃႈၵၢၼ် ၶဝ် ပုၼ်ႈ သမ်ႇမႃႇ တြႃး ၼၼ်ႉ ဢေႃႈ။ 9ၵဝ် တႅမ်ႈလိၵ်ႈ ပွတ်း ၼိုင်ႈ ပၼ် ၵႂႃႇ တီႈ ၸိူဝ်းၸဝ်ႈ ယဝ်ႉ။ ၵူၺ်းၵႃႈ၊တယေႃႇတရပ်ႉ၊ဢၼ် ၶႂ်ႈ ပဵၼ် ၵႄႇ ပဵၼ် ႁူဝ် ပိူၼ်ႈ ၼၼ်ႉ၊ဢမ်ႇ ၶၢမ်ႇ ထွမ်ႇဢဝ် ၵႂၢမ်း ၵဝ်။- 10ပိူဝ်ႈ ၼႆ လႄႈ မိူဝ်ႈ ဢၼ် ၵဝ် မႃး ၸိုင်၊ၵဝ် တၵ်း ၽိုၼ်ႉ ဢွၵ်ႇ လၢတ်ႈၼႄ လွင်ႈတၢင်း ဢၼ် မၼ်း ႁဵတ်း ၵူႈၸိူဝ်ႉၵူႈပိူင်၊လူၺ်ႈ လွင်ႈ ဢၼ် မၼ်း ၶႃႉၸိုဝ်ႈ ၶၢႆသဵင် ႁဝ်း လႄႈ လၢတ်ႈ ၵႂၢမ်း မုသႃႇ တေႃႇ ႁဝ်း ၸိူဝ်း ၼၼ်ႉ ဢေႃႈ။ မၼ်း ႁဵတ်း ထၢၼ်ႇ ၼၼ်ႉ သေၵေႃႈ၊ယင်း ဢမ်ႇ ပျေႇၸႂ် လႄႈ မၼ်း ဢမ်ႇ ႁပ်ႉတွၼ်ႈ ဢဝ် ပီႈၼွင်ႉ ၶရိၸ်ႈယၢၼ်ႇ ၸိူဝ်း ဢၼ် မႃး ၼၼ်ႉ ဢမ်ႇၵႃး၊ၸၢင်ႈ ႁၢမ်ႈတၢပ်ႈ ၶဝ် ၸိူဝ်း ဢၼ် ၶႂ်ႈ တွၼ်ႈႁပ်ႉ ဢဝ် ၶဝ် ၼၼ်ႉ သေလႄႈ ယင်း လိုပ်ႈ ႁေႃႈ ၶဝ် ဢွၵ်ႇ သေ ၵႃႈတီႈ ၸိူဝ်းၸဝ်ႈ ၵႂႃႇ ဢေႃႈ။ 11ၵေႃႉ ဢၼ် ၵဝ် ႁၵ်ႉ႟။ ယႃႇပေ ယိူင်ႈ ၸွမ်း မဵဝ်း ဢၼ် ဢမ်ႇလီ ဢမ်ႇ ငၢမ်း၊ယိူင်ႈ ၸွမ်း မဵဝ်း ဢၼ် လီ ဢၼ် ငၢမ်း ၵူၺ်း တႃႉ။ ၽူႈလႂ် သေဢမ်ႇဝႃႈ၊ၵေႃႉ ဢၼ် ၵမ်ၵျၢင်ႉ ဢၼ် လီ ဢၼ် ငၢမ်း ၼၼ်ႉ၊ပဵၼ် ၵူၼ်း ၽြႃးပဵၼ်ၸဝ်ႈ လႄႈ ၵေႃႉ ဢၼ် ၵမ်ၵျၢင်ႉ ဢမ်ႇလီ ဢမ်ႇ ငၢမ်း ၼၼ်ႉ ၸမ်ႉ၊ဢမ်ႇ ႁုႁၼ် ၽြႃးပဵၼ်ၸဝ်ႈ ဢေႃႈ။ 12ၵူၼ်း တင်းသဵင်ႈတင်းလူင် ၶၢမ်ႇသၢၵ်ႈသေႇ ၽၢႆႇ တေႇမေႇတရိ၊ယူႇ လႄႈ၊သမ်ႇမႃႇ တြႃး ၵေႃႈ ၶၢမ်ႇသၢၵ်ႈသေႇ ယူႇ ဢေႃႈ။ ၵဝ် ၵေႃႈ၊ၶၢမ်ႇသၢၵ်ႈသေႇ ၽၢႆႇ မၼ်း ဢေႃႈ။ သၢၵ်ႈသေႇ ၵဝ် ပဵၼ် ဢၼ် မၢၼ်ႇမႅၼ်ႈ ၸိုဝ်ႈၸႂ်ႈ ၵေႃႈ မႂ်း ႁု ယူႇ ဢေႃႈ။ 13ပိၵ်ႉသမ်ႉ ၵဝ် မီး လွင်ႈ ဢၼ် လီ တႅမ်ႈ ပၼ် တီႈ မႂ်း ၵႂႃႇ ၼမ်ၼႃႇ သေၵေႃႈ၊ၵဝ် ဢမ်ႇ ၶႂ်ႈ ဢဝ် ၼမ်ႉမိုၵ်ႉ တႅမ်ႈ သႂ်ႇ ၵႃႈၼိူဝ် ၸေႈ လႄႈ၊- 14ၵဝ် မုင်ႈမွင်း ႁႂ်ႈလႆႈ ၸဵဝ်း ထူပ်းၺႃး မႂ်း သေယဝ်ႉ၊ႁဝ်း ၸင်ႇ တေ ဢုပ်ႇၵုမ် ၵၼ် ၼႃႈ တေႃႇၼႃႈ ဢေႃႈ။ 15ႁႂ်ႈ တၢင်းၼိမ် ၶျၢမ်းသႃႇ မီး လူၺ်ႈ ၵၼ် တင်း မႂ်း သေၵမ်း လူၺ်ႈ။ ၵေႃႉသႄႈ တင်းလၢႆ၊တၵ်ႉၼၢႆ မႂ်း ယူႇ ဢေႃႈ။ တၵ်ႉၼၢႆ ပႃး ၵေႃႉသႄႈ တင်းလၢႆ၊ၵေႃႉလႂ် ၵေႃႉ ၼၼ်ႉ သေၵမ်း။


text: 1ယႃႇပေ ႁိုတ်း ထႃႉ ၵေႃႉ ဢၼ် ဢသၢၵ်ႈ ၵႄႇ ထဝ်ႈ သေ မႂ်း ၼၼ်ႉ။ မၢတ်ႈ မၼ်း ပဵၼ် မိူၼ် ၸိူဝ်ႉ ၼင်ႇ ပေႃႈ သေလႄႈ တွင်းပၢၼ်ႇ မၼ်း တႃႉ။ မၢတ်ႈ ၵေႃႉ ဢၼ် ဢသၢၵ်ႈ လဵၵ်ႉ သေ မႂ်း ၸိူဝ်း ၼၼ်ႉ ပဵၼ် မိူၼ် ၸိူဝ်ႉ ၼင်ႇ ၼွင်ႉၸၢႆး၊- 2မၢတ်ႈ မႄႈယိင်း ဢၼ် ဢသၢၵ်ႈ ၵႄႇ ထဝ်ႈ သေ မႂ်း ၸိူဝ်း ၼၼ်ႉ၊ပဵၼ် မိူၼ် ၸိူဝ်ႉ ၼင်ႇ မႄႈ၊မီး တင်း ၸႂ် ဢၼ် ၶၢဝ်ၸၢင်ႇ သေလႄႈ၊မၢတ်ႈ ၽူႈယိင်း ဢၼ် ဢသၢၵ်ႈ လဵၵ်ႉ သေ မႂ်း ၸိူဝ်း ၼၼ်ႉ ပဵၼ် မိူၼ် ၸိူဝ်ႉ ၼင်ႇ ၼွင်ႉယိင်း တႃႉ။ 3ႁဵတ်း တၢင်း ဢၼ် ၼပ်ႉယမ် တီႈ မႄႈမၢႆႈ တင်းလၢႆ ဢၼ် ဢမ်ႇ မီး တီႈ ပိုင်ႈ ၼၼ်ႉ တႃႉ။- 4ပေႃး ပဵၼ် မႄႈမၢႆႈ ဢၼ် မီး လုၵ်ႈလၢၼ် ၸိုင်၊ႁႂ်ႈ လုၵ်ႈလၢၼ် ၶဝ် သွၼ် ဢဝ် တႃႇဝုၼ်ႇ ၼႃႈၵၢၼ် ၽြႃး သေယဝ်ႉ၊ႁႂ်ႈ ၶဝ် မေႃ ႁဵတ်း တေႃႇၼႃႈ ႁိူၼ်း တူဝ်ၸဝ်ႈၵဝ်ႇ လႄႈ မေႃ တွပ်ႇ ၵျေးၸူး ပေႃႈ မႄႈ ၶဝ်၊ပူႇ ၶဝ် ၼၢႆး ၶဝ် တႃႉ။ လွင်ႈတၢင်း ၸိူဝ်ႉ ၼင်ႇ ၼႆ ပဵၼ် လွင်ႈတၢင်း ဢၼ် ထုၵ်ႇၸႂ် ၽြႃးပဵၼ်ၸဝ်ႈ ဢေႃႈ။- 5မႄႈမၢႆႈ ဢၼ် ယူႇ ၵူၺ်းၶေႃ မၼ်း လႄႈ ဢမ်ႇ မီး ၽူႈလႂ် လုမ်းလႃး မၼ်း တႄႉတႄႉ ၼၼ်ႉ၊ၸၢင်ႈ မီး တၢင်း မုင်ႈမွင်း ၼႂ်း ၽြႃးပဵၼ်ၸဝ်ႈ ၵူၺ်း လႄႈ သူးတွင်း လဝ်ႈ ယွၼ်း တီႈ မၼ်းၸဝ်ႈ ၵူႈဝၼ်း ၵူႈၶိုၼ်း ႁႂ်ႈလႆႈ တၢင်း ၸွႆႈထႅမ် ဢေႃႈ။- 6ၵူၺ်းၵႃႈ၊မႄႈမၢႆႈ ဢၼ် ၸၢင်ႈ မူၼ်ႈပျေႃႇ ၸွမ်း ၸႂ် ၵႃႇမၵုင်ႇ ၼၼ်ႉ၊ပိၵ်ႉသမ်ႉ မၼ်း ဢသၢၵ်ႈလိပ်း ယူႇ သေၵေႃႈ မၼ်း မိူၼ် ၵူၼ်းတၢႆ ယဝ်ႉ ဢေႃႈ။- 7ၼင်ႇ ႁိုဝ် ပိူၼ်ႈ တၵ်း ဢမ်ႇ ၸၢင်ႈ တၢင်ႇ ဢပျတ်ႈ ၶဝ် ၼၼ်ႉ ၸိုင်၊ဝႆႉ ပိင်းၺၢပ်ႈ ၸိူဝ်ႉ ၼင်ႇ ၼႆ တီႈ ၶဝ် တႃႉ။- 8ပေႃး သေၵေႃႉသေၵူၼ်း ဢမ်ႇ လဵင်ႉလူ လုမ်းလႃး ပီႈၼွင်ႉ ၸိူဝ်ႉၶိူဝ်း တူဝ်ၸဝ်ႈၵဝ်ႇ ဢမ်ႇၵႃး၊ဢမ်ႇ လဵင်ႉလူ လုမ်းလႃး ၵူၼ်းႁိူၼ်း တူဝ်ၸဝ်ႈၵဝ်ႇ ၼၼ်ႉ ၸိုင်၊မၼ်း ထဵင် ပႅတ်ႈ တြႃး တၢင်း ဢၼ် ယုမ်ႇမၢတ်ႈ လႄႈ ယဵင်ႈၶႅၼ်း ယုတ်ႈ ၺၢမ်ႉ ၼႃႇ သေၵေႃႉ ဢၼ် ဢမ်ႇ တွၼ်ႉ ယုမ်ႇမၢတ်ႈ ၼၼ်ႉ ဢေႃႈ။ 9ပေႃး မႄႈမၢႆႈ ဢသၢၵ်ႈ ဢမ်ႇ ပႆႇ လႆႈ ႁူၵ်း သိပ်း၊ဢမ်ႇၼၼ် ၵေႃႉ ဢၼ် ယၢမ်ႈ တႄႇ ၼႃႈႁိူၼ်း ၼမ် သေပွၵ်ႈ ၼိုင်ႈ ၼၼ်ႉ၊ယႃႇပေ ဢဝ် ၶဝ် သႂ်ႇ ၵႃႈၼႂ်း ၸရၢင်း မႄႈမၢႆႈ။- 10မၼ်း တၵ်း လႆႈ ပဵၼ် မႄႈမၢႆႈ ဢၼ် ပိူၼ်ႈ ၶၢမ်ႇသၢၵ်ႈသေႇ ဝႃႈ၊မၼ်း ပဵၼ် ၵေႃႉ ဢၼ် မီး သရေႇ လႄႈ ၵမ်ၵျၢင်ႉ လီ လီ ငၢမ်း ငၢမ်း၊ၵေႃႉ ဢၼ် ယၢမ်ႈ မေႃ သင်ႇ သွၼ် လုၵ်ႈလၢၼ် မၼ်း၊ၵေႃႉ ဢၼ် ၸူမ်း တွၼ်ႈႁပ်ႉ ၶႅၵ်ႇ၊ၵေႃႉ ဢၼ် ၸၢင်ႈ သုၵ်ႈ ပၼ် တိၼ် ၵူၼ်း မူတ်းၸၢင်ႇ ၸဝ်ႈ ၽြႃး၊သုၵ်ႈ ပၼ် တိၼ် ၵေႃႉ ဢၼ် ၸၢင်ႈ ၸွႆႈထႅမ် ၶဝ် ၸိူဝ်း ဢၼ် ထူပ်း ၽေး တုၵ်ႉၶႃႉ၊ဢိၵ်ႇတင်း ၵေႃႉ ဢၼ် ၸၢင်ႈ ၵႆႉ ၶတ်းၸႂ် ပွင် ႁဵတ်းၵၢၼ် တၢင်းလီ ၵူႈၸိူဝ်ႉၵူႈပိူင် ၼၼ်ႉ ဢေႃႈ။ 11မႄႈမၢႆႈ ဢသၢၵ်ႈ ယင်း ၼုမ်ႇ ယူႇ ၼၼ်ႉ ယႃႇပေ ဢဝ် သႂ်ႇ ၼႂ်း ၸရၢင်း မႄႈမၢႆႈ။ ၵွပ်ႈ ၸိူဝ်ႉႁိုဝ် လႄႈ ဝႃႈ ၸမ်ႉ၊မိူဝ်ႈ ဢၼ် ၶဝ် မီး ဢလူဝ်ႇ ၶႂ်ႈ ၶိုၼ်း တႄႇ ၼႃႈႁိူၼ်း ၸိုင်၊ၶဝ် ၸၢင်ႈ ဝႄႈ ပႅတ်ႈ ၸဝ်ႈ ၶရိၸ်ႈ၊လႄႈ၊- 12ၸၢင်ႈ ႁွတ်ႈထိုင် တၢင်း ဢၼ် ထုၵ်ႇ ဢပျတ်ႈ ၵွပ်ႈပိူဝ်ႈ ဢမ်ႇ ယိူၼ်ႉ လႆႈ လႄႈ ယႃႉ သဵတ်ႈၸႃႇ ဢၼ် ၶဝ် လႆႈ ဝႆႉ တီႈ မၼ်းၸဝ်ႈ မိူဝ်ႈ ဢွၼ်တၢင်း ၼၼ်ႉ ဢေႃႈ။- 13လိူဝ် သေ ၼၼ်ႉ၊ၶဝ် ဢမ်ႇ မီး ၵၢၼ် သင် လႄႈ ၸၢင်ႈ လႄႇ ၵႂႃႇ ႁိူၼ်း ၼိုင်ႈ ယဝ်ႉ ႁိူၼ်း ၼိုင်ႈ သေ ၸၢင်ႈ ၶၢၼ်ႉ ၸၢင်ႈ ဢိူၼ် ၵူၺ်းဢမ်ႇၵႃး၊ၶဝ် ၸၢင်ႈ ၶႃႉၸိုဝ်ႈ ၶၢႆသဵင် ပိူၼ်ႈ၊ၵဝ်း ၼႃႈႁိူၼ်းတႃယေး ပိူၼ်ႈ လႄႈ လၢတ်ႈ ၵႂၢမ်း ဢၼ် ၶဝ် ဢမ်ႇ ထုၵ်ႇလီ လၢတ်ႈ ၼၼ်ႉ ဢေႃႈ။- 14ၵွပ်ႈပိူဝ်ႈ လွင်ႈတၢင်း ၼႆႉ လႄႈ ၵဝ် မီး ဢလူဝ်ႇ ၶႂ်ႈႁႂ်ႈ မႄႈမၢႆႈ ဢၼ် ယင်း ၼုမ်ႇ ယင်း ၵီႈ ၶဝ် ၶိုၼ်း တႄႇ ၼႃႈႁိူၼ်း ထႅင်ႈ လႄႈ ၵိူတ်ႇလဵင်ႉ လုၵ်ႈလဵင်ႉ လၢင်း သေယဝ်ႉ၊ထိင်း ၼႃႈႁိူၼ်းတႃယေး တူဝ်ၸဝ်ႈၵဝ်ႇ ယူႇ၊ၼင်ႇ ႁိုဝ် ရၢၼ်ႇသူႇ ႁဝ်း တၵ်း ဢမ်ႇ လႆႈ ဢၶႂၢင်ႉ တႃႇ တေ သႄႉသွမ်း ႁဝ်း ၼၼ်ႉ ဢေႃႈ။- 15လွင်ႈ မၼ်း ၸမ်ႉ၊မႄႈမၢႆႈ ၵမ်ႈၽွင်ႈ သမ်ႉ ပေႃး ဝႄႈ ပႅတ်ႈ ၸဝ်ႈ ယေႇသု၊သေလႄႈ ၸွမ်း ပႃႈလင် ၸႃႇတၢၼ်ႇ၊ၵႂႃႇ ယဝ်ႉ ဢေႃႈ။- 16ပေႃး ၵူၼ်းၸၢႆး ဢမ်ႇၼၼ် မႄႈယိင်း သေၵေႃႉၵေႃႉ၊ဢၼ် ယုမ်ႇမၢတ်ႈ ၸဝ်ႈၽြႃး ၼၼ်ႉ၊မီး ပီႈၼွင်ႉ ဢၼ် ပဵၼ် မႄႈမၢႆႈ ၸိုင်၊ႁႂ်ႈ ၵေႃႉ ၼၼ်ႉ ဢဝ် ပုၼ်ႈၽွၼ်း လုမ်းလႃး ၶဝ် ၵႂႃႇ တႃႉ။ ယႃႇပေ ပၼ် တၢင်း ယၢပ်ႇ တီႈ ၸိူဝ်းၸဝ်ႈ သေၵမ်း။ ႁႂ်ႈ ၸိူဝ်းၸဝ်ႈ လႆႈ လဵင်ႉလူ လုမ်းလႃး မႄႈမၢႆႈ တႄႉတႄႉ ဢၼ် ယူႇ ၵေႃႉလဵဝ် ၵူၺ်း ၼၼ်ႉ တႃႉ။ 17ၵေႃႉ ဢၼ် ပဵၼ် ၵူၼ်းလူင် ၼႂ်း ၸိူဝ်းၸဝ်ႈ ဢၼ် ဢုပ်ႉ ထိင်း ၸိူဝ်းၸဝ်ႈ လီ လီ ငၢမ်း ငၢမ်း ၼၼ်ႉ၊ပဵၼ် ၵေႃႉ ဢၼ် ထိူၵ်ႈၶၢမ်ႇ ဢဝ် တၢင်း ဢၼ် ယုၵ်ႉယွင်ႈ သွင် ပုၼ်ႈ လႄႈ၊လိူဝ်တွၼ်း ၼႃႇ သေပိူၼ်ႈ ၼၼ်ႉ ၵေႃႉ ဢၼ် ႁေႃးတြႃး လႄႈ သင်ႇ သွၼ် သုင်းမႃႉ ပိူၼ်ႈ ၼၼ်ႉ ဢေႃႈ။- 18လွင်ႈ မၼ်း ၸမ်ႉ၊ၵႃႈၼႂ်း ၵျၢမ်းလိၵ်ႈ တႅမ်ႈ ဝႆႉ လႄႈ ဝႃႈ၊ "ဢမ်ႇ လႆႈ ဢဝ် သွင်း သုပ်း၊သူပ်း ဝူဝ်း ဢၼ် ယဵပ်ႇ ၶဝ်ႈ ၼၼ်ႉ၊" ဝႃႈ ၼင်ႇ ၼႆ လႄႈ သမ်ႉ တႅမ်ႈ ဝႆႉ ထႅင်ႈ လႄႈ ဝႃႈ၊ "ၵူၼ်း ႁဵတ်းၵၢၼ် ထိူၵ်ႈ လႆႈ ၶၢမ်ႇ ဢဝ် ၵႃႈႁႅင်း မၼ်း ဢေႃႈ၊" ဝႃႈ ၼင်ႇ ၼႆ ဢေႃႈ။- 19ပေႃး ယင်း ဢမ်ႇ မီး ၵူၼ်း ဢၼ် ၶၢမ်ႇသၢၵ်ႈသေႇ သွင် ၵေႃႉ သၢမ် ၵေႃႉ ၸိုင်၊ယႃႇပေ ထွမ်ႇဢဝ် ၵႂၢမ်း ဢၼ် တၢင်ႇ ဢပျတ်ႈ ၵႃႈၼိူဝ် ၵူၼ်းလူင် ၸိူဝ်းၸဝ်ႈ ၼၼ်ႉ။- 20တီႈ ၶဝ် ၸိူဝ်း ဢၼ် ႁဵတ်း ၽိတ်းပိူင်ႈ ၼၼ်ႉ၊သုင်းမႃႉ ၶဝ် ၵႃႈတီႈ ၽၢႆႇၼႃႈ ၵူၼ်း တင်းသဵင်ႈတင်းလူင် ၼင်ႇ ႁိုဝ် ၵူၼ်း တၢင်ႇၵေႃႉ တၵ်း လႆႈ ၵူဝ်ႁႄ ၼၼ်ႉ တႃႉ။ 21ၼင်ႇ ႁိုဝ် မႂ်း တၵ်း ႁဵတ်း ၸွမ်း ၵႂၢမ်း ဢၼ် ၵဝ် သင်ႇ လၢတ်ႈ ၸိူဝ်း ၼႆႉ သေလႄႈ တၵ်း ဢမ်ႇ တူၺ်း ၼႃႈလဵၵ်ႉ ၼႃႈယႂ်ႇ၊တၵ်း ၶိုင် ပွင် ၽဵင်ႇ ၽဵင်ႇ ၼၼ်ႉ ၸိုင်၊ၵဝ် ဢဝ် ပိင်းၺၢပ်ႈ ၼႆႉ၊ပူင် ပၼ် မႂ်း ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ၊တင်း ၸဝ်ႈ ယေႇသု ၶရိၸ်ႈ၊ဢိၵ်ႇတင်း တမၢၼ်ႇၵၢင်ႁၢဝ် ဢၼ် မူတ်းၸၢင်ႇ တင်းလၢႆ ဢေႃႈ။- 22ယႃႇပေ ႁိပ်ႈၼႅတ်ႈ ဢဝ် မိုဝ်း ယုၵ်ႉ တၢင်ႇ ၵႃႈၼိူဝ် လႄႈ ၶၢၼ်း ဢရႃႇ သေၵေႃႉသေၵူၼ်း ပုၼ်ႈ ၵၢၼ် ၸဝ်ႈၽြႃး ၼၼ်ႉ။ ယႃႇပေ ၶဝ်ႈပႃး ၵႃႈၼႂ်း ဢပျတ်ႈ ၵူၼ်း တၢင်ႇၵေႃႉ ႁဵတ်း ၼၼ်ႉ၊ပႂ်ႉထိင်း တူဝ်ၸဝ်ႈၵဝ်ႇ ႁႂ်ႈ မူတ်းၸၢင်ႇ ၶၢဝ် သႂ် တႃႉ။ 23ၼင်ႇ ႁိုဝ် တၵ်း ပဵၼ် ဢၵျူဝ်း ပုၼ်ႈ တွင်ႉ မႂ်း၊ဢိၵ်ႇတင်း တၢင်းၶႆႈ တၢင်း ၼၢဝ် ဢၼ် မႂ်း ၵႆႉ ပဵၼ် ၼၼ်ႉ ၸိုင်၊ယႃႇပေ ၵိၼ် ၼမ်ႉ လၢႆ လၢႆ ၵူၺ်း လႄႈ ၵိၼ် ပႃး ၼမ်ႉလဝ်ႈ မၢၵ်ႇၸပိတ်ႉ ဢိတ်းဢွၼ်ႇ ၼိုင်ႈ ၸွမ်း တႃႉ။ 24ဢပျတ်ႈ ၵူၼ်း ၵမ်ႈၽွင်ႈ ၼၼ်ႉ ထၢင်ႇသႃး ၼႃႇ လႄႈ ပိူၼ်ႈ ၸၢင်ႈ ႁၼ် ဢပျတ်ႈ ၶဝ်၊ဢွၼ်တၢင်း ၶဝ် လႆႈ ၶၢမ်ႇ ၸီႇယၢင်ႇ တြႃး ၼၼ်ႉ ဢေႃႈ။ ၵူၺ်းၵႃႈ၊ဢပျတ်ႈ ၵူၼ်း ၵမ်ႈၽွင်ႈ တႄႉ ၸၢင်ႈ ထၢင်ႇသႃး မႃး ၵမ်းလိုၼ်း ဢေႃႈ။- 25မိူၼ် ၸိူဝ်ႉ ၼင်ႇ ၼၼ်၊ၵၢၼ် တၢင်းလီ ၵူၼ်း ၵမ်ႈၽွင်ႈ ၵေႃႈ ထၢင်ႇသႃး ၼႃႇ ဢေႃႈ။ ပိၵ်ႉသမ်ႉ ဝႃႈ၊ၵၢၼ် တၢင်းလီ ၵူၼ်း ၵမ်ႈၽွင်ႈ ဢမ်ႇ ထၢင်ႇသႃး မႃး ၵမ်းလဵဝ် သေၵေႃႈ၊မၼ်း ဢမ်ႇ သိူင်ႇ ဢမ်ႇ လပ်ႉ ဝႆႉ လႆႈ တႃႇသေႇ ဢေႃႈ။


text: 1"ၵဝ် ပဵၼ် ၶိူဝ်း မၢၵ်ႇၸပိတ်ႉ ဢၼ် ၸႅတ်ႈ လႄႈ ပေႃႈၸဝ်ႈ ၵဝ် ၼၼ်ႉ၊ပဵၼ် ၵေႃႉ ဢၼ် ႁဵတ်း သူၼ် မၢၵ်ႇ ၼၼ်ႉ ဢေႃႈ။- 2မၼ်းၸဝ်ႈ ၽၼ်း ပႅတ်ႈ ၵူႈ ၵိင်ႇ ၵူႈ ၶႃႈ ဢၼ် ဢမ်ႇ ၸၢင်ႈ မၢၵ်ႇ ၼၼ်ႉ သေယဝ်ႉ၊သမ်ႉ တွၼ် ပႅတ်ႈ ၵူႈ ၵိင်ႇ ၵူႈ ၶႃႈ ဢၼ် ၸၢင်ႈ မၢၵ်ႇ ၼၼ်ႉ၊ႁႂ်ႈ မၼ်း ပၢင်ႇ လီ ႁႂ်ႈ ယိင်း ၶႅၼ်း မၢၵ်ႇ မၢၵ်ႇ မႃး ၼမ် ၼမ် ဢေႃႈ။- 3သူ လႆႈ ၶၢမ်ႇ တၢင်း ဢၼ် ႁဵတ်း ႁႂ်ႈ မူတ်းသႂ် လီ ၵွပ်ႈပိူဝ်ႈ ၵႂၢမ်း ဢၼ် ၵဝ် ႁေႃးလၢတ်ႈ ၼႆႉ ယဝ်ႉ ဢေႃႈ။- 4တႄႇ ယူႇ ၼႂ်း ၵဝ် တႃႉ။ ၵဝ် ၵေႃႈ တၵ်း တႄႇ ယူႇ ၼႂ်း သူ ဢေႃႈ။ ၸိူဝ်ႉ ၼင်ႇ ဢၼ် ပေႃး ၵိင်ႇ မၢၵ်ႇၸပိတ်ႉ ဢမ်ႇ ၸပ်း ယူႇ ၼႂ်း ၶိူဝ်း မၼ်း ၸိုင်၊မၼ်း ဢမ်ႇ ၸၢင်ႈ မၢၵ်ႇ မၢၵ်ႇ မၼ်း လႆႈ ၵူၺ်း မၼ်း ၼၼ်ႉ၊သူ ၵေႃႈ ပေႃး ဢမ်ႇ တႄႇ ယူႇ ၼႂ်း ၵဝ် ၸိုင်၊သူ ဢမ်ႇ ၸၢင်ႈ မၢၵ်ႇ မၢၵ်ႇ လႆႈ။ 5"ၵဝ် ပဵၼ် ၶိူဝ်း မၢၵ်ႇၸပိတ်ႉ လႄႈ၊သူ ပဵၼ် ၵိင်ႇ မၼ်း ၶႃႈ မၼ်း ဢေႃႈ။ ၵေႃႉ ဢၼ် တႄႇ ယူႇ ၵႃႈၼႂ်း ၵဝ် လႄႈ ၵဝ် ၵေႃႈ တႄႇ ယူႇ ၵႃႈၼႂ်း မၼ်း ၼၼ်ႉ မၼ်း ပဵၼ် ၵေႃႉ ဢၼ် ၸၢင်ႈ မၢၵ်ႇ မၢၵ်ႇ မႃး ၼမ်ၼႃႇ ဢေႃႈ။ ပိူဝ်ႈ ဝႃႈ၊ပေႃး သူ ၽၢတ်ႇ ၵၼ် တင်း ၵဝ် ၸိုင်၊သူ ဢမ်ႇ ႁဵတ်း ၵႃႈသင် လႆႈ လႃးလႃး။- 6ၽူႈလႂ် သေဢမ်ႇဝႃႈ၊ပေႃး ယင်း ဢမ်ႇ တႄႇ ယူႇ ၼႂ်း ၵဝ် ၸိုင်၊လႆႈ ၶၢမ်ႇ တၢင်း ဢၼ် ထိမ်ႈ ဢွၵ်ႇ ပႅတ်ႈ ၸိူဝ်ႉ ၼင်ႇ ၵိင်ႇ ၼင်ႇ ၶႃႈ လႄႈ ႁဵဝ်ႇ ႁႅင်ႈ ၵႂႃႇ ဢေႃႈ။ ပိူၼ်ႈ မႃး ၵဵပ်း သိမ်းဢဝ် ၵိင်ႇၶႃႈ ၸိူဝ်း ၼၼ်ႉ လႄႈ တုတ်ႇ ပႅတ်ႈ ၵႃႈၼႂ်း ၽႆး သေ ဢေႃႈ။- 7ပေႃး သူ တႄႇ ယူႇ ၼႂ်း ၵဝ် လႄႈ ၵႂၢမ်း တြႃး ၵဝ် ၵေႃႈ တႄႇ ယူႇ ၼႂ်း သူ ၸိုင်၊ၵႃႈ ၼင်ႇ ဢၼ် သူ မီး ဢလူဝ်ႇ လႄႈ ယွၼ်း သေ ၸိူဝ်ႉ သေ ပိူင် ၼၼ်ႉ သူ တၵ်း လႆႈ ဢေႃႈ။- 8မုၼ်ၽုင်း ပေႃႈၸဝ်ႈ ၵဝ် လႆႈ ထၢင်ႇသႃး မႃး ၵွပ်ႈပိူဝ်ႈ သူ မၢၵ်ႇ မၢၵ်ႇ ၼမ်ၼႃႇ ၼၼ်ႉ လႄႈ၊သမ်ႉ လႆႈ ႁု ဝႃႈ သူ ပဵၼ် တပႄး ၵဝ် ဢေႃႈ။- 9ၸိူဝ်ႉ ၼင်ႇ ဢၼ် ပေႃႈၸဝ်ႈ ႁၵ်ႉ ၵဝ် ၼၼ်ႉ ၵဝ် ၵေႃႈ ႁၵ်ႉ သူ ဢေႃႈ။ တႄႇ ယူႇ ၼႂ်း တၢင်းႁၵ်ႉ မႅတ်ႈတႃႇ ၵဝ် တႃႉ။- 10ပေႃး သူ ပႂ်ႉ ၸွမ်း ပိင်းၺၢပ်ႈတြႃး ၵဝ် တင်းလၢႆ ၸိုင်၊သူ တၵ်း တႄႇ ယူႇ ၼႂ်း တၢင်းႁၵ်ႉ မႅတ်ႈတႃႇ ၵဝ် မိူၼ် ၸိူဝ်ႉ ၼင်ႇ ဢၼ် ၵဝ် ပႂ်ႉ ၸွမ်း ပိင်းၺၢပ်ႈတြႃး ပေႃႈၸဝ်ႈ ၵဝ် တင်းလၢႆ လႄႈ တႄႇ ယူႇ ၼႂ်း တၢင်းႁၵ်ႉ မႅတ်ႈတႃႇ မၼ်းၸဝ်ႈ ၼၼ်ႉ ဢေႃႈ။ 11"လွင်ႈတၢင်း ၸိူဝ်း ၼႆႉ ၵဝ် ႁေႃးလၢတ်ႈ တီႈ သူ ႁႂ်ႈ တၢင်း ဢၼ် သိူဝ်းပျေႃႇ ၵဝ် တၵ်း မီး ယူႇ ၵႃႈၼႂ်း သူ၊ဢိၵ်ႇတင်း ႁႂ်ႈ တၢင်း ဢၼ် သိူဝ်းပျေႃႇ သူ တၵ်း ပျေႉၸုမ်ႇ ဢေႃႈ။- 12ဢၼ် ၵဝ် ပိင်းၺၢပ်ႈ သူ ၸမ်ႉ၊သူ ၵေႃႉ ၼိုင်ႈ လႄႈ ၵေႃႉ ၼိုင်ႈ ႁၵ်ႉ ၵၼ် မိူၼ် ၸိူဝ်ႉ ၼင်ႇ ဢၼ် ၵဝ် ႁၵ်ႉ သူ ၼၼ်ႉ တႃႉ။- 13ဢမ်ႇ မီး ၽူႈလႂ် သေၵေႃႉသေၵူၼ်း မီး တၢင်းႁၵ်ႉ မႅတ်ႈတႃႇ ဢၼ် ယဵင်ႈၶႅၼ်း ယႂ်ႇ ၼႃႇ သေ မႅတ်ႈတႃႇ ဢၼ် ၵူၼ်း ၵေႃႉ ၼိုင်ႈ ၶၢမ်ႇ ၸုၼ်ႉ ဢသၢၵ်ႈ တူဝ်ၸဝ်ႈၵဝ်ႇ ပုၼ်ႈ ၵေႃႉသႄႈ မၼ်း ၼၼ်ႉ။- 14ပေႃး သူ ၵမ်ၵျၢင်ႉ ၸွမ်း ၵႃႈ ၼင်ႇ ဢၼ် ၵဝ် ပိင်းၺၢပ်ႈ ဝႆႉ ၼၼ်ႉ ၸိုင်၊သူ ပဵၼ် ၵေႃႉသႄႈ ၵဝ် ဢေႃႈ။- 15တႄႇၸႃႉ ဢဝ် မိူဝ်ႈလဵဝ် ၼႆႉ ၵႂႃႇ ၵဝ် ဢမ်ႇ ႁွင်ႉ သူ ဝႃႈ၊ၶႃႈ ယဝ်ႉ။ ၶႃႈ ဢၼ် ဝႃႈ ၼၼ်ႉ ဢမ်ႇ လႆႈ ႁု ၸွမ်း တၢင်းႁဵတ်း ၸဝ်ႈ မၼ်း။ ၵဝ် ႁွင်ႉ သူ ဝႃႈ၊ၵေႃႉသႄႈ ဢေႃႈ။ ၵွပ်ႈသင် လႄႈ ဝႃႈ ၸမ်ႉ၊ၵႃႈ ဢၼ် ၵဝ် လႆႈ ငိၼ်း တီႈ ပေႃႈၸဝ်ႈ ၵဝ် တင်းသဵင်ႈတင်းမူတ်း ၼၼ်ႉ ၵဝ် ၼႄပျႃး တီႈ သူ ဢေႃႈ။- 16သူ လိူၵ်ႈၵဵပ်း ဢဝ် ၵဝ် ဢမ်ႇၸႂ်ႈ။ ၵဝ် လိူၵ်ႈၵဵပ်း ဢဝ် သူ လႄႈ ၶၢၼ်း ဝႆႉ ႁႂ်ႈ သူ မၢၵ်ႇ မၢၵ်ႇ မႃး၊ႁႂ်ႈ မၢၵ်ႇ သူ ၸိူဝ်း ၼၼ်ႉ ၸပ်း မၼ်ႈ ယူႇ၊ဢိၵ်ႇတင်း ႁႂ်ႈ သူ လႆႈ ၵူႈၸိူဝ်ႉၵူႈပိူင် ၵႃႈ ဢၼ် သူ လဝ်ႈ ယွၼ်း ၵႃႈတီႈ ပေႃႈၸဝ်ႈ ၵႃႈၼႂ်း ၸိုဝ်ႈသဵင် ၵဝ် ၼၼ်ႉ ဢေႃႈ။- 17ၼႆႉ ၸမ်ႉ၊ပဵၼ် ပိင်းၺၢပ်ႈတြႃး ဢၼ် ၵဝ် ပၼ် တီႈ သူ ႁႂ်ႈ သူ ၵေႃႉ ၼိုင်ႈ လႄႈ ၵေႃႉ ၼိုင်ႈ ႁၵ်ႉ ၵၼ် ဢေႃႈ။ 18"ပေႃး ၵူၼ်းလေႃးၵီႇ ၼႆႉ ၸင်း သူ ၸိုင်၊ဝႃႈ ဝႆႉ ဝႃႈ ၶဝ် သမ်ႉ ပေႃး လႆႈ ၸင်း ၵဝ် ယဝ်ႉ ဢွၼ်တၢင်း ဢၼ် ဢမ်ႇ ပႆႇ ၸင်း သူ ၼၼ်ႉ ဢေႃႈ။- 19ပေႃး သူ ပဵၼ် ၵူၼ်းလေႃးၵီႇ ၼႆႉ ၸိုင်၊ၵူၼ်းလေႃးၵီႇ ၼႆႉ ၵေႃႈ တၵ်း ႁၵ်ႉ သူ ၸိူဝ်ႉ ၼင်ႇ ပဵၼ် ၶွင် မၼ်း ဢေႃႈ။ ပိူဝ်ႈ ဢၼ် သူ ဢမ်ႇ ပဵၼ် ၵူၼ်းလေႃးၵီႇ၊ပဵၼ် ၵေႃႉ ဢၼ် ၵဝ် လိူၵ်ႈၵဵပ်း ဢဝ် ၵႃႈၼႂ်း ၵူၼ်းလေႃးၵီႇ ၼႆႉ လႄႈ ၶဝ် ၸင်း သူ ဢေႃႈ။- 20ၶုၵ်းၸႂ်လႆႈ ၵႂၢမ်း ဢၼ် ၵဝ် လၢတ်ႈ ဝႆႉ လႄႈ ဝႃႈ၊ 'ၶႃႈ ဢမ်ႇ ယႂ်ႇ မျၢတ်ႈ ၼႃႇ သေ ၸဝ်ႈ မၼ်း၊' ဝႃႈ ၼင်ႇ ၼႆ ၼၼ်ႉ တႃႉ။ ပေႃး ၶဝ် ၼိၵ်ႈၸၢၵ်ႈ ငႅၼ်းသႄး ၵဝ် ၸိုင်၊ၶဝ် တၵ်း ၼိၵ်ႈၸၢၵ်ႈ ငႅၼ်းသႄး သူ ဢေႃႈ။ ပေႃး ၶဝ် ထွမ်ႇဢဝ် ၵႂၢမ်း ၵဝ် ၸိုင်၊ၶဝ် တၵ်း ထွမ်ႇဢဝ် ၵႂၢမ်း သူ ၼင်ႇၵဝ်ႇ ဢေႃႈ။- 21ပိူဝ်ႈ ဢၼ် ၶဝ် ဢမ်ႇ ႁုၸၵ်း ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ လႄႈ ၶဝ် တၵ်း ႁဵတ်း လွင်ႈတၢင်း ၸိူဝ်း ၼႆႉ တင်းသဵင်ႈတင်းမူတ်း တီႈ သူ ၵွပ်ႈပိူဝ်ႈ သူ ပဵၼ် ၵူၼ်း ၵဝ် ၼၼ်ႉ ဢေႃႈ။- 22ပေႃး ၵဝ် ယင်း ဢမ်ႇ မႃး လႄႈ ႁေႃးလၢတ်ႈ တီႈ ၶဝ် ၸိုင်၊ၶဝ် ၼၼ်ႉ ဢမ်ႇ မီး ဢပျတ်ႈ။ တေႃႈလဵဝ် ၼႆႉ ၸမ်ႉ၊ၶဝ် ဢမ်ႇ ႁူမ်ႇ ဢပျတ်ႈ ၶဝ် ဝႆႉ လႆႈ။- 23ၵေႃႉ ဢၼ် ၸင်း ၵဝ် ၼၼ်ႉ ၸင်း ပႃး ပေႃႈၸဝ်ႈ ၵဝ် ၼင်ႇၵဝ်ႇ ဢေႃႈ။- 24ပေႃး ၵဝ် ယင်း ဢမ်ႇ ႁဵတ်း လွင်ႈတၢင်း ဢၼ် ပိူၼ်ႈ ဢမ်ႇ ပႆႇ တွၼ်ႉ ႁဵတ်း သေပွၵ်ႈ ၼၼ်ႉ ၵႃႈၼႂ်း ၶဝ် ၸိုင်၊ၶဝ် ၼၼ်ႉ ယင်း တၵ်း ဢမ်ႇ မီး ဢပျတ်ႈ။ တေႃႈလဵဝ် ၼႆႉ ၸမ်ႉ၊ၶဝ် လႆႈ ႁၼ် ယဝ်ႉ လႄႈ၊ၸင်း ၸႃႉၸဵမ် ၵဝ် ဢိၵ်ႇတင်း ပေႃႈၸဝ်ႈ ၵဝ် ယဝ်ႉ။- 25ၵူၺ်းၵႃႈ၊လွင်ႈတၢင်း ဢၼ် ပဵၼ် မႃး ၸိူဝ်ႉ ၼင်ႇ ၼႆ ၼႆႉ၊မၼ်း တၵ်း လႆႈ ပဵၼ် ၸွမ်း မႅၼ်ႈ ၼင်ႇ ဢၼ် တႅမ်ႈ ဝႆႉ ၵႃႈၼႂ်း ၵျၢမ်း ပိင်းၺၢပ်ႈတြႃး ၶဝ် ဢၼ် ဝႃႈ၊ 'ယင်း ဢမ်ႇ မီး လွင်ႈ ၵႃႈသင် လႄႈ ၶဝ် ၸင်း ၵဝ် ဢေႃႈ၊' ဝႃႈ ၼင်ႇ ၼႆ ၼၼ်ႉ ဢေႃႈ။ 26"ၼႂ်းဝႃႈၼၼ် သေၵေႃႈ၊ၸဝ်ႈ ဢၼ် ၸွႆႈထႅမ် ဢၼ် တၵ်း ပွႆႇၸႂ်ႉ မၼ်း လုၵ်ႉ ၵႃႈတီႈ ပေႃႈၸဝ်ႈ မႃး ၼၼ်ႉ တၵ်း ၶၢမ်ႇသၢၵ်ႈသေႇ လွင်ႈ ၵဝ် ဢေႃႈ။ မၼ်း ၼၼ်ႉ ပဵၼ် ၸဝ်ႈ ဝိၺိၺ်ႇ ဢၼ် လုၵ်ႉ သေ ၵႃႈတီႈ ပေႃႈၸဝ်ႈ ႁွတ်ႈမႃး လႄႈ ၼႄပျႃး သမ်ႇမႃႇ တြႃး ဢေႃႈ။- 27သူ ၵေႃႈ ပိူဝ်ႈ ဢၼ် မီး ယူႇ လူၺ်ႈ ၵၼ် တင်း ၵဝ် ၸဵမ် ဢၼ် မိူဝ်ႈ တႄႇၸႃႉ မႃး ၼၼ်ႉ လႄႈ သူ တၵ်း ပဵၼ် သၢၵ်ႈသေႇ ၽၢႆႇ ၵဝ် ဢေႃႈ။


text: 1ပီႈၼွင်ႉ ၶဝ်႟။ တၢင်း ဢၼ် ၵဝ် ႁေႃးလၢတ်ႈ ပၼ် သူ မႃး ၸိူဝ်း ၼႆႉ ၵဝ် ဢမ်ႇ ၸၢင်ႈ လၢတ်ႈ တေႃႇ သူ ၸိူဝ်ႉ ၼင်ႇ ဢၼ် လၢတ်ႈ တေႃႇ ၶဝ် ၸိူဝ်း ဢၼ် မီး ဝိၺိၺ်ႇ ၸဝ်ႈ ၼၼ်ႉ။ ၵူၺ်း လႆႈ လၢတ်ႈ ၸိူဝ်ႉ ၼင်ႇ ဢၼ် လၢတ်ႈ တေႃႇ ၵူၼ်း ၸႃႇတိ ၼိူဝ်ႉလိူတ်ႈ၊ၸိူဝ်ႉ ၼင်ႇ လၢတ်ႈ တေႃႇ လုၵ်ႈဢွၼ်ႇလႅင် ဢၼ် တိုၵ်ႉ ၵိူတ်ႇ မႃး ၼႂ်း ၸဝ်ႈ ၶရိၸ်ႈ၊ၼၼ်ႉ ၵူၺ်း ဢေႃႈ။- 2ၵွပ်ႈပိူဝ်ႈ သူ ယင်း ဢမ်ႇ ပႆႇ ၵိုင်ႇ ပႆႇ ထိူၵ်ႈ ၼၼ်ႉ လႄႈ ၵဝ် ယင်း ဢမ်ႇ လႆႈ ဢဝ် တၢင်းၵိၼ် ဢၼ် ၵႅၼ်ႇ ဢၼ် ၶႅင် လဵင်ႉ ပၼ် သူ လႄႈ လႆႈ ဢဝ် ၼမ်ႉၼူမ်း ၵူၺ်း လဵင်ႉ သူ မႃး ဢေႃႈ။ တေႃႇ ႁွတ်ႈ မိူဝ်ႈလဵဝ် ၵွပ်ႈပိူဝ်ႈ သူ ယင်း ၸွမ်း ဢလူဝ်ႇ ၼိူဝ်ႉလိူတ်ႈ ယူႇ ၼၼ်ႉ၊သူ ယင်း ဢမ်ႇ ပႆႇ ၵိုင်ႇ ပႆႇ ထိူၵ်ႈ လူးၵွၼ်ႇ ဢေႃႈ။- 3မိူဝ်ႈ ဢၼ် သူ ယင်း သီႈၵေႉႁေႈတႃ ၵၼ် လႄႈ ၽိတ်း ၵၼ် ယူႇ ၸိုင်၊သူ ယင်း တိုၵ်ႉ ၸွမ်း ဢလူဝ်ႇ ၼိူဝ်ႉလိူတ်ႈ လႄႈ ၵမ်ၵျၢင်ႉ မိူၼ် ၵူၼ်းလေႃးၵီႇ ယူႇ ဢမ်ႇၸႂ်ႈ ႁိုဝ်း။- 4မိူဝ်ႈ ဢၼ် သေၵေႃႉၵေႃႉ လၢတ်ႈ ဝႃႈ၊ "ၵဝ် ပဵၼ် တပႄး သြႃႇ ပေႃးလု၊ဢေႃႈ၊" ဝႃႈၼႆ လႄႈ၊တၢင်ႇၵေႃႉ သမ်ႉ ဝႃႈ၊ "ၵဝ် ပဵၼ် တပႄး သြႃႇ ဢႃႇပေႃးလု၊ဢေႃႈ၊" ဝႃႈ ၼင်ႇ ၼႆ ၸိုင်၊သူ ၵမ်ၵျၢင်ႉ ယူႇ မိူၼ် ၵူၼ်းလေႃးၵီႇ ဢမ်ႇၸႂ်ႈ ႁိုဝ်း။ 5ပေႃး ဝႃႈ ၼင်ႇ ၼၼ် ၸိုင်၊သြႃႇ ဢႃႇပေႃးလု၊ပဵၼ် ၽူႈလႂ်။ သြႃႇ ပေႃးလု၊ပဵၼ် ၽူႈလႂ်။ ႁဝ်း သွင် ၵေႃႉ ၼႆႉ ပဵၼ် ၵူၼ်း ၸႂ်ႉ ၵူၼ်းသွႆ ၸဝ်ႈ ၽြႃး၊ဢၼ် မၼ်းၸဝ်ႈ ၸႂ်ႉ မႃး ယုမ်ႇမၢတ်ႈ မိူၼ် ၵၼ် ၵူၺ်း ဢေႃႈ။ ႁဝ်း တင်း သွင် ၵေႃႉ ႁဵတ်း ၼႃႈၵၢၼ် ဢၼ် ၽြႃးပဵၼ်ၸဝ်ႈ ဢၢပ်ႈပၼ် ဝႆႉ ႁင်း ၽႂ် ႁင်း မၼ်း ဢေႃႈ။- 6ၵဝ် ၽုၵ်ႇ ၸိူဝ်ႉၽၼ်း လႄႈ သြႃႇ ဢႃႇပေႃးလု၊ႁူတ်း ၼမ်ႉ ပၼ် ဢေႃႈ။ ၽြႃးပဵၼ်ၸဝ်ႈ ၸမ်ႉ၊ပဵၼ် ၵေႃႉ ဢၼ် ႁဵတ်း ႁႂ်ႈ တူၼ်ႈ ၼၼ်ႉ ယႂ်ႇမႃး ဢေႃႈ။- 7ၵေႃႉ ဢၼ် ၽုၵ်ႇ၊ဢိၵ်ႇတင်း ၵေႃႉ ဢၼ် ႁူတ်း ၼမ်ႉ ၼၼ်ႉ ဢမ်ႇ ပေႃး ၶိုၵ်ႉၶမ်ႇ လမ်ႇ လွင်ႈ။ ၽြႃးပဵၼ်ၸဝ်ႈ၊ၸဝ်ႈ ဢၼ် ႁဵတ်း ႁႂ်ႈ တူၼ်ႈ ယႂ်ႇမႃး ၼၼ်ႉ ၵူၺ်း ၶိုၵ်ႉၶမ်ႇ လမ်ႇ လွင်ႈ ဢေႃႈ။- 8ၵေႃႉ ဢၼ် ၽုၵ်ႇ၊ဢိၵ်ႇတင်း ၵေႃႉ ဢၼ် ႁူတ်း ၼမ်ႉ ၼၼ်ႉ ၽဵင်ႇ ပဵင်း ၵၼ် ဝႆႉ လႄႈ ၽြႃးပဵၼ်ၸဝ်ႈ တၵ်း တွပ်ႇတႅၼ်း ပၼ် ၵႃႈၶၼ် ၸွမ်းၼင်ႇ ၼႃႈၵၢၼ် ဢၼ် ၶဝ် ႁဵတ်း ႁင်း ၽႂ် ႁင်း မၼ်း ၼၼ်ႉ ဢေႃႈ။- 9ႁဝ်း သွင် ၵေႃႉ ၼႆႉ ပဵၼ် ၵူၼ်း ႁဵတ်းၵၢၼ် ႁူမ်ႈ ပွင်းၵၼ် ပုၼ်ႈ ၽြႃးပဵၼ်ၸဝ်ႈ လႄႈ သူ ပဵၼ် သူၼ်ဢူးယဵၼ်ႇ ၽြႃးပဵၼ်ၸဝ်ႈ ဢေႃႈ။ ထႅင်ႈ လၢႆး ၼိုင်ႈ ၸမ်ႉ၊သူ ပဵၼ် တိူၵ်ႈ ၵျွင်း ၽြႃးပဵၼ်ၸဝ်ႈ ဢေႃႈ။- 10ၵဝ် ဢဝ် ႁႅင်း ၵျေးၸူး ဢၼ် ၽြႃးပဵၼ်ၸဝ်ႈ ပၼ် ၼၼ်ႉ သေလႄႈ ႁဵတ်းၵၢၼ် ပဵၼ် ၸၢင်ႈမႆႉ လူင် ဢၼ် ၵတ်ႉ ဢၼ် ၶႅၼ်ႇ လႄႈ ၶျႃး ငဝ်ႈႁၢၵ်ႈ တိူၵ်ႈ ၵျွင်း ယဝ်ႉ ၸင်ႇ၊ၵူၼ်း တၢင်ႇၵေႃႉ သမ်ႉ ထၢပ်ႈ ၵေႃႇ ႁဵတ်း ယူႇ ၼိူဝ် ငဝ်ႈႁၢၵ်ႈ ၼၼ်ႉ ဢေႃႈ။ ၼႂ်းဝႃႈၼၼ် သေၵေႃႈ၊ၵေႃႉ ဢၼ် ထၢပ်ႈ ၵေႃႇ ႁဵတ်း ၼၼ်ႉ မၼ်း ႁဵတ်း ၸိူဝ်ႉႁိုဝ် လႄႈ တႄႇ သၢင်ႈ ၵေႃႇ ႁဵတ်း ၼၼ်ႉ၊ႁႂ်ႈ ဝႆႉ သတိ ႁင်း ၽႂ် ႁင်း မၼ်း တႃႉ။- 11လွင်ႈ မၼ်း ၸမ်ႉ၊လိူဝ် သေ ငဝ်ႈႁၢၵ်ႈ ဢၼ် ၶျႃး ဝႆႉ ဢၼ် ဝႃႈ၊ၸဝ်ႈ ယေႇသု ၶရိၸ်ႈ၊ၵူၺ်း ၼၼ်ႉ ၽူႈလႂ် ဢမ်ႇ ၸၢင်ႈ ၶျႃး ငဝ်ႈႁၢၵ်ႈ တိူၵ်ႈ တၢင်ႇဢၼ် လႆႈ ထႅင်ႈ။- 12ၵမ်ႈၽွင်ႈ ဢဝ် ၶမ်း၊ၵမ်ႈၽွင်ႈ ဢဝ် ငိုၼ်း၊ၵမ်ႈၽွင်ႈ ဢဝ် သႅင်လီ ပတ်ႈတမျႃး လႄႈ ၵမ်ႈၽွင်ႈ ၸၢင်ႈ ဢဝ် မႆႉ၊ဢဝ် ယိူဝ်ႈယႃႈ ဢမ်ႇၼၼ် ၽိူင်း သေလႄႈ ၵေႃႇ ၼိူဝ် ငဝ်ႈႁၢၵ်ႈ တိူၵ်ႈ ၼၼ်ႉ ဢေႃႈ။- 13ၼင်ႇ ၼၼ် လႄႈ ၼႃႈၵၢၼ် တၢင်းႁဵတ်း ၽႂ် ၽႂ် မၼ်း မၼ်း ၼၼ်ႉ တၵ်း ပေႃႇ ဢွၵ်ႇ ထၢင်ႇသႃး မႃး ၼႂ်း ဝၼ်း ဢၼ် ၸဝ်ႈ ၶရိၸ်ႈ၊ၵျွ မႃး ၼၼ်ႉ ဢေႃႈ။ ၼႂ်း ဝၼ်း ၼၼ်ႉ ၽြႃးပဵၼ်ၸဝ်ႈ တၵ်း ဢဝ် ၽႆး သေလႄႈ ၸႅတ်ႈ တူၺ်း ႁႂ်ႈလႆႈ ႁု ၵၢၼ်ငၢၼ်း ၵေႃႉလႂ် ပဵၼ် မဵဝ်း လႂ် ၼၼ်ႉ ဢေႃႈ။- 14ပေႃး တိူၵ်ႈ ဢၼ် တႄႇ ဝႆႉ၊ၵႃႈၼိူဝ် ငဝ်ႈႁၢၵ်ႈ ၼၼ်ႉ ၶၢမ်ႇ ၽႆး လႆႈ ၸိုင်၊ၵေႃႉ ဢၼ် ႁဵတ်း ၼၼ်ႉ တၵ်း လႆႈ ၶၢမ်ႇ ဢဝ် ဢၵျူဝ်း မၼ်း ဢေႃႈ။- 15ပေႃး တၢင်းႁဵတ်း ၼၼ်ႉ မႆႈ ၶႅမ်ႈ ၵႂႃႇ ၸိုင်၊ၵေႃႉ ဢၼ် ႁဵတ်း ၼၼ်ႉ တၵ်း လႆႈ သုမ်း ဢေႃႈ။ ၼႂ်းဝႃႈၼၼ် သေၵေႃႈ၊တူဝ် ၵူၼ်း ၵေႃႉ ၼၼ်ႉ တၵ်း လႆႈ ၶၢမ်ႇ တၢင်း ဢၼ် ၵႄႇသႄႇ ဢဝ် မိူၼ် ၸိူဝ်ႉ ၼင်ႇ ဢၼ် လွတ်ႈ သေ ၵႃႈတီႈ ၽႆး ၼၼ်ႉ ဢေႃႈ။ 16သူ ဢမ်ႇ ႁု လွင်ႈ ဢၼ် သူ ပဵၼ် ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ လႄႈ ဝိၺိၺ်ႇ ၽြႃးပဵၼ်ၸဝ်ႈ တႄႇ သဝ်း မီး ယူႇ ၵႃႈၼႂ်း သူ ၼၼ်ႉ ႁိုဝ်း။- 17ပိူဝ်ႈ ၼႆ လႄႈ ၵေႃႉ ဢၼ် ယႃႉ မုၼ်သရေႇ ၵျွင်း ပိၵ်ႈမၢၼ်ႇ ၽြႃးပဵၼ်ၸဝ်ႈ ၼၼ်ႉ၊ၽြႃးပဵၼ်ၸဝ်ႈ တၵ်း ယႃႉ မုၼ်သရေႇ ၵေႃႉ ၼၼ်ႉ ဢေႃႈ။ လွင်ႈ မၼ်း ၸမ်ႉ၊ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ မူတ်းၸၢင်ႇ လႄႈ သူ ၵေႃႈ ပဵၼ် ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ ဢေႃႈ။ 18ၽူႈလႂ် သေဢမ်ႇဝႃႈ၊ယႃႇပေ ပႅတ်ႉလႅၼ် တူဝ်ၸဝ်ႈၵဝ်ႇ။ ၼႂ်း သူ ၼႆႉ ပေႃး သေၵေႃႉသေၵူၼ်း ထၢင်ႇ ဝႃႈ၊တူဝ်ၸဝ်ႈၵဝ်ႇ မီး ပိင်ႇၺႃႇ လေႃးၵီႇ ၸိုင်၊ႁႂ်ႈ မၼ်း မၢတ်ႈ တူဝ်ၸဝ်ႈၵဝ်ႇ ပဵၼ် ၵူၼ်းငိူဝ်ႈငႃႉ၊ၼင်ႇ ႁိုဝ် တၵ်း လႆႈ ပိင်ႇၺႃႇ ဢၼ် ၸႅတ်ႈ ၼၼ်ႉ တႃႉ။- 19လွင်ႈ မၼ်း ၸမ်ႉ၊ၵႃႈ ဢၼ် ၵူၼ်းလေႃးၵီႇ ထၢင်ႇ ဝႃႈ၊ပဵၼ် ပိင်ႇၺႃႇ ဢၼ် ၶိုၵ်ႉ ၼၼ်ႉ မၼ်း ပဵၼ် ဢၼ် ဢမ်ႇ ပွင်ႇလွင်ႈ ၵႃႈသင် ၽၢႆႇၼႃႈ ၽြႃးပဵၼ်ၸဝ်ႈ၊မႅၼ်ႈ ၸွမ်းၼင်ႇ ၵႃႈၼႂ်း ၵျၢမ်းလိၵ်ႈ တႅမ်ႈ ဝႆႉ ဝႃႈ၊ "ၽြႃးပဵၼ်ၸဝ်ႈ ဢဝ် ဢၵျၢမ်ႇ ဢၼ် လၵ်းလႅမ် ၵူၼ်း မီး ပိင်ႇၺႃႇ ၶဝ် ၼၼ်ႉ သေယဝ်ႉ၊ၶိုၼ်း တိ ၺွပ်း ဢဝ် ၶဝ် ၼၼ်ႉ ဢေႃႈ၊" ဝႃႈ ၼင်ႇ ၼႆ ၵူၺ်းဢမ်ႇၵႃး၊- 20တႅမ်ႈ ဝႆႉ ထႅင်ႈ ဝႃႈ၊ "ၸဝ်ႈၽြႃး ႁု လွင်ႈ တၢင်းၵျၢမ်ႇတၢင်းပွင် ၶဝ် ၸိူဝ်း ဢၼ် မီး ပိင်ႇၺႃႇ ၼၼ်ႉ၊ပဵၼ် ဢၼ် လၢႆ လၢႆ ဢမ်ႇ ပွင်ႇလွင်ႈ ၵႃႈသင် ၼၼ်ႉ ယူႇ ဢေႃႈ၊" ဝႃႈ ၼင်ႇ ၼႆ ဢေႃႈ။- 21ပိူဝ်ႈ ၼႆ လႄႈ ၽူႈလႂ် သေဢမ်ႇဝႃႈ၊ယႃႇပေ ဢုပ်ႇ ဝၢဝ်း တၢင်း ဢၼ် ၵူၼ်း ႁဝ်း ႁဵတ်း လႆႈ သၢင်ႈ လႆႈ ၸိူဝ်း ၼၼ်ႉ တႃႉ။ ပေႃး ၶႆႈၸႂ် ၸေးၸေး ၸိုင်၊ၵႃႈမီး တင်းသဵင်ႈတင်းလူင် ပဵၼ် ၶွင် သူ တင်းလၢႆ ဢေႃႈ။- 22ၸႃႉၸဵမ် သြႃႇ ပေႃးလု၊သြႃႇ ဢႃႇပေႃးလု၊တင်း သြႃႇ ၵေးၽႃႉ၊ၵူၺ်းဢမ်ႇၵႃး၊လေႃးၵႃႉ ၼႆႉ သေဢမ်ႇဝႃႈ၊တၢင်း ဢၼ် ဢသၢၵ်ႈလိပ်း သေဢမ်ႇဝႃႈ၊တၢင်းတၢႆ သေဢမ်ႇဝႃႈ၊ၵၢပ်ႈပၢၼ် ၼႆႉ ဢိၵ်ႇတင်း ဢၼ် တၵ်း မႃး ၵမ်းလိုၼ်း သေဢမ်ႇဝႃႈ၊လွင်ႈတၢင်း ၸိူဝ်း ၼႆႉ ၵႃႈမီး တင်းသဵင်ႈ ပဵၼ် ၶွင် သူ တင်းလၢႆ ဢေႃႈ။- 23သူ ၸမ်ႉ၊ပဵၼ် ၵူၼ်း ၸဝ်ႈ ၶရိၸ်ႈ၊လႄႈ၊ၸဝ်ႈ ၶရိၸ်ႈ၊သမ်ႉ ပဵၼ် လုၵ်ႈၽြႃးပဵၼ်ၸဝ်ႈ ဢေႃႈ။


text: 1ၵဝ် ပေႇတရု၊ဢၼ် ပဵၼ် တမၢၼ်ႇ ၸဝ်ႈ ယေႇသု ၶရိၸ်ႈ၊တႅမ်ႈလိၵ်ႈ ပၼ် ထိုင် တီႈ ၶဝ် ၸိူဝ်း ဢၼ် ယူႇ ၽၢတ်ႇၽႄ ၸွတ်ႇၸႅတ်ႇ ၵႂႃႇ လႄႈ လႆႈ ပဵၼ် ၶႅၵ်ႇ ဢၼ် သွၼ်ႈ ယူႇ ၵႃႈၼႂ်း မိူင်း ပွၼ်ႇတု၊မိူင်း ၵလႃႇတိ၊မိူင်း ၵပ်ႉပတေႃးၵိ၊မိူင်း ဢႃႇသိ၊ဢိၵ်ႇတင်း မိူင်း ပိသုၼိ၊ၸိူဝ်း ၼၼ်ႉ ဢေႃႈ။- 2သူ လႆႈ ပဵၼ် ၵူၼ်း ဢၼ် ၽြႃးပဵၼ်ၸဝ်ႈ လိူၵ်ႈၵဵပ်း ဝႆႉ ၸွမ်းၼင်ႇ ဢလူဝ်ႇ ၺၢၼ်ႇ ၽြႃး ပေႃႈၸဝ်ႈ၊ဢိၵ်ႇတင်း တၢင်း ဢၼ် မႄးႁဵတ်း ပဵၼ် ၵူၼ်း မူတ်းၸၢင်ႇ ၵွပ်ႈပိူဝ်ႈ ဝိၺိၺ်ႇ ၸဝ်ႈ၊ႁႂ်ႈလႆႈ ထွမ်ႇဢဝ် ၸဝ်ႈ ယေႇသု ၶရိၸ်ႈ၊ဢိၵ်ႇတင်း ႁႂ်ႈလႆႈ ၶၢမ်ႇ ဢဝ် ၵျေးၸူး တၢင်း ဢၼ် ဢဝ် လိူတ်ႈ မၼ်းၸဝ်ႈ ၽႅတ်း သႂ်ႇ ၼၼ်ႉ ဢေႃႈ။ ႁႂ်ႈ ၵျေးၸူး ဢိၵ်ႇတင်း တၢင်းၼိမ် ၸဝ်ႈ ယႂ်ႇ ၼမ် ၵိုၼ်း ၼႃႇ ၵႃႈတီႈ သူ သေၵမ်း လူၺ်ႈ။ 3ဢွၼ်ၵၼ် ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ ဢၼ် ပဵၼ် ပေႃႈၸဝ်ႈ ၽြႃး ႁဝ်း ၸဝ်ႈ ယေႇသု ၶရိၸ်ႈ၊ၼၼ်ႉ တႃႉ ႁဝ်း။ မၼ်းၸဝ်ႈ ဢဝ် ၵရုၼႃႇ ဢၼ် ယႂ်ႇ ၼႃႇ ႁႂ်ႈ ႁဝ်း ၵိူတ်ႇလဵင်ႉ မႃး မႂ်ႇ မႂ်ႇ လႄႈ လႆႈ ၶဝ်ႈ ၼႂ်း ဢသၢၵ်ႈလိပ်း ဢၼ် မီး တီႈ မုင်ႈထႃႈ မွင်းထႃႈ ၵွပ်ႈပိူဝ်ႈ ၸဝ်ႈ ယေႇသု ၶရိၸ်ႈ၊လုၵ်ႉ ၵႃႈ တၢင်းတၢႆ ၶိုၼ်းလိပ်း မႃး ၼၼ်ႉ ဢေႃႈ။- 4ႁဝ်း ၵေႃႈ လႆႈ ဢမူၺ်ႇ ဢၼ် ဢမ်ႇ ၸၢင်ႈ တူႇ ၸၢင်ႈ ၼဝ်ႈ၊ဢမ်ႇ ၸၢင်ႈ လု ၸၢင်ႈ လႅဝ်၊ဢမ်ႇ ၸၢင်ႈ လူၼ်ႇ ၸၢင်ႈ ႁူင်ႈ ၵႂႃႇ ဢၼ် ၽြႃးပဵၼ်ၸဝ်ႈ သိမ်းပႅင်း ဝႆႉ၊ၵႃႈၼႂ်း မိူင်းၵၢင်ႁၢဝ် ပုၼ်ႈ သူ၊- 5ၸိူဝ်း ဢၼ် တၼ်းၶူဝ်း ၽြႃးပဵၼ်ၸဝ်ႈ ပႂ်ႉ ၵႅတ်ႇၶႄ ႁႄႉၵင်ႈ ယူႇ ၵွပ်ႈပိူဝ်ႈ တၢင်းယုမ်ႇမၢတ်ႈ လႄႈ လႆႈ ႁွတ်ႈထိုင် တၢင်း ဢၼ် ၵႄႇၶျွတ်ႈ ဢဝ် ၼၼ်ႉ၊တၼ်း ဝႆႉ ပုၼ်ႈတႃႇ တၵ်း ထၢင်ႇသႃး မႃး ၵႃႈၼႂ်း ၶိင်ႇၵႃႇလႃႉ လိုၼ်းသုတ်း ၼၼ်ႉ ဢေႃႈ။ 6ၵွပ်ႈပိူဝ်ႈ သူ လႆႈ ၶၢမ်ႇ တုၵ်ႉၶႃႉ တၢင်း ဢၼ် ၸၢမ်းတူၺ်းယႃႉယုၵ်ႉ လၢႆ ၸိူဝ်ႉ လၢႆ ပိူင် လႄႈ မီး တၢင်း ဢၼ် မႆႈၸႂ် ၶီၸႂ် ၵမ်းဢွၼ်ႇၼိုင်ႈ သေၵေႃႈ၊ထွၵ်ႈလူၺ်ႈ ၵျေးၸူး ဢၼ် ဝႃႈ မႃး ယဝ်ႉ ၸိူဝ်း ၼၼ်ႉ လႄႈ မီး ၸႂ် ဢၼ် မူၼ်ႈပျေႃႇ ယူႇ တႃႉ။- 7တၢင်း ဢၼ် ၸၢမ်းတူၺ်း ၸိူဝ်း ၼၼ်ႉ ပဵၼ် တၢင်း ဢၼ် ၸႅတ်ႈ တူၺ်း တၢင်းယုမ်ႇမၢတ်ႈ သူ ဢၼ် မျၢတ်ႈ လီ ၼႃႇ ၼၼ်ႉ ဢေႃႈ။ ၶမ်း ဢၼ် ၸၢင်ႈ ယႃႉ လု ယႃႉလႅဝ် လႆႈ ၼၼ်ႉ ၵေႃႈ လႆႈ ၶၢမ်ႇ တၢင်း ဢၼ် ဢဝ် တင်း ၽႆး သေလႄႈ ၸႅတ်ႈ သေး တူၺ်း ဢေႃႈ။ ပိူဝ်ႈ ၼႆ လႄႈ တၢင်းယုမ်ႇမၢတ်ႈ သူ ဢၼ် ယဵင်ႈၶႅၼ်း မျၢတ်ႈ သေ ၶမ်း ၼၼ်ႉ ၵေႃႈ တၵ်း လႆႈ ၶၢမ်ႇ တၢင်း ဢၼ် ၸႅတ်ႈ သေး တူၺ်း ႁႂ်ႈ မၼ်း ယဵင်ႈၶႅၼ်း တႄႇ မၼ်ႈၶိူင်ႇ ဢေႃႈ။ ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊သူ တၵ်း လႆႈ ၶၢမ်ႇ ဢဝ် တၢင်း ဢၼ် ယွင်ႈယေႃး၊တၢင်း ဢၼ် မီး မုၼ်သရေႇ၊ဢိၵ်ႇတင်း တၢင်း ဢၼ် ယုၵ်ႉယွင်ႈ ၼႂ်း မိုဝ်ႉ ဝၼ်း ၸဝ်ႈ ယေႇသု ၶရိၸ်ႈ၊ပေႃႇမႃး ၼၼ်ႉ ဢေႃႈ။- 8ၸဝ်ႈ ၼၼ်ႉ၊သူ ဢမ်ႇ တွၼ်ႉ လႆႈ ႁၼ်။ ၵူၺ်းၵႃႈ၊သူ ႁၵ်ႉ ယူႇ ဢေႃႈ။ တေႃႈလဵဝ် ၵေႃႈ သူ ယင်း ဢမ်ႇ လႆႈ ႁၼ် မၼ်းၸဝ်ႈ သေၵေႃႈ သူ ယင်း ယုမ်ႇမၢတ်ႈ သေယဝ်ႉ၊မီး ၸႂ် ဢၼ် သႂၢင်ႇ သိူဝ်း ၼႃႇ ဢၼ် လၢတ်ႈ ဢမ်ႇ သဵင်ႈ လႆႈ၊ဢိၵ်ႇတင်း ပႃး တင်း မုၼ်သရေႇ လႄႈ ၸူမ်းသိူဝ်း ၼႃႇ။ 9ၵွပ်ႈပိူဝ်ႈ လႆႈ ၶၢမ်ႇ ဢဝ် ဢၵျူဝ်း တၢင်း ဢၼ် ယုမ်ႇမၢတ်ႈ ဢၼ် ဝႃႈ၊တၢင်း ဢၼ် ၵႄႇၶျွတ်ႈ ဢဝ် ၸႂ်ဝိၺိၺ်ႇ ၼၼ်ႉ ဢေႃႈ။- 10ပရေႃးၽႅတ်ႈ ၸိူဝ်း ဢၼ် ႁေႃးလၢတ်ႈ လွင်ႈ ၵျေးၸူး ၸဝ်ႈ ဢၼ် သူ လႆႈ ၶၢမ်ႇ ဢဝ် ၼၼ်ႉ၊ၶဝ် ဢွၼ်ၵၼ် ၸႅတ်ႈထၢမ် ႁႃ ဢဝ် ၸေးၸေး ၸွတ်ႇ ၸွတ်ႇ လွင်ႈ တြႃး တၢင်း ဢၼ် ၵႄႇၶျွတ်ႈ ဢဝ် ၼႆႉ ဝႆႉ ယဝ်ႉ ဢေႃႈ။- 11ၶဝ် ဢွၼ်ၵၼ် ၶတ်းၸႂ် သွၵ်ႈႁႃ ၸဝ်ႈ ၼၼ်ႉ၊ဢိၵ်ႇတင်း ဢၶိင်ႇ ဢၼ် ဝိၺိၺ်ႇ ၸဝ်ႈ ၶရိၸ်ႈ၊ဢၼ် တႄႇ ယူႇ ၵႃႈၼႂ်း ၶဝ် ဢၼ် လႆႈ မွၵ်ႇလၢတ်ႈ ၸိၼႄ ဝႆႉ ယဝ်ႉ၊မိူဝ်ႈ ဢၼ် ၶဝ် လႆႈ ႁေႃးလၢတ်ႈ လွင်ႈတၢင်း ဢၼ် ၸဝ်ႈ ၶရိၸ်ႈ၊တၵ်း လႆႈ ၶၢမ်ႇ တုၵ်ႉၶႃႉ ဝူၺ်ႇတၼႃႇ သေယဝ်ႉ၊ၵမ်းလိုၼ်း သမ်ႉ တၵ်း လႆႈ ၸၢမ်ႇၸႃး ၸေးၸိမ်ႇ ၼၼ်ႉ ဢေႃႈ။- 12ၽြႃးပဵၼ်ၸဝ်ႈ ၽုၺ်ႇဢွၵ်ႇ ၼႄပျႃး တြႃး ၼၼ်ႉ တီႈ ပရေႃးၽႅတ်ႈ တင်းလၢႆ ႁႂ်ႈလႆႈ ပဵၼ် ဢၵျူဝ်း ပုၼ်ႈ ၶဝ် ဢမ်ႇၸႂ်ႈ၊ႁႂ်ႈ ပဵၼ် ပုၼ်ႈ သူ ဢေႃႈ။ တေႃႈလဵဝ် ၼႆႉ သူ လႆႈ ငိၼ်း တြႃး မဵဝ်းလဵဝ် ၵၼ် ဢၼ် ပဵၼ် ၶၢဝ်ႇတြႃးသိူဝ်းပျေႃႇ ဢၼ် ၶဝ် ၸိူဝ်း ဢၼ် လႆႈ ဝိၺိၺ်ႇ မူတ်းၸၢင်ႇ ၸဝ်ႈ လႄႈ ၽြႃးပဵၼ်ၸဝ်ႈ ပွႆႇၸႂ်ႉ ၶဝ် လုၵ်ႉ ၵႃႈတီႈ ၼိူဝ် ၵၢင်ႁၢဝ် လူင်း မႃး သေလႄႈ ႁေႃးလၢတ်ႈ တီႈ သူ ၼၼ်ႉ ဢေႃႈ။ လွင်ႈတၢင်း ၸိူဝ်း ၼၼ်ႉ ၸိုင်၊တမၢၼ်ႇၵၢင်ႁၢဝ် တင်းလၢႆ ယင်း မီး ၸႂ် ၶႂ်ႈ လူတူၺ်း ႁုၸႅင်ႈ ဢေႃႈ။ 13ပိူဝ်ႈ ၼႆ လႄႈ ႁႂ်ႈ ႁူဝ် ၸႂ် သူ တၼ်း ဝႆႉ ပုၼ်ႈ တၵ်း တူင်ႉတိုၼ်ႇ တႃႉ။ မီး သမ်ႇမႃႇ သတိ လႄႈ မီး တၢင်း ဢၼ် မုင်ႈထႃႈ မွင်းထႃႈ ၸေးၸေးၸုမ်ႇၸုမ်ႇ ႁႂ်ႈလႆႈ ၵျေးၸူး ၸဝ်ႈ ဢၼ် တၵ်း တူၵ်း ႁွတ်ႈမႃး ၵႃႈတီႈ သူ ၼႂ်း မိူဝ်ႈ ဢၼ် ၸဝ်ႈ ယေႇသု ၶရိၸ်ႈ၊တၵ်း ပေႃႇမႃး ၼၼ်ႉ တႃႉ။- 14ၸွမ်း လူၺ်ႈ သူ ပဵၼ် လုၵ်ႈလၢင်း ဢၼ် ၸၢင်ႈ ထွမ်ႇဢဝ် ၼၼ်ႉ လႄႈ ယႃႇပေ ၵမ်ၵျၢင်ႉ ၸွမ်း တြႃး တၢင်း ဢၼ် ၸပ်းၸွႆး ဢၼ် သူ ယၢမ်ႈ ၵမ်ၵျၢင်ႉ ၼႂ်း တၢင်း ဢၼ် သူ ဢမ်ႇ ပွင်ႇ ဢမ်ႇ လႅင်း မိူဝ်ႈ ဢွၼ် ၼႆႉ ၼၼ်ႉ သေလႄႈ၊- 15မီး တၢင်း ဢၼ် မူတ်းၸၢင်ႇ ယူႇ ၼႂ်း ၵႃႈ ဢၼ် သူ ၵမ်ၵျၢင်ႉ သၢင်ႈ ႁဵတ်း တင်းသဵင်ႈတင်းလူင်၊မိူၼ် ၸိူဝ်ႉ ၼင်ႇ ဢၼ် ၽြႃးပဵၼ်ၸဝ်ႈ၊ၸဝ်ႈ ဢၼ် ႁွင်ႉ ဢဝ် သူ ၼၼ်ႉ မူတ်းၸၢင်ႇ ၼၼ်ႉ တႃႉ။- 16လွင်ႈ မၼ်း ၸမ်ႉ၊ၵျၢမ်းလိၵ်ႈ တႅမ်ႈ ဝႆႉ လႄႈ ဝႃႈ၊ "ၵွပ်ႈပိူဝ်ႈ ၵဝ် မူတ်းၸၢင်ႇ ၼၼ်ႉ သူ ၵေႃႈ မီး တၢင်း ဢၼ် မူတ်းၸၢင်ႇ တႃႉ၊" ဝႃႈ ၼင်ႇ ၼႆ ဢေႃႈ။ 17ၽြႃးပဵၼ်ၸဝ်ႈ၊ၸဝ်ႈ ဢၼ် ယင်း ဢမ်ႇ တူၺ်း ၼႃႈလဵၵ်ႉ ၼႃႈယႂ်ႇ ၵူၼ်း၊တႅပ်းတတ်း ၸွမ်းၼင်ႇ တၢင်းၵမ် တၢင်းၵျၢင်ႉ ၽႂ် ၽႂ် မၼ်း မၼ်း ၼၼ်ႉ၊ပေႃး သူ သူးတွင်း ႁွင်ႉ ႁႃ မၼ်းၸဝ်ႈ ဝႃႈ၊ "ပေႃႈၸဝ်ႈ" ဝႃႈၼႆ ၸိုင်၊ရူဝ်ႇသေႇ ၵူဝ်ယမ် မၼ်းၸဝ်ႈ ယူႇ လႄႈ ၵမ်ၵျၢင်ႉ ယူႇ ၼႂ်း ၸူဝ်ႈပၢၼ် ဢၼ် သူ ယင်း တိုၵ်ႉ ပဵၼ် ၶႅၵ်ႇ ၵႃႈၼႂ်း လေႃးၵႃႉ ၼႆႉ တႃႉ။- 18သူ လႆႈ လွတ်ႈ သေ ဢသၢၵ်ႈ တၢၼ်း ဢၼ် ၵမ်ၵျၢင်ႉ သၢင်ႈ ႁဵတ်း လၢႆ လၢႆ ဢမ်ႇ ပွင် ဢၵျူဝ်း ဢၼ် လႆႈ သိုပ်ႇ ၶၢမ်ႇ ဢဝ် တီႈ ပူႇမွၼ်ႇ သူ တင်းလၢႆ ၼၼ်ႉ ယဝ်ႉ။ ႁႂ်ႈ သူ ပေႃး လႆႈ လွတ်ႈ ၸိုင်၊မၼ်းၸဝ်ႈ ဢဝ် တင်း ၶိူင်ႈပိူင် ဢၼ် ၸၢင်ႈ လု ၸၢင်ႈ လႅဝ် ဢၼ် ဝႃႈ၊ငိုၼ်း ၶမ်း ၼၼ်ႉ လႄႈ ထုတ်ႇ ဢဝ် သူ ဢမ်ႇၸႂ်ႈ။- 19မၼ်းၸဝ်ႈ ဢဝ် တင်း လိူတ်ႈ မျၢတ်ႈ ၸဝ်ႈ ၶရိၸ်ႈ၊ဢၼ် ပဵၼ် ၸိူဝ်ႉ ၼင်ႇ သူဝ်းဢွၼ်ႇ ဢၼ် ၵၢင်းလွတ်ႈ တင်း တၢင်း ဢၼ် ဢၢင်ႇၵႃႇ လု ၼၼ်ႉ သေလႄႈ ထုတ်ႇ ဢဝ် သူ ဢေႃႈ။- 20ၸဝ်ႈ ၶရိၸ်ႈ၊ၼၼ်ႉ ၸမ်ႉ၊ၽြႃးပဵၼ်ၸဝ်ႈ လိူၵ်ႈ ဢဝ် ၸဵမ်မိူဝ်ႈ ၸူဝ်ႈ ဢၼ် ၵမ်ႇၽႃႇ ဢမ်ႇ ပႆႇ တႄႇ ပႆႇ ပဵၼ် ၼၼ်ႉ ယဝ်ႉ၊ၵူၺ်းၵႃႈ၊မၼ်းၸဝ်ႈ ထၢင်ႇသႃး မႃး ၼႂ်း ၶိင်ႇၵႃႇလႃႉ လိုၼ်းလင် သုတ်း ၼႆႉ ပုၼ်ႈ ၸိူဝ်း သူ ဢေႃႈ။- 21ၵွပ်ႈ လူၺ်ႈ ၸဝ်ႈ ၶရိၸ်ႈ၊ၼၼ်ႉ လႄႈ သူ လႆႈ ယုမ်ႇမၢတ်ႈ ၽြႃးပဵၼ်ၸဝ်ႈ၊ၸဝ်ႈ ဢၼ် ႁႂ်ႈ ၸဝ်ႈ ၶရိၸ်ႈ၊လုၵ်ႉ ၵႃႈ တၢင်းတၢႆ ၶိုၼ်းလိပ်း မႃး သေယဝ်ႉ၊ပၼ် မုၼ်သရေႇ တီႈ မၼ်းၸဝ်ႈ ၼၼ်ႉ၊ၼင်ႇ ႁိုဝ် တၢင်းယုမ်ႇမၢတ်ႈ သူ၊ဢိၵ်ႇတင်း တၢင်း ဢၼ် မုင်ႈထႃႈ မွင်းထႃႈ သူ တၵ်း တႄႇ ယူႇ ၵႃႈၼႂ်း ၽြႃးပဵၼ်ၸဝ်ႈ ၼၼ်ႉ ဢေႃႈ။ 22ၵွပ်ႈပိူဝ်ႈ သူ ထွမ်ႇဢဝ် သမ်ႇမႃႇ တြႃး ၼၼ်ႉ သေလႄႈ သူ လႆႈ ပဵၼ် ၵေႃႉ ဢၼ် ၶၢဝ်ၸၢင်ႇ၊ဢိၵ်ႇတင်း လႆႈ မီး ႁူဝ်ၸႂ် ဢၼ် ၸၢင်ႈႁၵ်ႉ ၸၢင်ႈ ပႅင်း ပီႈၼွင်ႉ ၸိူဝ်း ဢၼ် ပဵၼ် ၵူၼ်း ယုမ်ႇမၢတ်ႈ ၼင်ႇ ၵၼ် ၵၼ် ယဝ်ႉ လႄႈ သူ ၵေႃႉ ၼိုင်ႈ လႄႈ ၵေႃႉ ၼိုင်ႈ၊ပႃးၸႂ် ပႃး ၶေႃး သေလႄႈ ႁၵ်ႉပႅင်း ၵၼ် တႃႉ။- 23လွင်ႈ မၼ်း ၸမ်ႉ၊သူ လႆႈ ပဵၼ် ၵေႃႉ ဢၼ် ၵိူတ်ႇ ပဵၼ် မႃး မႂ်ႇ မႂ်ႇ၊ၸွမ်း လူၺ်ႈ ၸိူဝ်ႉ၊ၼိူဝ်ႉလိူတ်ႈ ၵူၼ်း ဢၼ် ၸၢင်ႈ လုလႅဝ် ၼၼ်ႉ ဢမ်ႇၸႂ်ႈ။ ၸွမ်း လူၺ်ႈ ၸိူဝ်ႉ ၼုၵ်ႈၵပၢတ်ႈ တြႃး ဢၼ် ဢမ်ႇ ၸၢင်ႈ လုလႅဝ်၊ဢၼ် မီး ဢသၢၵ်ႈလိပ်း လႄႈ တႄႇ ယူႇ ၼိၵ်ႈၸႃႉ ထႃႇဝရႃႉ ၼၼ်ႉ ဢေႃႈ။- 24မၼ်း မႅၼ်ႈ ၸွမ်း ၵႃႈ ၼင်ႇ ဢၼ် တႅမ်ႈ ဝႆႉ ၵႃႈၼႂ်း ၵျၢမ်းလိၵ်ႈ လႄႈ ဝႃႈ၊ "မဵဝ်း ၵူၼ်း ၵႃႈမီး တင်းသဵင်ႈတင်းလူင် ပဵၼ် ၸိူဝ်ႉ ၼင်ႇ တူၼ်ႈ ယိူဝ်ႈ တူၼ်ႈ ယႃႈ ဢေႃႈ။ မုၼ်ၽုင်း ၵႃႈမီး တင်းသဵင်ႈတင်းလူင် ၵေႃႈ ပဵၼ် ၸိူဝ်ႉ ၼင်ႇ မွၵ်ႇ ယိူဝ်ႈ မွၵ်ႇ ယႃႈ ဢေႃႈ။ တူၼ်ႈ ယိူဝ်ႈ တူၼ်ႈ ယႃႈ ၸၢင်ႈ ႁဵဝ်ႇ ၵႂႃႇ ၸွပ်ႈ ၵႂႃႇ ဢေႃႈ။ မွၵ်ႇ ယိူဝ်ႈ မွၵ်ႇ ယႃႈ ၵေႃႈ ၸၢင်ႈ လူၼ်ႇ ၵႂႃႇ ႁူင်ႈ ၵႂႃႇ ဢေႃႈ။ 25ၼုၵ်ႈၵပၢတ်ႈ ၽြႃးပဵၼ်ၸဝ်ႈ ၸမ်ႉ၊တႄႇ ယူႇ ၼိၵ်ႈၸႃႉ ထႃႇဝရႃႉ ဢေႃႈ၊" ဝႃႈ ၼင်ႇ ၼႆ ဢေႃႈ။ ၼုၵ်ႈၵပၢတ်ႈ တြႃး ၼၼ်ႉ ပဵၼ် ၶၢဝ်ႇတြႃးသိူဝ်းပျေႃႇ ဢၼ် ႁေႃးလၢတ်ႈ တီႈ သူ ၼၼ်ႉ ဢေႃႈ။


text: 1လွင်ႈ မၼ်း ၸမ်ႉ၊ၵဝ် ၶႂ်ႈႁႂ်ႈ သူ ႁု လွင်ႈ ဢၼ် ၵဝ် ၶတ်းၸႂ် လႄႈ ႁဵတ်းၵၢၼ် ယၢပ်ႇ ၵႃႈႁိုဝ် ပုၼ်ႈ သူ၊ဢိၵ်ႇတင်း ပီႈၼွင်ႉ ဝဵင်း လေႃးတိၵိ၊ဢိၵ်ႇတင်း ပီႈၼွင်ႉ ၸိူဝ်း ဢၼ် ဢမ်ႇ ပႆႇ ယၢမ်ႈ ႁၼ် ၼႃႈ ၵဝ် သေပွၵ်ႈ ၼၼ်ႉ ဢေႃႈ။- 2လွင်ႈတၢင်း ဢၼ် ၵဝ် ၶတ်းၸႂ် ၸမ်ႉ၊ပုၼ်ႈ လွင်ႈ ၼင်ႇ ႁိုဝ် ၶဝ် တၵ်း မီး ႁႅင်းၸႂ် လူၺ်ႈ တၢင်း ဢၼ် ၶဝ် ၼင်ႇ ၵၼ် ၵၼ် လႆႈ မီး မႅတ်ႈတႃႇ မတ်ႉ ၶွတ်ႇ ၵွတ်ႇ ၶဵၼ်း ဝႆႉ တီႈ ၵၼ် သေလႄႈ တၵ်း လႆႈ ပျေႉၸုမ်ႇ ဝႆႉ တင်း ၺၢၼ်ႇ ဢၼ် လီ ၼႃႇ ဢၼ် ၸၢင်ႈ ႁု လွင်ႈတၢင်း ဢၼ် လိုၵ်ႉ ဢၼ် လမ်ႇ ၽြႃး ပေႃႈၸဝ်ႈ ဢၼ် ဝႃႈ၊ၸဝ်ႈ ၶရိၸ်ႈ၊ၼၼ်ႉ ဢေႃႈ။- 3ၵႃႈၼႂ်း ၸဝ်ႈ ၼၼ်ႉ၊ၽၼ်ႇတႃႇ ပိင်ႇၺႃႇ ၽြႃးပဵၼ်ၸဝ်ႈ၊ဢိၵ်ႇတင်း ၽၼ်ႇတႃႇ ၺၢၼ်ႇ ဢၼ် ႁုၸၵ်း မၼ်းၸဝ်ႈ ၼၼ်ႉ၊သိူင်ႇ ဝႆႉ လပ်ႉ ဝႆႉ ဢေႃႈ။ 4ၼင်ႇ ႁိုဝ် ၽူႈလႂ် တၵ်း ဢမ်ႇ လႆႈ ဢဝ် တင်း ၵႂၢမ်း ဢၼ် ၶျေႃးဝွၼ်း ၸူဝ်း ဢဝ် လႄႈ ပႅတ်ႉလႅၼ် သူ ၼၼ်ႉ ၵဝ် လၢတ်ႈ ၵႂၢမ်း ၶႃႈ ၼႆႉ ဢေႃႈ။- 5ပိၵ်ႉသမ်ႉ တူဝ် ၶၼ်ႇထႃႇ ၵဝ် ၽၢတ်ႇ ယၢၼ် ၵၼ် တင်း သူ သေၵေႃႈ၊ၸႂ်ဝိၺိၺ်ႇ ၵဝ် ယင်း မီး ယူႇ လူၺ်ႈ ၵၼ် တင်း သူ လႄႈ ၵဝ် လႆႈ သိူဝ်းပျေႃႇ ပိူဝ်ႈ ဢၼ် လႆႈ ႁၼ် သူ ၸၢင်ႈ ပွင်ႁဵတ်း လီ လီ ငၢမ်း ငၢမ်း၊ဢိၵ်ႇတင်း သူ ယုမ်ႇမၢတ်ႈ ၸဝ်ႈ ၶရိၸ်ႈ၊ယူႇ မၼ်ႈ မၼ်ႈၶိူင်ႇ ၶိူင်ႇ ၼၼ်ႉ ဢေႃႈ။ 6ၸိူဝ်ႉ ၼင်ႇ ဢၼ် သူ လႆႈ ႁပ်ႉတုင်း ဢဝ် ၸဝ်ႈ ၶရိၸ်ႈ၊ပဵၼ် ၸဝ်ႈၽြႃး ဝႆႉ ၼၼ်ႉ၊ဢွၼ်ၵၼ် ႁဵတ်း ၸွမ်း ၸဝ်ႈ ၼၼ်ႉ တႃႉ။- 7ႁႂ်ႈ ႁၢၵ်ႈ တြႃး သူ ယင်ႇ ၼႂ်း မၼ်းၸဝ်ႈ လိုၵ်ႉ လိုၵ်ႉ သေလႄႈ ဢဝ် ဢသၢၵ်ႈ သူ တႄႇ ယူႇ ၵႃႈၼႂ်း မၼ်းၸဝ်ႈ၊ဢိၵ်ႇတင်း ႁႂ်ႈ မီး ဢဵၼ်ႁႅင်း ၼႂ်း တၢင်းယုမ်ႇမၢတ်ႈ ယူႇ သေလႄႈ၊ႁဵတ်း ၸွမ်း ၵႃႈ ၼင်ႇ ဢၼ် သူ လႆႈ သွၼ် ဢဝ် ၼၼ်ႉ သေလႄႈ ဢွၼ်ၵၼ် ယွင်ႈယေႃး တၢင်ႇၵျေးၸူး မၼ်းၸဝ်ႈ ယူႇ တႃႉ။ 8ၵေႃႉ ဢၼ် ဢမ်ႇ ၸွမ်း တြႃး ၸဝ်ႈ ၶရိၸ်ႈ၊လႄႈ ၵူၺ်း ၸွမ်း ၼႄး ပိင်ႇၺႃႇ ၵူၼ်း၊ဢိၵ်ႇတင်း ၸွမ်း ၼႄး ပရိယႄႇ လၢႆ လၢႆ၊ဢၼ် ဢမ်ႇ ပွင်ႇလွင်ႈ ၵႃႈသင်၊မဵဝ်း ဢၼ် တႄႇ ၵႃႈၼိူဝ် တြႃး ဢၼ် သိုပ်ႇ လူင်း မႃး ၵႃႈတီႈ ၵူၼ်း မိူဝ်ႈၵွၼ်ႇ၊ဢိၵ်ႇတင်း တၢင်း ဢၼ် ၸွမ်းၼင်ႇ ၽီ ၸိူဝ်း ဢၼ် ဢုပ်ႉပိူင်ႇ ၼႂ်း ၸၵျႃႇဝလႃႇ ၼႆႉ၊ၼင်ႇ ႁိုဝ် မၼ်း တၵ်း ဢမ်ႇ လႆႈ ယႃႉယုၵ်ႉ ႁိမ် ဢဝ် သူ ၸိုင်၊ႁဵတ်း သတိ တႃႉ။- 9လွင်ႈ မၼ်း ၸမ်ႉ၊ၵႃႈၼႂ်း ၸဝ်ႈ ၶရိၸ်ႈ၊ၼၼ်ႉ ၸႃႇတိ ၽြႃးပဵၼ်ၸဝ်ႈ တင်းသဵင်ႈတင်းလူင် တႄႇ ယူႇ ပျေႉပျေႉၸုမ်ႇၸုမ်ႇ ဢေႃႈ။- 10သူ ၵေႃႈ၊လႆႈ ပျေႉၸုမ်ႇ ၼႂ်း မၼ်းၸဝ်ႈ ဢၼ် ပဵၼ် ႁူဝ် ၵႃႈၼိူဝ် ဢၼ် ထွတ်ႈ မျၢတ်ႈ ဢၼ် သုင် သုတ်း၊ဢိၵ်ႇတင်း ၵႃႈၼိူဝ် ဢႃႇၼႃႇ ၸၢၵ်ႈ ၵႃႈမီး တင်းသဵင်ႈတင်းလူင် ၼၼ်ႉ ဢေႃႈ။ 11ၵႃႈၼႂ်း မၼ်းၸဝ်ႈ ၼၼ်ႉ၊သူ သမ်ႉ လႆႈ ၶၢမ်ႇ ဢဝ် မၢင်ႇၵလႃႇ တၢင်း ဢၼ် ပၢတ်ႇပၢႆၼင် ဢၼ် ဢမ်ႇ ဢဝ် တင်း မိုဝ်း ၵူၼ်း ႁဵတ်း ၼၼ်ႉ လႄႈ သူ လႆႈ ၶၢမ်ႇ တၢင်း ဢၼ် ပၢတ်ႇ ပႅတ်ႈ ၼိူဝ်ႉၼင် ဢပျတ်ႈ၊ၵွပ်ႈပိူဝ်ႈ မၢင်ႇၵလႃႇ တၢင်း ဢၼ် ပၢတ်ႇပၢႆၼင် ဢၼ် သူ လႆႈ ၶၢမ်ႇ ဢဝ် တီႈ ၸဝ်ႈ ၶရိၸ်ႈ၊ၼၼ်ႉ ဢေႃႈ။- 12သူ လႆႈ ၶၢမ်ႇ တၢင်း ဢၼ် သၢင်းၵျူဝ်ႇ ၽင် ဝႆႉ လူၺ်ႈ ၵၼ် တင်း ၸဝ်ႈ ၶရိၸ်ႈ၊ၼႂ်း တၢင်း ဢၼ် သူ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ၼၼ်ႉ ဢေႃႈ။ ၵႃႈၼႂ်း မၢင်ႇၵလႃႇ ၼၼ်ႉ၊သူ သမ်ႉ လႆႈ လုၵ်ႉ ၶိုၼ်းလိပ်း မႃး လူၺ်ႈ ၵၼ် တင်း ၸဝ်ႈ ၶရိၸ်ႈ၊ၼၼ်ႉ၊ၵွပ်ႈပိူဝ်ႈ သူ ယုမ်ႇမၢတ်ႈ တၼ်းၶူဝ်း ၽြႃးပဵၼ်ၸဝ်ႈ ဢၼ် ႁႂ်ႈ ၸဝ်ႈ ၶရိၸ်ႈ၊လုၵ်ႉ ၵႃႈ တၢင်းတၢႆ ၶိုၼ်းလိပ်း မႃး ၼၼ်ႉ ဢေႃႈ။- 13မိူဝ်ႈ ဢွၼ် ၼၼ်ႉ၊သူ လႆႈ တၢႆ ၼႂ်း တုၸရိူၵ်ႈ ဢပျတ်ႈ၊ဢိၵ်ႇတင်း ပဵၼ် ၵေႃႉ ဢၼ် ဢမ်ႇ ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ၵႃႈတီႈ တူဝ် ၼိူဝ်ႉလိူတ်ႈ သူ သေၵေႃႈ၊တေႃႈလဵဝ် ၼႆႉ ၽြႃးပဵၼ်ၸဝ်ႈ ႁဵတ်း ႁႂ်ႈ သူ ဢသၢၵ်ႈလိပ်း လူၺ်ႈ ၵၼ် တင်း ၸဝ်ႈ ၶရိၸ်ႈ၊သေယဝ်ႉ၊ဢဵတ်းလူ ပွႆႇလွတ်ႈ ဢပျတ်ႈ ၵႃႈမီး တင်းသဵင်ႈတင်းလူင် ၵႃႈတီႈ ႁဝ်း ဢေႃႈ။- 14မၼ်းၸဝ်ႈ မွတ်ႇ ၸရၢင်း ဢၼ် မတ်ႉၽုၵ်ႇ ႁဝ်း လူၺ်ႈ ပိင်းၺၢပ်ႈ လၢႆ မဵဝ်း ဢၼ် ႁႄႉ ၶႂၢင် ႁဝ်း ၼၼ်ႉ ပႅတ်ႈ သေယဝ်ႉ၊ဢဝ် တွၵ်ႇၸပ်း ဝႆႉ ၵႃႈၼိူဝ် သဝ်မႆႉဝႃးမိုဝ်း ဢေႃႈ။- 15ၼင်ႇ ၼၼ် လႄႈ ၵႃႈၼိူဝ် သဝ်မႆႉဝႃးမိုဝ်း ၼၼ်ႉ ၸဝ်ႈ ၶရိၸ်ႈ၊လႆႈ ဢဝ် တူဝ် မၼ်းၸဝ်ႈ လွတ်ႈ ဢွၵ်ႇ သေ ၵႃႈတီႈ တၼ်းၶူဝ်း ဢၼ် ထွတ်ႈ မျၢတ်ႈ၊ဢိၵ်ႇတင်း ဢႃႇၼႃႇ ၸၢၵ်ႈ တင်းလၢႆ ယဝ်ႉ ၸင်ႇ၊ၼႄပျႃး တူဝ် မၼ်းၸဝ်ႈ ထၢင်ႇသႃး တီႈ ၶဝ် လႄႈ ၶၢမ်ႇပွႆး ဢၼ် ပႄႉၼႅင်ႇ ဢေႃႈ။ 16ပိူဝ်ႈ ၼႆ လႄႈ ယႃႇပေ ႁႂ်ႈ ၽူႈလႂ် လႆႈ ၸီႇယၢင်ႇ တၢင်ႇ ဢပျတ်ႈ သူ၊ၵွပ်ႈ လူၺ်ႈ လွင်ႈ တၢင်းၵိၼ်၊ဢမ်ႇၼၼ် ၵွပ်ႈ လူၺ်ႈ လွင်ႈတၢင်း ဢၼ် ပႂ်ႉၵမ် ဝၼ်း ပွႆး၊ဝၼ်း လိူၼ်မႂ်ႇ ဢမ်ႇၼၼ် ဝၼ်း ၵမ်သိၼ် ၸိူဝ်း ၼၼ်ႉ တႃႉ။- 17လွင်ႈတၢင်း ၸိူဝ်း ၼၼ်ႉ ပဵၼ် သၢႆငၢႆ လွင်ႈတၢင်း ဢၼ် တၵ်း ပဵၼ် မႃး ၵမ်းလိုၼ်း ၼၼ်ႉ ၵူၺ်း လႄႈ လွင်ႈတၢင်း ဢၼ် ပဵၼ် တူဝ် ပဵၼ် ႁၢင်ႈ တႄႉတႄႉ ၸမ်ႉ၊ပဵၼ် ၸဝ်ႈ ၶရိၸ်ႈ၊ဢေႃႈ။- 18ယႃႇပေ ႁႂ်ႈ သေၵေႃႉသေၵူၼ်း ဢၼ် ပၢဝ်ႇသေႃႇ ဝႃႈ၊မၼ်း ယႂ်ႇ မျၢတ်ႈ သေပိူၼ်ႈ ၵွပ်ႈပိူဝ်ႈ ဝႃႈ မၼ်း လႆႈ ႁၼ် ၼိမိၵ်ႈ ဢၼ် ထွတ်ႈ ဢၼ် မျၢတ်ႈ လႄႈ သွၼ် ႁႂ်ႈ ႁဵတ်း ႁၢင်ႈ မီး ၸႂ် ၶျႃးတႅမ်ႇ၊ဢိၵ်ႇတင်း ၵူဝ်းၵႂၢႆႇ တမၢၼ်ႇၵၢင်ႁၢဝ် သေယဝ်ႉ၊ယင်း ဢမ်ႇ မီး လွင်ႈတၢင်း လႄႈ မီး ၸႂ်ၽႅၼ်သုင် ၸွမ်းၼင်ႇ တၢင်းၶႆႈၸႂ် ၸဵၼ်းၸႃး ၵူၼ်း ၵူၺ်း ၼၼ်ႉ၊ယႃႇပေ ႁႂ်ႈ ၶဝ် လႆႈ ႁိမ် ဢဝ် ဢၵျူဝ်း တီႈ သူ။- 19ၶဝ် ၼၼ်ႉ၊ယင်း ဢမ်ႇ ဢိင် ၸဝ်ႈ ၶရိၸ်ႈ၊ဢၼ် ပဵၼ် ႁူဝ် တူဝ် ၶၼ်ႇထႃႇ ၼၼ်ႉ ဢေႃႈ။ ၵႃႈတီႈ ႁူဝ် ၼၼ်ႉ တင်း တူဝ် တင်း ၶိင်း လႆႈ ယႂ်ႇမႃး မူႈ မႃး၊မီး ဢဵၼ် မီး ႁႅင်း ၵွပ်ႈပိူဝ်ႈ ၸႃႉ ဢၼ် ပဵၼ် ၶေႃႈ ပဵၼ် ၵပ်း တင်းလၢႆ လႆႈ ၸု တွမ် ၸပ်း ၵၼ် ယူႇ ယဝ်ႉ ၸင်ႇ ယႂ်ႇမႃး ၸွမ်းၼင်ႇ ဢလူဝ်ႇ ၽြႃးပဵၼ်ၸဝ်ႈ ႁႂ်ႈ ယႂ်ႇမႃး ၼၼ်ႉ ဢေႃႈ။ 20ပိူဝ်ႈ ဝႃႈ သူ တၢႆ လူၺ်ႈ ၵၼ် တင်း ၸဝ်ႈ ၶရိၸ်ႈ၊ယဝ်ႉ လႄႈ လႆႈ ၵၢင်းလွတ်ႈ သေ ၵႃႈတီႈ ၽီ ဢၼ် ဢုပ်ႉပိူင်ႇ ၼႂ်း ၸၵျႃႇဝလႃႇ ယဝ်ႉ ၼၼ်ႉ ၸိုင်၊ႁဵတ်းသင် လႄႈ သူ ယင်း ၵမ်ၵျၢင်ႉ ၸိူဝ်ႉ ၼင်ႇ ဢၼ် ယူႇ ၽၢႆႇ လေႃးၵီႇ ၼႆႉ။ ႁဵတ်းသင် လႄႈ သူ ယင်း ထွမ်ႇဢဝ် ပိင်းၺၢပ်ႈ ၸိူဝ်း ဢၼ် ဝႃႈ၊- 21"ယႃႇပေ ဢဝ် ယိပ်းၵမ် ဢၼ် ၼႆႉ၊ယႃႇပေ ၸၢမ်း ၸိမ်း ဢၼ် ၼၼ်ႉ၊ယႃႇပေ တိူဝ်ႉ ထုၵ်ႇ ၶဝ်" ဝႃႈ ၼင်ႇ ၼႆ ၼၼ်ႉ ၸိူဝ်ႉ ၼင်ႇ ႁိုဝ်။- 22ထုင်းတြႃး ၸိူဝ်း ၼႆႉ၊ပဵၼ် လွင်ႈ မဵဝ်း ဢၼ် ၸၢင်ႈ လုလႅဝ် ယဝ်ႉ၊ၵွပ်ႈပိူဝ်ႈ ဝႃႈ ပဵၼ် ထုင်းတြႃး ဢၼ် ၵူၼ်း သၢင်ႈ ပွင် လႄႈ သင်ႇ သွၼ်ပၼ် ၼၼ်ႉ ၵူၺ်း ဢေႃႈ။- 23ထုင်းတြႃး ၸိူဝ်ႉ ၼင်ႇ ၼႆ ၼၼ်ႉ၊ပဵၼ် တၢင်း ဢၼ် ႁဵတ်း ၸိူဝ်ႉ ၼင်ႇ ႁၢင်ႈ မီး ပိင်ႇၺႃႇ၊ၼႂ်း တၢင်း ဢၼ် ၵူဝ်းၵႂၢႆႇ တမၢၼ်ႇၵၢင်ႁၢဝ်၊တၢင်း ဢၼ် ႁဵတ်း ႁၢင်ႈ မီး ၸႂ် ၶျႃးတႅမ်ႇ၊ဢိၵ်ႇတင်း တၢင်း ဢၼ် တဵၵ်းငႅၼ်း တူဝ်ၵႃႇယႃႉ၊ၵူၺ်းၵႃႈ ၼႂ်း တၢင်း ဢၼ် တိုၵ်းတေႃး ၵၼ် တင်း ဢလူဝ်ႇ ၼိူဝ်ႉ ၼင်ႇ ၼၼ်ႉ ဢမ်ႇ မီး ဢၵျူဝ်း ၵႃႈသင် ဢေႃႈ။


text: 1ၵႂၢမ်း ဢၼ် ဝႃႈ၊ပေႃး သေၵေႃႉသေၵူၼ်း မီး ၸႂ် ၶႂ်ႈ ပဵၼ် ၵူၼ်းလူင် ၼႂ်း ၸိူဝ်းၸဝ်ႈ ၸိုင်၊မၼ်း မီး ၸႂ် ၶႂ်ႈ ႁဵတ်းၵၢၼ် ဢၼ် လီ ဢၼ် ငၢမ်း ဢေႃႈ၊ဝႃႈ ၼင်ႇ ၼႆ ၼၼ်ႉ ပဵၼ် ၵႂၢမ်း သဵတ်ႈၸႃႇ ဢေႃႈ။- 2ပိူဝ်ႈ ၼႆ လႄႈ ၵူၼ်းလူင် ၼႂ်း ၸိူဝ်းၸဝ်ႈ ၸိုင်၊တၵ်း လႆႈ ပဵၼ် ၵေႃႉ ဢၼ် ၵၢင်းလွတ်ႈ တင်း တီႈ ဢၼ် တၢင်ႇ ဢပျတ်ႈ လႄႈ တေ လႆႈ ပဵၼ် ၵေႃႉ ဢၼ် မီး မေး ၵေႃႉလဵဝ် ၵူၺ်း လႄႈ မီး သမ်ႇမႃႇ သတိ၊တေ လႆႈ ပဵၼ် ၵေႃႉ ဢၼ် ပႂ်ႉထိင်း တူဝ်ၸဝ်ႈၵဝ်ႇ၊တေ လႆႈ ပဵၼ် ၵေႃႉ ဢၼ် ၵမ်ၵျၢင်ႉ ဢၼ် သၢင်ႇထုၵ်ႇ၊တေ လႆႈ ပဵၼ် ၵေႃႉ ဢၼ် ၸူမ်း တွၼ်ႈႁပ်ႉ ၶႅၵ်ႇ၊တေ လႆႈ ပဵၼ် ၵေႃႉ ဢၼ် ၸၢင်ႈ သင်ႇ သွၼ် သုင်းမႃႉ ပိူၼ်ႈ ဢေႃႈ။- 3မၼ်း တၵ်း ဢမ်ႇ လႆႈ ပဵၼ် ၵေႃႉ ဢၼ် မၵ်ႉ လဝ်ႈ မဝ်း ယႃ လႄႈ ၸၢင်ႈ ပေႃႉ ယႅၼ်ႉ ပိူၼ်ႈ၊မၼ်း တၵ်း လႆႈ ပဵၼ် ၵေႃႉ ဢၼ် မီး ၸႂ်ယႂ်ႇ ၸႂ် ယၢဝ်း လႄႈ ယိူၼ်ႉ ၶၢမ်ႈ ပိူၼ်ႈ၊တေ လႆႈ ပဵၼ် ၵေႃႉ ဢၼ် ဢမ်ႇ ၽိတ်း ဢမ်ႇ ထဵင် ပိူၼ်ႈ၊တေ လႆႈ ပဵၼ် ၵေႃႉ ဢၼ် ဢမ်ႇ မီး ၸႂ် လေႃးၽႃႉ ပူၼ်ႉလိူဝ် လႄႈ ၸႂ်ၸပ်း ငိုၼ်း တွင်း ဢေႃႈ။- 4မၼ်း တၵ်း လႆႈ ပဵၼ် ၵေႃႉ ဢၼ် ၸၢင်ႈ ဢုပ်ႉ ထိင်း ၼႃႈႁိူၼ်း တူဝ်ၸဝ်ႈၵဝ်ႇ လီ လီ လႄႈ ၸၢင်ႈ သင်ႇ သွၼ် ႁႂ်ႈ လုၵ်ႈလၢင်း မၼ်း ရူဝ်ႇသေႇ ၵူဝ်ယမ် မၼ်း လႄႈ ထွမ်ႇ သူပ်း ဢဝ် ၵႂၢမ်း မၼ်း ဢေႃႈ။- 5ပေႃး မၼ်း ယင်း ဢမ်ႇ မေႃ ဢုပ်ႉ ၼႃႈႁိူၼ်း တူဝ်ၸဝ်ႈၵဝ်ႇ ၸိုင်၊မၼ်း တေ ႁဵတ်း ႁိုဝ် ၸၢင်ႈ ၸွႆႈ ဢုပ်ႉ ထိင်း ၸိူဝ်းၸဝ်ႈ ၽြႃးပဵၼ်ၸဝ်ႈ လႆႈ။- 6မၼ်း တၵ်း ဢမ်ႇ လႆႈ ပဵၼ် ၵေႃႉ ဢၼ် တိုၵ်ႉ ႁႃ ၶဝ်ႈ ၽႃႇသႃႇ မႃး မႂ်ႇ မႂ်ႇ ၼၼ်ႉ ဢေႃႈ။ ၵူဝ် မၼ်း ၸၢင်ႈ မီး ႁူဝ်ၸႂ်ၽႅၼ်သုင် သေလႄႈ လႆႈ ၶၢမ်ႇ ၸီႇယၢင်ႇ တြႃး မိူၼ် ၸိူဝ်ႉ ၼင်ႇ မႃႇၼၢတ်ႈ လႆႈ ၶၢမ်ႇ ၼၼ်ႉ ဢေႃႈ။- 7လိူဝ် သေ ၼၼ်ႉ မၼ်း ထုၵ်ႇလီ ပဵၼ် ၵူၼ်း ၵေႃႉ ဢၼ် ၵူၼ်း ၼွၵ်ႈ ၸိူဝ်းၸဝ်ႈ ၶဝ် ရူဝ်ႇသေႇ ၼၼ်ႉ ဢေႃႈ။ ပေႃး ဢမ်ႇၼၼ် မၼ်း ၸၢင်ႈ လႆႈ ဢူၵ်း လႆႈ ဢၢႆ လႄႈ တူၵ်း ၶမ် ယူႇ ၵႃႈၼႂ်း တူင်ႇၶိုမ်း ၽီႁၢႆႉ မႃႇၼၢတ်ႈ ၼၼ်ႉ ဢေႃႈ။ 8မိူၼ် ၸိူဝ်ႉ ၼင်ႇ ၼၼ် ၽူႈ ၸွႆႈ ထၢမ်းၵၢၼ် ၸိူဝ်းၸဝ်ႈ တင်းလၢႆ ၵေႃႈ တေ ဢမ်ႇ လႆႈ ပဵၼ် ၵူၼ်း လိၼ်ႉ သွင် ငၢမ်ႈ၊တၵ်း လႆႈ မီး ဢဵင်ႇ သရေႇ ဢၼ် လီ လႄႈ၊ဢမ်ႇ လႆႈ ၵိၼ် ၼမ်ႉမၢၵ်ႇၸပိတ်ႉ ႁႂ်ႈ ပူၼ်ႉလိူဝ်၊- 9ၶဝ် တၵ်း လႆႈ မီး ၸႂ် ဢၼ် ႁု တူဝ်ၸဝ်ႈၵဝ်ႇ ဢၼ် ၶၢဝ်ၸၢင်ႇ သေလႄႈ ၸႂ်ၸပ်း တြႃး တၢင်းယုမ်ႇမၢတ်ႈ ဢၼ် လိုၵ်ႉ ဢၼ် လမ်ႇ ၼႂ်း ၸဝ်ႈၽြႃး ၼၼ်ႉ ဢေႃႈ။- 10ႁႂ်ႈ ၶဝ် လႆႈ ၶၢမ်ႇ ၸႅတ်ႈ ၸၢမ်းတူၺ်း ဢွၼ်တၢင်း တႃႉ။ ပေႃး ၶဝ် ၵၢင်းလွတ်ႈ တၢင်း ဢၼ် တၢင်ႇ ဢပျတ်ႈ ၸိုင်၊ႁႂ်ႈ ၶဝ် လုမ်းလႃး ၼႂ်း ၸိူဝ်းၸဝ်ႈ ၼႂ်း ဢရႃႇ ၵူၼ်းလူင် ၼႂ်း ၸိူဝ်းၸဝ်ႈ တႃႉ။- 11မေး ၶဝ် ၵေႃႈ တၵ်း လႆႈ မီး ဢဵင်ႇ သရေႇ ဢၼ် လီ လႄႈ ၶဝ် တၵ်း ဢမ်ႇ လႆႈ ၶႃႉၸိုဝ်ႈ ၶၢႆသဵင် ပိူၼ်ႈ၊တၵ်း လႆႈ ပဵၼ် ၵေႃႉ ဢၼ် မီး သမ်ႇမႃႇ သတိ၊ၵေႃႉ ဢၼ် မီး သဵတ်ႈၸႃႇ ၵႃႈၼႂ်း ၵူႈၸိူဝ်ႉၵူႈပိူင် ဢေႃႈ။- 12ၵူၼ်းလူင် ၼႂ်း ၸိူဝ်းၸဝ်ႈ တၵ်း လႆႈ မီး မေး ၵေႃႉလဵဝ် ၵူၺ်း လႄႈ ပဵၼ် ၵေႃႉ ဢၼ် မေႃ ဢုပ်ႉ ထိင်း လုၵ်ႈလၢင်း မၼ်း တင်း ၼႃႈႁိူၼ်း မၼ်း လီ လီ တႃႉ။- 13လွင်ႈ မၼ်း ၸမ်ႉ၊ၶဝ် ၸိူဝ်း ဢၼ် လုမ်းလႃး ၸိူဝ်းၸဝ်ႈ လီ လီ ငၢမ်း ငၢမ်း ၼႂ်း ဢရႃႇ ၵူၼ်းလူင် ၼႂ်း ၸိူဝ်းၸဝ်ႈ ၼၼ်ႉ လႆႈ ဢၵျူဝ်း ပုၼ်ႈ တူဝ်ၸဝ်ႈၵဝ်ႇ လႄႈ ၸၢင်ႈ ႁေႃးလၢတ်ႈ လွင်ႈ တင်း ယုမ်ႇမၢတ်ႈ ဢၼ် မီး ၼႂ်း ၸဝ်ႈ ယေႇသု ၶရိၸ်ႈ၊ၼၼ်ႉ ႁတ်း ႁတ်းႁၢၼ် ႁၢၼ် ဢေႃႈ။ 14ၵဝ် ဢၢၼ်း ၸဵဝ်း မႃး ၸူး တီႈ မႂ်း ယူႇ၊ၵူၺ်းၵႃႈ ၵဝ် လႆႈ တႅမ်ႈလိၵ်ႈ ၽိုၼ် ၼႆႉ ထိုင် မႂ်း ယဝ်ႉ၊- 15ပေႃး ၵဝ် ၼၢၼ်း ႁွတ်ႈမႃး ၸိုင်၊လိၵ်ႈ ၼႆႉ တၵ်း ႁႂ်ႈ မႂ်း လႆႈ ႁု ဝႃႈ၊ႁဝ်း တၵ်း လႆႈ ႁဵတ်း ၸိူဝ်ႉ ၼင်ႇ ႁိုဝ် သၢင်ႈ ႁဵတ်း ၵမ်ၵျၢင်ႉ ၼႂ်း ႁိူၼ်း ၽြႃးပဵၼ်ၸဝ်ႈ ဢေႃႈ။ ႁိူၼ်း ၸဝ်ႈ ၼၼ်ႉ ၸမ်ႉ၊ပဵၼ် ၸိူဝ်းၸဝ်ႈ ၽြႃးပဵၼ်ၸဝ်ႈ၊ၸဝ်ႈ ဢၼ် ဢသၢၵ်ႈလိပ်း ယူႇ ၼၼ်ႉ ဢေႃႈ။ ၸိူဝ်းၸဝ်ႈ ၼၼ်ႉ ပဵၼ် သဝ် ဢၼ် ၵမ်ႉထွၵ်ႈ သမ်ႇမႃႇ တြႃး လႄႈ သမ်ႉ ပဵၼ် ငဝ်ႈႁၢၵ်ႈ တီႈ ဢၼ် သမ်ႇမႃႇ တြႃး တႄႇ ယူႇ ဢေႃႈ။- 16လွင်ႈတၢင်း ဢၼ် လိုၵ်ႉ ဢၼ် လမ်ႇ ၽႃႇသႃႇ တြႃး ႁဝ်း ၼႆႉ ပဵၼ် ဢၼ် ယႂ်ႇ မျၢတ်ႈ ၼႃႇ လူင်လၢင် ဢေႃႈ၊ဝႃႈၼႆ ၽူႈလႂ် ဢမ်ႇ ၸၢင်ႈ တွပ်ႇထဵင် လႆႈ။ ၸဝ်ႈၽြႃး လႆႈ ပေႃႇမႃး ၼႂ်း တူဝ် ႁၢင်ႈ ၵူၼ်း လႄႈ၊ လႆႈ ၼႄပျႃး ဝႃႈ မၼ်းၸဝ်ႈ သိုဝ်ႈတေႃႇ ၼႂ်း ဝိၺိၺ်ႇ ၸဝ်ႈ သေယဝ်ႉ၊ လႆႈ ၶၢမ်ႇ တၢင်း ဢၼ် တမၢၼ်ႇၵၢင်ႁၢဝ် တင်းလၢႆ တူၺ်း ႁၼ် ယဝ်ႉ ၸင်ႇ၊ လႆႈ ၶၢမ်ႇ တၢင်း ဢၼ် ႁေႃးလၢတ်ႈ လွင်ႈ မၼ်း ၵႃႈၼႂ်း ၵူၼ်း ၵူႈၶိူဝ်းၶိူဝ်း၊ လႆႈ ၶၢမ်ႇ တၢင်း ဢၼ် ၵူၼ်းလေႃးၵီႇ တင်းလၢႆ ယုမ်ႇမၢတ်ႈ ဢိင်ပိုင်ႈ သေလႄႈ၊ လႆႈ ၶၢမ်ႇ တၢင်း ဢၼ် ၽြႃးပဵၼ်ၸဝ်ႈ ဢဝ် ၶိုၼ်ႈ ၵႂႃႇ ၵႃႈၼိူဝ် မိူင်းၵၢင်ႁၢဝ် ယဝ်ႉ ဢေႃႈ။


text: 1ႁဝ်း ႁု လွင်ႈ ဢၼ် ပေႃး တူဝ် ၶၼ်ႇထႃႇ ႁဝ်း၊ဢၼ် ပဵၼ် သုမ်ႉ ဢၼ် ႁဝ်း သွၼ်ႈ ယူႇ ၼႂ်း လိၼ်မိူင်း ၸူဝ်ႈ ၶၢဝ်း ၼိုင်ႈ ၼႆႉ လု ၸိုင်၊ႁဝ်း မီး ႁိူၼ်း ၼိၵ်ႈၸႃႉ ထႃႇဝရႃႉ ဢၼ် ဢမ်ႇ ဢဝ် တင်း မိုဝ်း ၵူၼ်း ႁဵတ်း လႄႈ ပဵၼ် ႁိူၼ်း ဢၼ် ၽြႃးပဵၼ်ၸဝ်ႈ ၽၢၼ်ႇသၢင်း ႁဵတ်း ပဵၼ် ဝႆႉ၊ပုၼ်ႈ ႁဝ်း ၵႃႈၼိူဝ် မိူင်းၵၢင်ႁၢဝ် ပုၼ်ႉ ၼၼ်ႉ ယူႇ ဢေႃႈ။- 2ၼႂ်း မိူဝ်ႈ ဢၼ် ႁဝ်း ယင်း မီး ယူႇ ၼႂ်း သုမ်ႉ လိၼ်မိူင်း ၼႆႉ ႁဝ်း ၶႂ်ႈ ၼုင်ႈ ႁေႃႇ တူဝ် မႂ်ႇ ႁဝ်း ဢၼ် ဝႃႈ၊ႁိူၼ်း မိူင်းၵၢင်ႁၢဝ် ႁဝ်း ၼႃႇ ၼၼ်ႉ လႄႈ ၶၢင်းၶီ ၶၢင်းၽၢၼ် ယူႇ ဢေႃႈ။- 3ပေႃး ႁဝ်း လႆႈ ၼုင်ႈ ႁေႃႇ တူဝ် မႂ်ႇ ႁဝ်း ၸိုင်၊ႁဝ်း တၵ်း လႆႈ ယူႇ တူဝ်ပူၺ် ဢမ်ႇၸႂ်ႈ။- 4ႁဝ်း လႆႈ ယူႇ ၼႂ်း သုမ်ႉ လိၼ်မိူင်း ၼႆႉ လႄႈ တုၵ်ႉၶႃႉ ႁႅင်း ၼႃႇ လူင်လၢင် ၸင်ႇ ၶၢင်းၶီ ၶၢင်းၽၢၼ် ယူႇ ၼႆႉ။ ဢမ်ႇၸႂ်ႈ ဝႃႈ၊ႁဝ်း ၶႂ်ႈ ထွတ်ႇ ပႅတ်ႈ တူဝ် ၶၢပ်ႈ ၵဝ်ႇ ႁဝ်း ဢေႃႈ။ ႁဝ်း ၶၢင်း ၵွပ်ႈပိူဝ်ႈ ႁဝ်း ၶႂ်ႈ ၼုင်ႈ ႁေႃႇ တူဝ် ၶၼ်ႇထႃႇ ဢၼ် မႂ်ႇ၊ၼင်ႇ ႁိုဝ် တူဝ် ၶၼ်ႇထႃႇ ႁဝ်း ဢၼ် ၸၢင်ႈ လု ၸၢင်ႈ တၢႆ ၼႆႉ၊ႁႂ်ႈလႆႈ ၶၢမ်ႇ တၢင်း ဢၼ် ဢသၢၵ်ႈ ထႃႇဝရႃႉ ဢိုၼ် ၵိၼ် ပႅတ်ႈ ၼၼ်ႉ ဢေႃႈ။- 5ၽြႃးပဵၼ်ၸဝ်ႈ၊ပဵၼ် ၸဝ်ႈ ဢၼ် မႄးႁဵတ်း ပၼ် ႁႂ်ႈ ႁဝ်း လႆႈ ၶၢႆႉပုတ်ႈ ၸိူဝ်ႉ ၼင်ႇ ၼႆ လႄႈ မၼ်းၸဝ်ႈ ဢဝ် ဝိၺိၺ်ႇ ၸဝ်ႈ ပၼ် ဝႆႉ တီႈ ႁဝ်း၊ႁႂ်ႈလႆႈ ပဵၼ် ၸရၢၼ်ႇ ဢၼ် ဝႆႉ တီႈ ႁဝ်း ပုၼ်ႈ ဝၼ်း မိူဝ်းၼႃႈ ၼၼ်ႉ ဢေႃႈ။ 6ပိူဝ်ႈ ၼႆ လႄႈ ႁဝ်း မီး ၸႂ် ဢၼ် ယုမ်ႇယမ် တမ်းၸႂ် ယူႇ တႃႇသေႇ ဝႃႈ၊မိူဝ်ႈ ဢၼ် ႁဝ်း ယင်း တိုၵ်ႉ မီး ယူႇ ၼႂ်း ၶၢပ်ႈ တူဝ် ၶၼ်ႇထႃႇ ၼႆႉ ၸိုင်၊ႁဝ်း ယၢၼ် ၵၼ် တင်း ၸဝ်ႈၽြႃး ယူႇ ဢေႃႈ။- 7ႁဝ်း ၵမ်ၵျၢင်ႉ ယူႇ ၸွမ်း မဵဝ်း ဢၼ် တႃ ႁၼ် လႆႈ ၼၼ်ႉ ဢမ်ႇၸႂ်ႈ။ ႁဝ်း ၵမ်ၵျၢင်ႉ ယူႇ ၸွမ်း တၢင်းယုမ်ႇမၢတ်ႈ လႄႈ၊- 8ႁဝ်း မီး တၢင်း ဢၼ် မၼ်ႈ ၸႂ် ၼႂ်း တၢင်း ဢၼ် ၶႂ်ႈ ၽၢတ်ႇ ဢွၵ်ႇ သေ တူဝ် ၶၼ်ႇထႃႇ ႁဝ်း ၼႆႉ သေယဝ်ႉ၊ၵႂႃႇ ယူႇ လူၺ်ႈ ၵၼ် တင်း ၸဝ်ႈၽြႃး ဢေႃႈ။- 9ပဵၼ် ႁိုဝ် သေဢမ်ႇဝႃႈ၊ႁဝ်း တေ ယူႇ ၼႂ်း ႁိူၼ်း ဢၼ် ပဵၼ် တူဝ် ၶၼ်ႇထႃႇ ၼႆႉ သေဢမ်ႇဝႃႈ၊ဢမ်ႇ ယူႇ သေဢမ်ႇဝႃႈ၊ႁဝ်း တေ လႆႈ ၶတ်းၸႂ် ႁဵတ်း ႁႂ်ႈ ထုၵ်ႇၸႂ် မၼ်းၸဝ်ႈ ဢေႃႈ။- 10လွင်ႈ မၼ်း ၸမ်ႉ၊ႁဝ်း ၵႃႈမီး တင်းသဵင်ႈတင်းလူင် တၵ်း လႆႈ ႁွတ်ႈ ၽႅဝ် ၽၢႆႇၼႃႈ ပလၢင်ႇ တီႈ ဢၼ် ၸဝ်ႈ ၶရိၸ်ႈ၊ၸီႇယၢင်ႇ တြႃး၊ၼင်ႇ ႁိုဝ် ႁဝ်း ၵူႈ ၵေႃႉ တၵ်း လႆႈ ၶၢမ်ႇ ဢဝ် မၢင်ႇၵလႃႇ တၢင်းလီ၊ဢမ်ႇၼၼ် ၶၢမ်ႇ ဢဝ် တၢမ်ႇ ဢပျတ်ႈ ၸွမ်း လူၺ်ႈ တၢင်း ဢၼ် ႁဝ်း လႆႈ ႁဵတ်း လီ ႁဵတ်း ႁၢႆႉ မိူဝ်ႈ ဢၼ် ႁဝ်း ယင်း မီး ယူႇ ၼႂ်း ႁိူၼ်း တူဝ် ၶၼ်ႇထႃႇ ႁဝ်း ၼၼ်ႉ ဢေႃႈ။ 11ပိူဝ်ႈ ၼႆ လႄႈ ႁဝ်း ႁု လွင်ႈ ဢၼ် တၵ်း လႆႈ ၵူဝ်ႁႄ ၽြႃးပဵၼ်ၸဝ်ႈ လႄႈ ႁဝ်း တိုၵ်းယူင်း ၸူဝ်း ဢဝ် ၵူၼ်း တင်းလၢႆ ဢေႃႈ။ ၸဝ်ႈၽြႃး ၼၼ်ႉ၊ႁုႁၼ် တူဝ် ၸႂ် ႁဝ်း ၸႅင်ႈ လီ လႄႈ ၵဝ် ယုမ်ႇ ဝႃႈ သူ ၵေႃႈ၊လႆႈ ဢဝ် ၸႂ် ဢၼ် ႁု တူဝ်ၸဝ်ႈၵဝ်ႇ ၼၼ်ႉ၊ႁုႁၼ် တူဝ် ၸႂ် ႁဝ်း ဢေႃႈ။- 12ႁဝ်း သမ်ႉ ယွင်ႈယေႃး တူဝ်ၸဝ်ႈၵဝ်ႇ ၽၢႆႇၼႃႈ သူ ထႅင်ႈ ဢမ်ႇၸႂ်ႈ။ ႁဝ်း လၢတ်ႈၼႄ လွင်ႈတၢင်း မၼ်း တီႈ သူ၊ႁႂ်ႈ သူ လႆႈ ဢုပ်ႇ ဝၢဝ်း ၵွပ်ႈပိူဝ်ႈ ႁဝ်း၊ၼင်ႇ ႁိုဝ် သူ တၵ်း တေ မေႃ တွပ်ႇ ၶိုၼ်း ၵႂၢမ်း ၶဝ် ၸိူဝ်း ဢၼ် ဢုပ်ႇ ဝၢဝ်း လူၺ်ႈ လွင်ႈ မဵဝ်း ဢၼ် ဢဝ် တႃ တူၺ်း ႁၼ် လႆႈ လႄႈ ဢမ်ႇ လႆႈ ဢုပ်ႇ ဝၢဝ်း မဵဝ်း ဢၼ် ယူႇ ၼႂ်း ၸႂ် ၼၼ်ႉ ဢေႃႈ။- 13ၸွင်ႇ ႁဝ်း ပဵၼ် ၵူၼ်းယွင်ႇ ႁိုဝ်း။ ပေႃး ႁဝ်း ယွင်ႇ ၵေႃႈ၊ႁဝ်း ယွင်ႇ ပုၼ်ႈ ဢၵျူဝ်း ၸဝ်ႈၽြႃး ၵူၺ်း ဢေႃႈ။ သင် ဝႃႈ၊ႁဝ်း ဢမ်ႇ ယွင်ႇ ၵေႃႈ၊ႁဝ်း ပဵၼ် ၵူၼ်း ၸႂ်လီ ပုၼ်ႈ ဢၵျူဝ်း သူ ဢေႃႈ။- 14တၢင်းႁၵ်ႉ မႅတ်ႈတႃႇ ၸဝ်ႈ ၶရိၸ်ႈ၊ဢုပ်ႉပိူင်ႇ တၢင်ႇ တဵင် ၼိူဝ် ႁဝ်း၊ၵွပ်ႈပိူဝ်ႈ ႁဝ်း ႁု မၢတ်ႈ လွင်ႈ ဢၼ် မၼ်းၸဝ်ႈ ဢၼ် ပဵၼ် ၵူၼ်း ၵေႃႉလဵဝ် လႆႈ ၶၢမ်ႇတၢႆ တၢင် ၵူၼ်း တင်းသဵင်ႈတင်းလူင် ဢေႃႈ။ ၵွပ်ႈၼႆ လႄႈ ၵူၼ်း တင်းသဵင်ႈတင်းလူင် တၢႆ ယဝ်ႉ ဢေႃႈ။- 15မၼ်းၸဝ်ႈ ၶၢမ်ႇတၢႆ တၢင် ၵူၼ်း တင်းသဵင်ႈတင်းလူင်၊ၼင်ႇ ႁိုဝ် ၶဝ် ၸိူဝ်း ဢၼ် ဢသၢၵ်ႈလိပ်း ယူႇ တင်းလၢႆ တၵ်း တေ ဢမ်ႇ ၵမ်ၵျၢင်ႉ ၸွမ်း ဢလူဝ်ႇ တူဝ်ၸဝ်ႈၵဝ်ႇ လႄႈ တၵ်း တေ ၵမ်ၵျၢင်ႉ ၸွမ်း ဢလူဝ်ႇ ၸဝ်ႈ ဢၼ် ၶၢမ်ႇတၢႆ တၢင် ပုၼ်ႈ ၶဝ် ၼၼ်ႉ သေယဝ်ႉ၊လုၵ်ႉ ၶိုၼ်းလိပ်း မႃး ၼၼ်ႉ ဢေႃႈ။ 16ပိူဝ်ႈ ၼႆ လႄႈ ဢဝ် ၼႆႉ ၵႂႃႇ ၼႃႈ၊ၽူႈလႂ် သေဢမ်ႇဝႃႈ၊ႁဝ်း တေ ဢမ်ႇ ႁုၸၵ်း မၼ်း ၸွမ်းၼင်ႇ ၸႃႇတိ ၼိူဝ်ႉၼင် ၵူၺ်း။ ပိၵ်ႉသမ်ႉ၊ႁဝ်း ယၢမ်ႈ ႁုၸၵ်း ၸဝ်ႈ ၶရိၸ်ႈ၊ၸွမ်းၼင်ႇ ၸႃႇတိ ၼိူဝ်ႉၼင် သေၵေႃႈ၊တေႃႈလဵဝ် ၼႆႉ ၵႂႃႇ မိူဝ်းၼႃႈ ႁဝ်း တၵ်း ဢမ်ႇ ႁုၸၵ်း ၸိူဝ်ႉ ၼင်ႇ ၼၼ် ယဝ်ႉ ဢေႃႈ။- 17ၵွပ်ႈ လွင်ႈ ၸိူဝ်ႉႁိုဝ် လႄႈ ဝႃႈ ၸမ်ႉ၊မိူဝ်ႈ ဢၼ် ၵူၼ်း သေၵေႃႉၵေႃႉ၊မီး ၼႂ်း ၸဝ်ႈ ၶရိၸ်ႈ၊ၸိုင်၊မၼ်း ပဵၼ် ၵေႃႉ ဢၼ် ၽြႃးပဵၼ်ၸဝ်ႈ ၽၢၼ်ႇသၢင်း ႁဵတ်း ပဵၼ် ဢၼ် မႂ်ႇ ယဝ်ႉ လႄႈ ဢၼ် ၵဝ်ႇ ၵဝ်ႇ တင်းလၢႆ ၵေႃႈ လႆႈ လပ်ႉ ႁၢႆ ၵႂႃႇ သေ ပဵၼ် ဢၼ် မႂ်ႇ မႃး ၵူၺ်းၵူၺ်း ဢေႃႈ။- 18လွင်ႈတၢင်း ဢၼ် ပဵၼ် မႃး ၸိူဝ်ႉ ၼင်ႇ ၼႆ ၸိုင်၊ပဵၼ် ၵွပ်ႈပိူဝ်ႈ ၽြႃးပဵၼ်ၸဝ်ႈ ဢဝ် တင်း ၸဝ်ႈ ၶရိၸ်ႈ၊လႄႈ ႁဵတ်း ႁႂ်ႈ ႁဝ်း ၶိုၼ်း လီ ၵၼ် တင်း မၼ်းၸဝ်ႈ ၵူၺ်းဢမ်ႇၵႃး၊သမ်ႉ ယင်း ပၼ် ၼႃႈၵၢၼ် ႁဝ်း ႁႂ်ႈ ၸွႆႈ ႁဵတ်း ႁႂ်ႈ ပိူၼ်ႈ တၢင်ႇၵေႃႉ ၸိူဝ်း ၼၼ်ႉ လႆႈ ၶိုၼ်း လီ ၵၼ် တင်း မၼ်းၸဝ်ႈ ၼၼ်ႉ ဢေႃႈ။- 19ၶၢဝ်ႇ တြႃး ႁဝ်း ၸမ်ႉ၊ၽြႃးပဵၼ်ၸဝ်ႈ ဢဝ် တင်း ၸဝ်ႈ ၶရိၸ်ႈ၊လႄႈ ႁဵတ်း ႁႂ်ႈ ၵူၼ်း ၵႃႈမီး ၶိုၼ်း လီ ၵၼ် တင်း မၼ်းၸဝ်ႈ ၼၼ်ႉ ဢေႃႈ။ ၽြႃးပဵၼ်ၸဝ်ႈ ယင်း ဢမ်ႇ မၢတ်ႈ ဢမ်ႇ မၢႆ ဢပျတ်ႈ ၶဝ် တင်းလၢႆ လႄႈ ဢဝ် တြႃး ဢၼ် ၶိုၼ်း လီ ၵၼ် ၼၼ်ႉ ဢၢပ်ႈပၼ် ႁဝ်း ႁႂ်ႈ ႁဝ်း ၵႂႃႇ ႁေႃးလၢတ်ႈ ဢေႃႈ။ 20ပိူဝ်ႈ ၼႆ လႄႈ၊ႁဝ်း ၼႆႉ ႁေႃးလၢတ်ႈ တၢင်တူဝ် ၸဝ်ႈ ၶရိၸ်ႈ၊ယူႇ မိူၼ် ၸိူဝ်ႉ ၼင်ႇ တူဝ် ၽြႃးပဵၼ်ၸဝ်ႈ ၸႂ်ႉ ႁႂ်ႈ ႁဝ်း တိုၵ်းယူင်း သူ ၼၼ်ႉ ဢေႃႈ။ ႁဝ်း ၸင်ႇ ၸူဝ်း ဢဝ် သူ ၼႂ်း ၼႃႇမႃႉ ၸိုဝ်ႈသဵင် ၸဝ်ႈ ၶရိၸ်ႈ ယူႇ ႁႂ်ႈလႆႈ ၶိုၼ်း လီ ၵၼ် တင်း မၼ်းၸဝ်ႈ ဢေႃႈ။- 21ၸဝ်ႈ ၶရိၸ်ႈ၊ၵၢင်းလွတ်ႈ တင်း ဢပျတ်ႈ ဢေႃႈ။ ၼႂ်းဝႃႈၼၼ် သေၵေႃႈ၊ၽြႃးပဵၼ်ၸဝ်ႈ ႁႂ်ႈ ၸဝ်ႈ ဢၼ် ၵၢင်းလွတ်ႈ ဢပျတ်ႈ ၼၼ်ႉ၊မီး ဢပျတ်ႈ တႅၼ်း ႁဝ်း ၼင်ႇ ႁိုဝ် ႁဝ်း တၵ်း လႆႈ ပဵၼ် တၢင်း ဢၼ် သိုဝ်ႈတေႃႇ ၽြႃးပဵၼ်ၸဝ်ႈ၊ၵႃႈၼႂ်း ၸဝ်ႈ ၶရိၸ်ႈ၊ၼၼ်ႉ ဢေႃႈ။


text: 1"တႅမ်ႈ ၸိူဝ်ႉ ၼင်ႇ ၼႆ သေလႄႈ သင်ႇ လၢတ်ႈ ၵႂႃႇ ၵႃႈတီႈ တမၢၼ်ႇၵၢင်ႁၢဝ် ၸိူဝ်းၸဝ်ႈ ဝဵင်း ဢေးၽႅတ်ႈ၊လႄႈ ဝႃႈ။ "ၼႆႉ ၸမ်ႉ၊ပဵၼ် ၵႂၢမ်း တြႃး ဢၼ် လုၵ်ႉ သေ ၵႃႈတီႈ ၸဝ်ႈ ဢၼ် ယိပ်းၵမ် လၢဝ် ၸဵတ်း လုၵ်ႈ ဝႆႉ ၵႃႈၼႂ်း မိုဝ်း ၶွၼ်ၶႂႃ မၼ်း သေလႄႈ ပႆ ၵႂႃႇ ပႆ မႃး ယူႇ ၵႃႈၼႂ်း ၵႄႈၵၢင် ၶဵင်ႇ တီႈ တႆႈၽႆး ၸဵတ်း ဢၼ် ၼၼ်ႉ ဢေႃႈ။- 2လွင်ႈ ဢၼ် မႂ်း ၵမ်ၵျၢင်ႉ ၸိူဝ်ႉ ၼင်ႇ ႁိုဝ်၊မႂ်း ယၢပ်ႇၽိုတ်ႇ ထၢၼ်ႇ ႁိုဝ် ဢိၵ်ႇတင်း မႂ်း ယိူၼ်ႉၶၢမ်ႇ မႃး ထၢၼ်ႇ ႁိုဝ် ၼၼ်ႉ ၵဝ် ႁု ယူႇ ဢေႃႈ။ ၵဝ် ႁု လွင်ႈ ဢၼ် မႂ်း ဢမ်ႇ ႁပ်ႉ ၶၢမ်ႇ ဢဝ် လႆႈ ၵူၼ်း ဢၼ် ဢမ်ႇတြႃး ၸိူဝ်း ၼၼ်ႉ၊ဢိၵ်ႇတင်း လွင်ႈ ဢၼ် မႂ်း ၸႅတ်ႈ သေး တူၺ်း ၶဝ် ၸိူဝ်း ဢၼ် ယင်း ဢမ်ႇၸႂ်ႈ တမၢၼ်ႇၸဝ်ႈ လႄႈ ႁဵတ်း ႁၢင်ႈ ပဵၼ် တမၢၼ်ႇၸဝ်ႈ ၼၼ်ႉ သေယဝ်ႉ၊လႆႈ ႁု လွင်ႈ ဢၼ် ၶဝ် ပဵၼ် ၵူၼ်း ပႅတ်ႉ ၵူၼ်း လႅၼ် ၼၼ်ႉ ဢေႃႈ။- 3လွင်ႈ ဢၼ် မႂ်း ဝႆႉၸႂ် ယိုၼ်း ၸႂ် ယၢဝ်း လႄႈ ယိူၼ်ႉၶၢမ်ႇ တုၵ်ႉၶႃႉ တၢင်း ၽၢၼ် ပုၼ်ႈ ၸိုဝ်ႈသဵင် ၵဝ် ၼၼ်ႉ၊ဢဵၼ်ႁႅင်း မႂ်း ယင်း ဢမ်ႇ ဢူၼ်ႈဢွၼ်ႇ ၵႂႃႇ ၼၼ်ႉ ၵေႃႈ ၵဝ် ႁု ယူႇ ဢေႃႈ။- 4ၵူၺ်းၵႃႈ၊ၵဝ် မီး တီႈ တၵ်း တၢင်ႇ ဢပျတ်ႈ တီႈ မႂ်း ၸမ်ႉ၊တေႃႈလဵဝ် ၼႆႉ၊မႂ်း ယင်း ဢမ်ႇ ႁၵ်ႉ ၵဝ် မိူၼ် ၸိူဝ်ႉ ၼင်ႇ ဢၼ် မႂ်း ႁၵ်ႉ မိူဝ်ႈ ဢွၼ်တၢင်း ၼၼ်ႉ ယဝ်ႉ။- 5ၶႆႈၸႂ် ဝူၼ်ႉ တူၺ်း လွင်ႈ ဢၼ် မႂ်း သုတ်ႉယွမ်း ၵႂႃႇ ထၢၼ်ႇ ႁိုဝ် ယဝ်ႉ ၼၼ်ႉ တႃႉ။ ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် မႂ်း သေယဝ်ႉ၊ၵမ်ၵျၢင်ႉ ၶိုၼ်း ၵႃႈ ၼင်ႇ ဢၼ် မႂ်း ယၢမ်ႈ လႆႈ ၵမ်ၵျၢင်ႉ မႃး ဢွၼ်တၢင်း ၼၼ်ႉ တႃႉ။ ပေႃး ဢမ်ႇၼၼ်၊ၵဝ် တၵ်း ၸဵဝ်း မႃး ၸူး တီႈ မႂ်း လႄႈ တၵ်း ၶၢႆႉ တီႈ ၶဵင်ႇ တႆႈၽႆး မႂ်း ပႅတ်ႈ ဢေႃႈ။- 6ၼႂ်းဝႃႈၼၼ် သေၵေႃႈ၊မီး လွင်ႈ ဢၼ် လီ ထုၵ်ႇၸႂ် ၵျိူၵ်ႈၸႂ် ၸမ်ႉ၊ၸိူဝ်ႉ ၼင်ႇ ဢၼ် ၵဝ် ၸင်း ၼၼ်ႉ၊မႂ်း ၵေႃႈ ၸင်း တၢင်းၵမ် တၢင်းၵျၢင်ႉ တပႄး ၼိၵေႃးလႃႉ၊ၼၼ်ႉ ဢေႃႈ။ 7"ပိူဝ်ႈ ၼႆ လႄႈ ပေႃး မႂ်း မီး ႁူ ၸိုင်၊ထွမ်ႇဢဝ် ဢမိင်ႉ ဢၼ် ဝိၺိၺ်ႇ ၸဝ်ႈ သင်ႇ ၵႃႈၼိူဝ် ၸိူဝ်းၸဝ်ႈ တင်းလၢႆ ၼၼ်ႉ တႃႉ။ "တီႈ ၶဝ် ၸိူဝ်း ဢၼ် ပႄႉၼႅင်ႇ ၼၼ်ႉ ၸိုင်၊ၵဝ် တၵ်း လႆႈ ပၼ် ဢၶႂၢင်ႉ ဢၼ် တၵ်း လႆႈ ၵိၼ် မၢၵ်ႇ တူၼ်ႈ ဢသၢၵ်ႈ ဢၼ် မီး ဝႆႉ ၵႃႈၼႂ်း သူၼ် မိူင်းၽြႃးပဵၼ်ၸဝ်ႈ ၼၼ်ႉ ဢေႃႈ။" 8"တႅမ်ႈ ၸိူဝ်ႉ ၼင်ႇ ၼႆ သေလႄႈ သင်ႇ လၢတ်ႈ ၵႂႃႇ ၵႃႈတီႈ တမၢၼ်ႇၵၢင်ႁၢဝ် ၸိူဝ်းၸဝ်ႈ ဝဵင်း သမိူဝ်ႇၼႃႉ၊လႄႈ ဝႃႈ။ "ၼႆႉ ၸမ်ႉ၊ပဵၼ် ၵႂၢမ်း တြႃး ဢၼ် မႃး သေ ၵႃႈတီႈ ၸဝ်ႈ ဢၼ် ပဵၼ် ၵေႃႇၸႃႉ ႁူဝ်ပိုင်း၊ၸဝ်ႈ ဢၼ် ပဵၼ် လိုၼ်းလင် သုတ်း၊ၸဝ်ႈ ဢၼ် တၢႆ ယဝ်ႉ လႄႈ သမ်ႉ ၶိုၼ်း လုၵ်ႉ ၶိုၼ်းလိပ်း ယူႇ ၼၼ်ႉ ဢေႃႈ။- 9ၵဝ် ႁု တုၵ်ႉၶႃႉ တၢင်း ယၢပ်ႇ မႂ်း ယူႇ လႄႈ ၵဝ် ႁု လွင်ႈ ဢၼ် ပိၵ်ႉသမ်ႉ မႂ်း ယၢၵ်ႈၽၢၼ် သေၵေႃႈ၊မႂ်း ယင်း မီး တၢင်း ဢၼ် မၢၵ်ႈမီး တႄႉတႄႉ ၼၼ်ႉ ဢေႃႈ။ ၵဝ် ႁု လွင်ႈ ဢၼ် ၵူၼ်း ၸိူဝ်း ဢၼ် ယင်း ဢမ်ႇၸႂ်ႈ ၵူၼ်း မဵဝ်း ၵျူး၊လႄႈ ႁဵတ်း ႁၢင်ႈ ပဵၼ် ၵျူး၊ၼၼ်ႉ၊ၶဝ်ႈပႃး ၼႂ်း မူႇ ၸုမ်း ၸႃႇတၢၼ်ႇ၊လႄႈ သႄႉသွမ်း သူ ၼၼ်ႉ ဢေႃႈ။- 10ယႃ ပေ ၵူဝ် တုၵ်ႉၶႃႉ ဢၼ် မႂ်း ၸမ် တၵ်း လႆႈ ၶၢမ်ႇ ၼၼ်ႉ သေ ၸိူဝ်ႉ သေ ပိူင်။ ထွမ်ႇ လူး။ မႃႇၼၢတ်ႈ ၸမ် တၵ်း ဢဝ် ၵူၼ်း ၼႂ်း သူ ၵမ်ႈၽွင်ႈ သႂ်ႇ ထွင်ႇ ႁႂ်ႈလႆႈ ၸႅတ်ႈ သေး တူၺ်း သူ လႄႈ သူ တၵ်း လႆႈ ၶၢမ်ႇ တုၵ်ႉၶႃႉ သိပ်း ဝၼ်း တဵမ်တဵမ် ဢေႃႈ။ ပိၵ်ႉသမ်ႉ ထိုင် ပဵၼ် တၢင်းတၢႆ ၼၼ်ႉ သေၵေႃႈ ပႂ်ႉ သဵတ်ႈၸႃႇ တေႃႇ ၵဝ် ယူႇ တႃႉ။ ပေႃး ႁဵတ်း ၼင်ႇ ၼၼ် ၸိုင်၊ၵဝ် တၵ်း ပၼ် သူး သရၽူႇ ဢသၢၵ်ႈ တီႈ မႂ်း ဢေႃႈ။ 11"ပိူဝ်ႈ ၼႆ လႄႈ၊ပေႃး မႂ်း မီး ႁူ ၸိုင်၊ထွမ်ႇဢဝ် ဢမိင်ႉ ဢၼ် ဝိၺိၺ်ႇ ၸဝ်ႈ ဢၼ် သင်ႇ ၵႃႈၼိူဝ် ၸိူဝ်းၸဝ်ႈ တင်းလၢႆ ၼၼ်ႉ တႃႉ။ "တီႈ ၶဝ် ၸိူဝ်း ဢၼ် ပႄႉၼႅင်ႇ ၼၼ်ႉ တၢင်းတၢႆ ပွၵ်ႈ တီႈ သွင် တေ ဢမ်ႇ လႆႈ တိူဝ်ႉ လႆႈ ထုၵ်ႇ ၶဝ် ဢေႃႈ။" 12"တႅမ်ႈ ၸိူဝ်ႉ ၼင်ႇ ၼႆ သေလႄႈ သင်ႇ လၢတ်ႈ ၵႂႃႇ ၵႃႈတီႈ တမၢၼ်ႇၵၢင်ႁၢဝ် ၸိူဝ်းၸဝ်ႈ၊ဝဵင်း ပေႇရၵမ်ႇ၊လႄႈ ဝႃႈ။ "ၼႆႉ ၸမ်ႉ၊ပဵၼ် ၵႂၢမ်း တြႃး ဢၼ် လုၵ်ႉ သေ ၵႃႈတီႈ ၸဝ်ႈ ဢၼ် မီး လၢပ်ႇ သၢၼ်ႇလႅၵ်ႈ သွင် ၶူမ်း လႄႈ ၽၢႆ ၼႃႇ ၼၼ်ႉ မႃး ဢေႃႈ။- 13ၵဝ် ႁု တီႈ ယူႇ မႂ်း ဢၼ် ဝႃႈ၊တီႈ ဢၼ် ရႃႇၸႃႉပလၢင်ႇ ၸႃႇတၢၼ်ႇ မီး ယူႇ ၼၼ်ႉ ဢေႃႈ။ မႂ်း ပႂ်ႉ သဵတ်ႈၸႃႇ တေႃႇ ၵဝ် လႄႈ ယင်း ဢမ်ႇ ၸုၼ်ႉ ဢမ်ႇ ပႄႇပႅတ်ႈ လႄႈ မီး တၢင်း ဢၼ် မႂ်း ယုမ်ႇမၢတ်ႈ ၵဝ် ပိၵ်ႉသမ်ႉ ၼႂ်း မိူဝ်ႈ ဢၼ် ဢၼ်ႇတိပႃႉ၊ၵေႃႉ ဢၼ် မီး သဵတ်ႈၸႃႇ ဢၼ် ၶၢမ်ႇသၢၵ်ႈသေႇ ၽၢႆႇ ၵဝ် လႄႈ လႆႈ ၶၢမ်ႇ တၢင်း ဢၼ် ဢဝ်တၢႆ ၵႃႈၼႂ်း သူ ၵႃႈတီႈ ဢၼ် ၸႃႇတၢၼ်ႇ ယူႇ ၼၼ်ႉ ဢေႃႈ။- 14ၵူၺ်းၵႃႈ၊ၵဝ် မီး တီႈ တၵ်း တၢင်ႇ ဢပျတ်ႈ တီႈ မႂ်း ဢိတ်းၼိုင်ႈ ၸမ်ႉ၊ၼႂ်း သူ ၼႆႉ ၵမ်ႈၽွင်ႈ ၸပ်းၸွမ်း ၵႂၢမ်းသင်ႇ သွၼ် သြႃႇ ပႃႇလၢမ်ႇ၊ၵေႃႉ ဢၼ် သင်ႇ သွၼ်ပၼ် ၶုၼ် ပႃႇလႅၵ်ႈ၊ႁႂ်ႈလႆႈ ဢွၼ် သူင်ႇ ၵူၼ်း မဵဝ်း ဢိသရေး၊ၶဝ်၊တူၵ်း ၸူမ် ၵႃႈၼႂ်း ဢပျတ်ႈ ၼႂ်း တၢင်း ဢၼ် ၸူဝ်း ဢဝ် ႁႂ်ႈ ၶဝ် ၵိၼ် တၢင်းၵိၼ် ဢၼ် သၢၵ်ႈလူႇ ၵႃႈတီႈ ၽၢႆႇၼႃႈ ႁုၼ်ႇႁၢင်ႈသၢင်းထု ၼၼ်ႉ ယဝ်ႉ၊ဢိၵ်ႇတင်း ႁႂ်ႈ ၶဝ် ႁဵတ်း ၸွမ်း ဢလူဝ်ႇ ၵိလေႇသႃႇ ဢၼ် ဢမ်ႇတြႃး ၵႂႃႇ ၼၼ်ႉ ဢေႃႈ။- 15မိူၼ် ၸိူဝ်ႉ ၼင်ႇ ၼၼ် ၼႂ်း မႂ်း ၼၼ်ႉ၊ယင်း မီး ၵူၼ်း ၵမ်ႈၽွင်ႈ ၸပ်းၸွမ်း ၵႂၢမ်းသင်ႇ သွၼ် တပႄး ၼိၵေႃးလႃႉ၊ၼၼ်ႉ ယူႇ ဢေႃႈ။- 16တေႃႈလဵဝ် ၼႆႉ၊ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် တႃႉ။ ပေႃး ဢမ်ႇၼၼ် ၵဝ် တၵ်း ၸဵဝ်း မႃး ၸူး တီႈ မႂ်း သေယဝ်ႉ၊ဢဝ် တင်း လၢပ်ႇ သၢၼ်ႇလႅၵ်ႈ ဢၼ် ဢွၵ်ႇ ၵႃႈတီႈ သူပ်း ၵဝ် မႃး ၼၼ်ႉ လႄႈ တိုၵ်းတေႃး ၶဝ် ဢေႃႈ။ 17"ပိူဝ်ႈ ၼႆ လႄႈ၊ပေႃး သူ မီး ႁူ ၸိုင်၊ထွမ်ႇဢဝ် ဢမိင်ႉ ဢၼ် ဝိၺိၺ်ႇ ၸဝ်ႈ သင်ႇ လၢတ်ႈ ၵႃႈတီႈ ၸိူဝ်းၸဝ်ႈ တင်းလၢႆ ၼၼ်ႉ တႃႉ။ "တီႈ ၵေႃႉ ဢၼ် ပႄႉၼႅင်ႇ ၼၼ်ႉ ၸိုင်၊ၵဝ် တၵ်း ပၼ် ၶဝ်ႈမုၼ်း မၼ်ႇၼႃႉ၊ဢၼ် သိူင်ႇ ဝႆႉ၊ဢိၵ်ႇတင်း တၵ်း ပၼ် မၢၵ်ႇႁိၼ် ၶၢဝ် ႁူၺ်ႇ ၼိုင်ႈ၊ဢၼ် ဢဝ် တင်း တူဝ်လိၵ်ႈ ဢႅၵ်ႉၶရႃႇ တႅမ်ႈ ၸိုဝ်ႈသဵင် ဢၼ် မႂ်ႇ ဝႆႉ ၼၼ်ႉ ဢေႃႈ။ ၼွၵ်ႈ သေၵေႃႉ ဢၼ် လႆႈ ႁပ်ႉ ဢဝ် မၢၵ်ႇႁိၼ် ၼၼ်ႉ ဢမ်ႇ မီး ၽူႈလႂ် ႁု ၸိုဝ်ႈသဵင် ၼၼ်ႉ လႆႈ။ 18"တႅမ်ႈ ၸိူဝ်ႉ ၼင်ႇ ၼႆ သေလႄႈ သင်ႇ လၢတ်ႈ ၵႂႃႇ ၵႃႈတီႈ တမၢၼ်ႇၵၢင်ႁၢဝ် ၸိူဝ်းၸဝ်ႈ ဝဵင်း ႀွႃႇတိရႃႉ၊လႄႈ ဝႃႈ။ "ၼႆႉ ၸမ်ႉ၊ပဵၼ် ၵႂၢမ်း တြႃး ဢၼ် လုၵ်ႉ သေ ၵႃႈတီႈ လုၵ်ႈၽြႃးပဵၼ်ၸဝ်ႈ၊ဢၼ် မၢၵ်ႇတႃ ၸဝ်ႈ သွင်ႇ ႁိူဝ်ႈ မိူၼ် ၸိူဝ်ႉ ၼင်ႇ ပဵဝ်ၽႆး လႄႈ တိၼ် ၸဝ်ႈ ႁိူဝ်ႈမၢပ်ႈ မိူၼ် တွင်းလိူင် ၼၼ်ႉ မႃး ဢေႃႈ။- 19ၵဝ် ႁု တၢင်းၵမ် တၢင်းၵျၢင်ႉ မႂ်း ဢေႃႈ။ ၵဝ် ႁု တၢင်းႁၵ်ႉ မႅတ်ႈတႃႇ မႂ်း၊တၢင်းယုမ်ႇမၢတ်ႈ မႂ်း၊တၢင်းႁဵတ်း မႂ်း၊ဢိၵ်ႇတင်း ၸႂ် ဢၼ် ယိူၼ်ႉၶၢမ်ႇ မႂ်း ၼၼ်ႉ ယူႇ ဢေႃႈ။ ၵဝ် ႁု လွင်ႈ ဢၼ် မႂ်း ၵမ်ၵျၢင်ႉ တေႃႈလဵဝ် ၼႆႉ ယဵင်ႈၶႅၼ်း ၼမ် သေ တၢင်း ဢၼ် မႂ်း ၵမ်ၵျၢင်ႉ မႃး မိူဝ်ႈ ဢွၼ်တၢင်း ၼၼ်ႉ ယူႇ ဢေႃႈ။- 20ၵူၺ်းၵႃႈ၊ၵဝ် မီး တီႈ တၵ်း တၢင်ႇ ဢပျတ်ႈ မႂ်း ဢိတ်းၼိုင်ႈ ၸမ်ႉ၊မႂ်း ၶၢမ်ႇ ဢဝ် မႄႈယိင်း ဢၼ် မီး ၸိုဝ်ႈ ဝႃႈ၊ယေႇၸပေႇလႃႉ၊ဢၼ် ႁွင်ႉ ႁဵၵ်ႈ တူဝ်ၸဝ်ႈၵဝ်ႇ ဝႃႈ၊ပရေႃးၽႅတ်ႈ ၼၼ်ႉ ဢေႃႈ။ မၼ်း ၼၼ်ႉ သင်ႇ သွၼ် လႄႈ ၸူဝ်း ဢဝ် ႁႂ်ႈ ၵူၼ်း ၵဝ် တင်းလၢႆ ၸွမ်း ဢလူဝ်ႇ ၸႂ် ၵိလေႇသႃႇ ဢၼ် ဢမ်ႇတြႃး၊ဢိၵ်ႇတင်း ႁႂ်ႈ ၵိၼ် တၢင်းၵိၼ် ဢၼ် သၢၵ်ႈလူႇ ၵႃႈတီႈ ၽၢႆႇၼႃႈ ႁုၼ်ႇႁၢင်ႈသၢင်းထု ယဝ်ႉ ၼၼ်ႉ ဢေႃႈ။- 21ၵဝ် ပၼ် ဢၶိင်ႇ ႁႂ်ႈ မႄႈယိင်း ၼၼ်ႉ ၶိုၼ်း ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် မၼ်း သေၵေႃႈ မၼ်း ယင်း ဢမ်ႇ ၶႂ်ႈ ပႄႇပႅတ်ႈ သေ ၸႂ် ၵိလေႇသႃႇ တူဝ်ၸဝ်ႈၵဝ်ႇ ဢၼ် ဢမ်ႇတြႃး ၼၼ်ႉ ဢေႃႈ။- 22ပိူဝ်ႈ ၼႆ လႄႈ ၵဝ် တၵ်း ဢဝ် မႄႈယိင်း ၼၼ်ႉ ထိမ်ႈ ပႅတ်ႈ ဝႆႉ၊ၵႃႈတီႈ ၵူႇၼွၼ်း တီႈ ဢၼ် မၼ်း ဢိၵ်ႇတင်း ၶဝ် ၸိူဝ်း ဢၼ် ၽိတ်းပိူင်ႈ ၵႃႇမေႇသု ႁူမ်ႈ လူၺ်ႈ ၵၼ် တင်း မၼ်း ၸိူဝ်း ၼၼ်ႉ ႁႂ်ႈလႆႈ ၶၢမ်ႇ တုၵ်ႉၶႃႉ တၢင်း ၽၢၼ် ဢၼ် လီ ၵူဝ်ႁႄ ၼႃႇ ၼၼ်ႉ ဢေႃႈ။ ပေႃး ၶဝ် ယင်း ဢမ်ႇ ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် ၶိုၼ်း သေ ၵႃႈတီႈ တၢင်းၽိတ်း ဢၼ် ၶဝ် ႁဵတ်း လူၺ်ႈ ၵၼ် တင်း မႄႈယိင်း ၼၼ်ႉ ၸိုင်၊ၵဝ် တၵ်း ႁႂ်ႈ တုၵ်ႉၶႃႉ တၢင်း ၽၢၼ် ၼၼ်ႉ တူၵ်း ႁွတ်ႈ ၵႃႈၼိူဝ် ၶဝ် တေႃႈလဵဝ် ၼႆႉ ဢေႃႈ။- 23လုၵ်ႈလၢင်း မၼ်း တင်းလၢႆ ၵေႃႈ၊ၵဝ် တၵ်း ဢဝ်တၢႆ ပႅတ်ႈ ဢေႃႈ။ ပေႃး ႁဵတ်း ၼၼ် ၸင်ႇ ၸိူဝ်းၸဝ်ႈ တင်းသဵင်ႈတင်းလူင် တၵ်း ႁု လွင်ႈ ဢၼ် ၵဝ် ပဵၼ် ၵေႃႉ ဢၼ် ႁုၸႅင်ႈ တပ်း ပွတ်ႇ ႁူဝ်ၸႂ် ၵူၼ်း ၵူႈ ၵေႃႉ ၼၼ်ႉ ဢေႃႈ။ ၵဝ် တၵ်း တွပ်ႇတႅၼ်း ပၼ် ၸွမ်း ၵႃႈ ၼင်ႇ ဢၼ် တၢင်းၵမ် တၢင်းၵျၢင်ႉ တူဝ် ၽႂ် တူဝ် မၼ်း ႁဵတ်း မႃး ၼၼ်ႉ ဢေႃႈ။ 24"ၵူၺ်းၵႃႈ၊သူ ၸိူဝ်း ဢၼ် ယင်း ၵိုတ်း ယင်း ၵျၢၼ်ႇ ယူႇ ၵႃႈၼႂ်း ဝဵင်း ႀွႃႇတိရႃႉ၊ၼႆႉ၊ယင်း ဢမ်ႇ ၸပ်း ဢမ်ႇ ၸွမ်း တၢင်း ဢၼ် သွၼ်ၽိတ်း သွၼ်ပိူင်ႈ လႄႈ ယင်း ဢမ်ႇ သွၼ် ဢဝ် ၵႂၢမ်း ဢၼ် ပိူၼ်ႈ ႁွင်ႉဝႃႈ၊ 'ၵႂၢမ်း ဢၼ် လိုၵ်ႉ ဢၼ် လမ်ႇ ၸႃႇတၢၼ်ႇ၊' လႄႈ ယူႇ ၼၼ်ႉ ၵဝ် တၵ်း ဢမ်ႇ ဢဝ် ၼႃႈၵၢၼ် တၢင်ႇၸိူဝ်ႉ တၢင်ႇ မဵဝ်း တၢင်ႇ သႂ်ႇ ၵႃႈၼိူဝ် သူ ဝႃႈၼႆ၊ၵဝ် ဝႃႈ တီႈ သူ ဢေႃႈ။- 25သူ ဢွၼ်ၵၼ် ယိပ်းၵမ် ဢၼ် သူ မီး ယူႇ ဝႆႉ ၼၼ်ႉ ယူႇ တေႃႇထိုင်ႁွတ်ႈ ၵဝ် မႃး ၼၼ်ႉ တႃႉ။- 26တီႈ ၶဝ် ၸိူဝ်း ဢၼ် ပႄႉၼႅင်ႇ လႄႈ သမ်ႉ ၵမ်ၵျၢင်ႉ ၸွမ်း ၵႃႈ ၼင်ႇ ဢၼ် ၵဝ် မီး ဢလူဝ်ႇ တေႃႇထိုင်ႁွတ်ႈ တီႈသုတ်း တီႈ ၵွႆ ၼၼ်ႉ ၸိုင်၊ၵဝ် တၵ်း ပၼ် ဢႃႇၼႃႇ ဢၼ် မိူၼ် ၵၼ် တင်း ၵႃႈ ဢၼ် ၵဝ် လႆႈ ႁပ်ႉ ဢဝ် သေ ၵႃႈတီႈ ပေႃႈၸဝ်ႈ ၵဝ် ၼၼ်ႉ သေလႄႈ၊- 27ၵဝ် တၵ်း ပၼ် ဢႃႇၼႃႇ ဢၼ် လႆႈ ဢုပ်ႉပိူင်ႇ ၵႃႈၼိူဝ် ၸိူဝ်ႉၶိူဝ်း ၵူၼ်း မဵဝ်း တင်းလၢႆ လူၺ်ႈ ၵၼ်းႁွၵ်ႇ လဵၵ်း လႄႈ တၵ်း ယႃႉ ၶဝ် ပႅတ်ႈ မိူၼ် ၸိူဝ်ႉ ၼင်ႇ ဢၼ် ယႃႉ မေႃႈလိၼ် တႅၵ်ႇ ယွႆႈ ၵႂႃႇ ၼၼ်ႉ ဢေႃႈ။- 28လၢဝ် လႅင်း ႁူဝ်မိူင်း သႂ် ၵေႃႈ၊ၵဝ် တၵ်း ပၼ် တီႈ ၶဝ် ဢေႃႈ။ 29"ပိူဝ်ႈ ၼႆ လႄႈ၊ပေႃး သူ မီး ႁူ ၸိုင်၊ထွမ်ႇဢဝ် ဢမိင်ႉ ဢၼ် ဝိၺိၺ်ႇ ၸဝ်ႈ သင်ႇ လၢတ်ႈ ၵႃႈတီႈ ၸိူဝ်းၸဝ်ႈ တင်းလၢႆ ၼၼ်ႉ တႃႉ။